BREAKING: Covid-19 Ge Aa Vahtharuthah Raajje In Fenijje - Vaguthu\nކޮވިޑް-19ގެ އާ ވައްތަރުތައް ރާއްޖެއިން ފެނިއްޖެ\nކޮވިޑް-19ގެ އާ ވައްތަރުތައް ރާއްޖެއިން ފެނިފައިވާ ކަމަށް ރާއްޖޭގައި ހެދި ސާވޭ އަކުން ދައްކައިފިއެވެ.\nސަރުކާރުން ކުރިއަށް ގެންދިޔަ ކުއްލި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޑޮކްޓަރު ޝީނާ ވިދާޅުވީ، މިދިޔަ ޑިސެމްބަރ މަހުން ފެށިގެން ކޮވިޑް-19 ފެތުރޭ މިންވަރު އަނެއްކާވެސް އިތުރުވާން ފަށާފައިވާ ކަމަށް ފެންނަ ކަމަށާއި އެގޮތަށް އިތުރުވާން ދިމާވެފައިވަނީ މި ބަލީގެ އާ ވައްތަރެއް ރާއްޖޭގައި އުޅޭތީ ކަމަށެވެ.\nޝީނާ ވިދާޅުވީ، އެކަން ބެލުމަށް ހެލްތް އިމްޖެންސީ އޮޕަރޭޝަން ސެންޓަރ (އެޗްއީއޯސީ) ގައި ހެދި ސާވޭގައި ރާއްޖޭގައި ކޮވިޑް-19ގެ އާ ވޭރިއެންޓެއް އުޅޭ ކަން އެނގިފައިވާ ކަމަށެވެ.\n"އެޗްއީސީގައި ހެދި ސްޓަޑީޒްއިން ދައްކާ ގޮތުގައި މިހާރު އަޅުގަނޑުމެންގެ ތެރޭގައި، ރާއްޖޭގައި އެބަ އުޅޭ ވޭރިއެންޓް ގާތްގަނޑަކަށް 30 އިންސައްތަ." ޑރ. ޝީނާ ވިދާޅުވިއެވެ.\nޝީނާ ވިދާޅުވީ، އެހެންކަމުން ތިންބައި ކުޅަ އެއްބައި މީހުންނަށް ކޮވިޑް-19 ޖެހެނީ މި ވޭރިއެންޓުން ކަމަށާއި މިއީ ރާއްޖެއިން ކޮވިޑް-19ގެ ވޭދަނަތައް އެހާ އަވަހަށް އިތުރުވި އެއް ސަބަބު ކަމަށް ވެދާނެ ކަމަށެވެ.\n"ޓެކްނިކަލީ ބުނަންޔާމުން ވޭރިއެންޓް އުޅެންޔާ ޓްރާންސްމިޝަން ކުރިނަށްވުރެ ބާރަށް ހިނގާނެއޭ. ހަނދުމަފުޅު ހުންނާނެ ކަންނޭނގޭ އާރު ވެލިއުގެ ވާހަކަ ދެކެވިފައި އޮންނާނެ ކޮވިޑް ފެތުރިގެން އައިއިރު. އެހެންމަ އާރު ވެލިއު ނޯމަލް ކުރީގެ ވޭރިއެންޓްސްތަކަށްވުރެ މި ވޭރިއެންޓްގެ ގާތްގަނޑަކަށް 4.4 އެބަ ބާރުމިނުގައި ފެތުރޭ" ޝީނާ ވިދާޅުވިއެވެ.\nރާއްޖެއިން ކޮވިޑް-19ގެ އާ ވައްތަރުތައް ފެނިފައިވާ ކަމަށް ހާމަ ކުރިނަމަވެސް، އެއީ ކޮން ވައްތަރެއް ކަމަށާއި އެއީ ކޮން ގައުމަކުން ފެނިފައިވާ ވައްތަރެއް ކަމެއް ސަރުކާރުން ހާމަ ކޮށްފައެއް ނުވެއެވެ.\nކޮވިޑް-19ގެ އާ ވޭރިއެންޓްތައް ދުނިޔޭގެ އެކި ހިސާބުތަކުން މިވަގުތު ފެންނަމުން އަންނައިރު، މި ވޭރިއެންޓް ފެންނަ ގައުމުތަކުން ބަލި ޖެހޭ މީހުންގެ އިންސައްތަ އިތުރުވެ މަރުވާ މީހުންގެ އިންސައްތަވެސް އިތުރުވާ ކަން ތަފާސް ހިސާބުތަކުން ދައްކައެވެ.\nފެބުރުއަރީ 2, 2021 17:50\nއަޅެފަހެ މީހަކު މޮޔައެއް ނުވާނެތަ 😡 އިބާރާތް ތަފާތު ވިޔަސް ހަމަ އެކައްޗެކޭ ލިޔެފަ މިއޮތީ. ހެޑްލައިން އެކަނި ލިޔެލާފަ ނިންމާލިނަމަ ދޯ\nފެބުރުއަރީ 2, 2021 18:08\nފެބުރުއަރީ 3, 2021 00:31\nތެދެއް. މި ޝީނާ ދައްކަވާ ވާހަކަ ފަހުމެއްނުވާނެ. ވަރަށް ބަސއބުނަން ދެރަ!\nފެބުރުއަރީ 2, 2021 18:11\nމުސްލިމުން ނަކީ ރެއާއި ދުވާލު5ފަހަރު ވަރުގަދަ5ޑޯޒް ވެކްސިން މިސްކިތުން ލިބިގަންނަ ބަޔެއް ! މިމީހުންގެ އަތުގައި ކޮވިޑުން ސަލާމަތްވާން މިގެން ގުޅެނީ އެންމެ ދެ ޑޯޒް ވެކްސިނޯ ؟\nފެބުރުއަރީ 2, 2021 18:36\nސަބަބު ތަކުގައި ހިފަން ވާނެ.\nފެބުރުއަރީ 2, 2021 19:17\nރާއްޖޭގައި ބަލިޖެހިފައި މިތިބީ އެހެން ދީނެއްގެ ބަޔަކަށްތަ؟\nފެބުރުއަރީ 2, 2021 19:53\nބައްޔަށް ޝިފާދެއްވުމަށް އެދި ދުއާ އެކަނި ކުރިޔަކަސް ނުފުދޭ ބައްޔަށް ބޭސްކުރަން ވެސް އޮވޭ.\nފެބުރުއަރީ 2, 2021 20:51\nއަހަރެންނައް ފެނޭ ތިޔަ ބަސް ، މިހާރުގެ ޝިޔާރަ ކައް ހަދަން ، ހަމަ ހަގީގަތުގައިވެސް ތީ ވަރައް ބޮޑު ހަގީގަތެއް.\nފެބުރުއަރީ 3, 2021 06:19\nމިކަހަލަ ބުރާންތިންނަށް ލައިކްދޭ ވަރުން މިރާއްޖޭގެ ހާލަތު ވަރަށް ސާފު🤔\nފެބުރުއަރީ 2, 2021 18:12\nމީ ގިނަ މީހުން ވެ ކުދިން ޖައްސަވަން ހަނދާ ސްޓަންޓެއް\nފެބުރުއަރީ 2, 2021 18:49\nފެނުނީތޯ ނުވަތަ ގެނައީތޯ\nފެބުރުއަރީ 3, 2021 08:19\nއިމްޕޯރޓު ކުރީ ސަރުކާރުން\nފެބުރުއަރީ 2, 2021 18:23\nނަޝީދުމެން ދެނޭވާ ދޭތެރޭ އިނގިރޭސިވިލާތައް ދާންވާނެ\nފެބުރުއަރީ 2, 2021 18:26\nކޮން ލެބޯޓަރީ އަކުން ވައިރަސް އެނަލައިސް ކުރީ. ސަރވޭ އަކުން އެކަމެއް ނުކުރެވޭނެ ކަން އެނގޭނެ ބޮލެއް ހުރި މީހަކަށް\nއިމްރާނު ނަސީދު ސޮހޮލު ގައުސިމް ބަ ކަމޫނުު ކިޔާ ވައްތަރު ތަކެއް\nފެބުރުއަރީ 2, 2021 18:52\nހެޔޮ ނުވާނެ ކުދިން ސްކޫލަށް ނުފޮނުވާ! ޓީޗަރުން ޕޮޒިޓިވް ވަނީ. ނުއެއް އަންގާ. ސިއްރު ކުރަނީ. ކުދިންނަށް ކިޔަވަދޭ ޓިޗަރުން ޕޮޒިޓިވް ވިޔަސް ކުދިން ކަރަންޓިން ވާންވެސް ނާނގާ. ބައެއް ޓިޗަރުން މާސްކް ނާޅާ ކިޔަވަދޭ. ޕޭރެންޓުންނަކަށް ނުފެންނާނެ ޓިޗަރުން ކިޔަވަދޭ ތަނެއް. ހެޔޮ ނުވާނެ ސްކޫލްތައް ބަންދު ކުރޭ!\nފެބުރުއަރީ 2, 2021 18:55\nބަލި މާ ގިނައިން ފެތުރެނީޔޭ ކިޔާފަ އަވަހަށް މަކަރުން އެއުޅެނީ ރައްޔިތުން ލައްވާ ވެކްސިން ޖަހުވާން ވެގެން. ސަރުކާރުން ޖަހާ މަކަރު ރައްޔިތުންނައް އެބަ އެނގޭ.... އަލެކަށް ކުރާކަމެއް ނޫން ވިއްޔާ.\nފެބުރުއަރީ 2, 2021 19:16\nއެވަރުންވެސް ސްކޫލްތަށް ބަންދު ނުކުރާތި\nފެބުރުއަރީ 2, 2021 19:26\nދެން އަވަހަށް އާ ވައްތަރު ވެކްސިން އިނޑިއާއިން ހޯދީމަދޯ ދިވެހި ރައްޔިތުން ގުރުބާން ކޮށްލެވޭނީ\nއާވައްތަރުގެ ވާހަކަ ވައްތަރީ ތިއަރީއަކާ! ރާއްޖޭގައި އަބަދުވެސް އުޅެނީ އާވައްތަރެއް! 75 އިންސައްތަ އަލާމާތެއް ނުފެނޭ!!\nފެބުރުއަރީ 2, 2021 19:34\nއާވޭރިއަންޓާއި ބާ ވޭރިއަންޓު ގެނައީ ޓުއަރިސްޓުން\nފެބުރުއަރީ 2, 2021 20:00\nހެދި ސްޓަޑީޒްއިން ދައްކާ ގޮތުގައި ( ހާދަ މޮޅޭ ހައްހައް )\nފެބުރުއަރީ 2, 2021 20:08\nއަނެއްކާ ކޮންސަލްޓަންޓް ޑރ.!! ކުރީ ދުވަހު ބުނީ ލުއިދިނީމަ ބޮޑަށް ފެތުރޭނެ ކަމަށް ލަފާކޮށްފައޭ އޮންނާނީ..! މިހާރު އާ ވޭރިއަންޓް..!!...!!\nފެބުރުއަރީ 2, 2021 20:19\nކޮވިޑް19ގެ އެންމެފަހުގެ އާވައްތަރުތައް އެންމެ އަވަހަށް ފެނުނު ގައުމުގެ ފަޚުރާ ޝަރަފް ލިބިއްޖެ.\nދެން އާ ވޭރިއަންޓުގެ އާ ވެކްސިން އިންޑިއާ އިން ތައާރަފު ކުރަންދެން.މިވެސް ޒާތެއްގެ ސިޔާސީ ވިޔަފާރިއެއް.ސިޔާސީ ވިޔަފާރިކުރާ މީހުންނަކީ އެންމެ ކުރު ރާސްތާގައި މުއްސަނދިވާނެ ފޯމިއުލާ.\nފެބުރުއަރީ 2, 2021 22:17\nމިކަން ވަރަށް ކުރިންވެސް ނޫސްވެރިން ސާފުކޮށްދިނުމަށްއެދުން ދެރަކަމެއް ބޭރުޤައުމުތަކުން އަންނަ މީހުން ކަރަންޓީނުކުރިނަމަ މިވަރެއްނުވީސް\nފެބުރުއަރީ 2, 2021 23:54\nތާކުން ތާކު ނުޖެހޭ ވާހަކައެެއް، ތި ކިޔާލީމަ ހިނި އަންނަނީ\nފެބުރުއަރީ 3, 2021 00:03\nއިންޑިއާ ވެކްސިނަށް ވުރެން އެތައް ގުނައެއް އިތުބާރު ކުރެވޭނެއޭ ޗައިނާގެ ވެކްސިނަށް ޗައިނާ ވެކްސިން ޖަހަން މަމެން މިތިބީ ތައްޔާރަށޭ އައި ނީޑް އިޓް އައި އާސްކް ޔޫ ދިސް އައި އާސްކް ޔޫ ދިސް އައި އާސްކް ޔޫ އައި އާސްކް ޔޫ ޑާންސް ޑާންސް ޑާންސް ޑާންސް...\nފެބުރުއަރީ 3, 2021 00:05\nމަމެން މިތިބީ ޗައިނާ އިން ގެންނަ ވެކްސިން މަމެން ގަޔަށް ޖަހަން ތައްޔާރު ވެގެންނޭ މަމެން ބޭނުމޭ ޗައިނާ ވެކްސިން މަމެން ބޭނުމޭ ޗައިނާ ވެކްސިން ޖަހަން މަމެން ބޭނުމޭ ޗައިނާ ވެކްސިން ޖަހަން.،.\nފެބުރުއަރީ 3, 2021 01:18\nތި ޝީބިލްޑިންގަ ބޭއްވި ޕާޓީ އިން ފެންމަތިވި ކޮވިޑްގެ އާވައްތަރުމީ. މިކަންމިހިނގީ ސަރުކާރުގެ ފަރުވާކުޑަކަމުންހަމަ\nފެބުރުއަރީ 3, 2021 08:20\nޕާރޓީ އޯކޭ... ކުދިންނަށް ޓިއުޝަންދޭ ތަން ތަން ހިންގާ މީހުން ބަނގުރޫޓު\nފެބުރުއަރީ 3, 2021 07:51\nއެމްޓީސީސީ ތިލަފުށި ސައިޓުގަ ހެސްކިޔަަފައި އޮތި ކޮވިޑް ފެތުރިފައި. ބޭރުމީހުންނައި އެތާ އުޅޭ ރާއްޖެމީހުނަތައްވެސް ޖެހިގެން ހިރިނުލެވިފައި ތިބެނީ. އެޗްޕީއޭގެ ގައިޑްލައިނަކަށް ފޮލޮއެއްނުކުރޭ! ކަރަންޓީނުވާން އެންގިމީހުންވެސް ބަރާބަރަށް ސައިޓަށްދޭ. ނުކުންނަކޮންމެ ދުވަހަކަށް އެލަވަންސެއް ދޭތަނެއްވިމަ އެ ނިލިބި ފައިސާކޮޅު މަދުވެދާނެތީ އެހެންމިހުންނަކަށް ނުބަލާ! ޢެތާގެ ވެރިންވެސް ވަރަށް ދޯދިޔާކޮށް ކަރަންޓީނުނުވޭ! މިކަން ކަމާބެހޭ އިދާރާތަކުން ބަލައިދީ!\nފެބުރުއަރީ 3, 2021 07:59\nސާވޭލުކުރީ އިންޑިއާ އިންގެނައިވެކުސިން ޖަހާނެމީހުން ނެތިގެންމީހުންނަށްބިރުދައްކައިގެން ވެކުސިންތަށްހުސްކުރަން\nފެބުރުއަރީ 3, 2021 08:58\nއެއްޗެއް ވިދާޅުވާއިރު އެ ވިދާޅުވި އެއްޗެއް ބިނާ ކުރެއްވި ސައިންޓިފިކް ހެކި ދައްކަވަންޖެހޭނެ. ރާއްޖޭގައި %30 އާ ވޭރިއަންޓު އުޅޭކަން ހޯދީ ކިހިނެއްތޯ؟ ވޭރިއަންޓު ހޯދަން ޖެނެޓިކް ޓެސްޓު ހެދީތޯ؟ އެހެން ކަމަށްވާނަމަ އުޅެނީ ކޮން ވޭރިއަންޓެއްތޯ؟ ޔޫކޭތޯ؟ ސައުތުއެފްރިކާތޯ؟ ބްރެޒިލްތޯ؟ މި ކަހަލަ ސްޕެސިފިކް އެއްޗެއް ބުނާިއރު ހަމަ އެކަނި ކްލިނިކަލް ފައިންޑިންގްގެ މައްޗަށް ކޮންކްލޫޝަން އެއް ނުނެރެވޭނެ. ރާއްޖޭގައި ސެޕްޓެމްބަރު މަހު ފެތުރުނު އަދަދު މާ މަތި. އެހެންވީމާ މިއީ ކްލިނިކަލް ޑޭޓާއާވެސް ދިމާވާ ކަމެއް ނޫން.


ޕަބްލިޝްކުރި ތާރީޚް: 10 ޖުލައި 2018\nސުންގަޑި: 18 ޖުލައި 2018 1200\nއެކައުންޓިންގ ދާއިރާއިން ޤައުމީ ސަނަދުތަކުގެ އޮނިގަޑު ލެވެލް4ސަނަދެއްއޮތުން ނުވަތަ،\nއެކައުންޓިންގ ގެ ދާއިރާއިން ތަޖުރިބާ ލިބިފައިވާ ފަރާތްތަކަށް އިސްކަންދެވޭއެވެ.\nއެސޯސިއޭޝަންގެ ފައިސާއާއި ހިސާބުތައް ބެލެހެއްޓުމުގައި ޢަމަލުކުރާނެ ސިޔާސަތުތަކާއި، އުސޫލުތަކާއި، މިންގަނޑުތަކަށް އަމަލުކުރުން.\nއެސޯސިއޭޝަންގެ ހިސާބުތައް ބެލެހެއްޓުމާއި، ބަޖެޓް ތައްޔާރުކުރުމާއި، މިނިވަން އޮޑިޓަރަކު ހިސާބުތައް އޮޑިޓްކުރުމަށް އެކަށޭނަ ސިސްޓަމްތަކާއި އެއްގޮތަށް ޢަމަލުކުރުން.\nއެސޯސިއޭޝަންގެ ފައިސާގެ މުޢާމަލާތުތައް އެސޯސިއޭޝަނަށް އެންމެ ފައިދާހުރިގޮތުގައި ކުރިއަށްގެންދިއުމަށް ބޭނުންވާ ފަންނީ ލަފާ، އާއި އެއްގޮތައް ޢަމަލުކުރުން.\nއެސޯސިއޭޝަންގެ އަހަރީ ހިސާބުތަކާއި މެނޭޖްމަންޓަށް ބޭނުންވާ ހިސާބުތައް ސްޕަވައިޒަރު އަންގާގޮތެއްގެ މަތިން ތައްޔާރުކޮށް ހުށަހެޅުން.\nއެސޯސިއޭޝަންގެ ހިންގާ އެންމެހައި ހިސާބުތައް ބެލެހެއްޓުމާއި ޚަރަދުތައް، ކަނޑައަޅާފައިވާ ބަޖެޓްތަކުގެ ތެރޭގައި ކުރިއަށްގެންދާކަން ޔަގީންކުރުން.\nއޮޑިޓަރުންނަށް ބޭނުންވާނެ އެންމެހައި މަޢުލޫމާތުތައް ފޯރުކޮށްދިނުމާއެކު، އެސޯސިއޭޝަންއިން ތައްޔާރުކުރާ ހިސާބުތައް ތައްޔާރުކުރުން.\nފައިސާ ޚަރަދުކުރުމަށް ތައްޔާރުކުރާ ވައުޗަރތަކާއި ބިލްތަކާއި ސަޕޯރޓިންގ ޑޮކިއުމެންޓުތައް ވައުޗަރާ ގުޅުވާ ރައްކާތެރިކަމާއިއެކު ފައިލްކޮށް ބެލެހެއްޓުން.\nއޮފީހުން ކުރަންޖެހޭ ޚަރަދު ތަކާގުޅޭގޮތުން ތައްޔާރުކުރަންޖެހޭ ޚަރަދު ފައިސާގެ ވައުޗަރުތައް، ތައްޔާރުކުރާ ދުވަހު ވައުޗަރު ރަޖިސްޓްރީއަށް އެރުވުމަށާއި، ވައުޗަރު ރަޖިސްޓަރީ ޗެކްކުރުން\nމުސާރަ ޕީވީ އާއި އެހެނިހެން ޚަރަދު ޕީވީ ފޮނުވައި ފައިސާ ޖަމާވުމުން ނަގައި ބިލްތައް ދެއްކުން.\nވަޒީފާގެ މަސްޢޫލިއްޔަތުތަކާއި ގުޅިގެން އެކިފަރާތަކުން އަންނަ ސިޓީފަދަ ތެކެތި ފަސޭހައިން ފެންނާނެހެން ފައިލްކޮށް، ޖަވާބުދޭންޖެހޭ ލިޔުންތަކަށް ސުންގަޑީގެ ކުރިން ޖަވާބުފޮނުވުން.\nއެސޯސިއޭޝަންގެ ދަނޑުތަކުގެ ހިސާބުތައް ބަލަހައްޓައި ފައިސާ ބަލައިގަތުމުގެ އެންމެހައި މަސައްކަތްތައް ކުރުން.\nމަޤާމަށް ނުހޮވޭ ކެންޑިޑޭޓުންނަށް ސިޓީ ފޮނުވޭނީ އިންޓަވިއުކޮށް ނިމުމަށް ފަހުގައެވެ.މިމަޤާމަށް ހޮވޭ މުވައްޒަފަކު މަސައްކަތް ކުރައްވަން ޖެހިވަޑައިގަންނަވާނީ ހެނދުނު 09:00 އިން 16:00 އަށެވެ.\n18 ޖުލައި 2018 ވަނަ ދުވަހުގެ މެންދުރު 12:00 ގެ ކުރިން، ހުރިހާ ޑޮކިއުމަންޓެއް ފުޓްބޯޅަ އެސޯސިއޭޝަން އޮފް މޯލްޑިވްސްގެ ރިސެޕްޝަނަށެވެ. ނުވަތަ އީމެއިލް ގެ ޒަރީއާއިން ނަމަ [email protected]


Ras Online - ބަރުލަމާނީ ނިޒާމު: ރައީސް ނަޝީދު ބޮޑުވަޒީރުކަމަށް ކޮށްޓަވާ މަގެއް\nބަރުލަމާނީ ނިޒާމު: ރައީސް ނަޝީދު ބޮޑުވަޒީރުކަމަށް ކޮށްޓަވާ މަގެއް\nއަހުމަދު މަސްނޫމް 24 އޯގަސްޓު 2021 - 7:45\nރާއްޖޭގައި މިވަގުތު އެންމެ ގަދައަށް ދެކެވެމުން އަންނަ ވާހަކައަކީ ބަރުލަމާނީ ނިޒާމުގެ ވާހަކައެވެ. މިވެރިކަމުގައި ދޭތެރެދޭތެރެއިން ބަރުލަމާނީ ނިޒާމުގެ ވާހަކައިގެ އަޑު އިވެއެވެ. ނަމަވެސް މިފަހުން ބަރުލަމާނީގެ ވާހަކަތަކުގެ އަޑު މާބޮޑަށް ގަދަވެފައި މިވަނީ، ބަރުލަމާނީ ނިޒާމަށް ރައްޔިތުންގެ ތާއީދު އޮތް މިންވަރެއް ބެލުމަށް އެމްޑީޕީގެ ރައީސް މުހައްމަދު ނަޝީދުގެ ފެކްޝަނުން ފެށި ޕެޓިޝަންގެ މަސައްކަތާއެކުއެވެ. ރައީސް ނަޝީދު ވަނީ މި ޕެޓިޝަންގައި ވީހާވެސް ގިނަ ބަޔަކު ސޮއިކުރުމަށް ގޮވާލައްވާފައެވެ. އަދި އިންތިހާބުތަކުގައި ވާދަކުރައްވާ ބޭފުޅުންގެ ތެރެއިން ރައީސް ނަޝީދު ތާއީދުކުރައްވާނީ ބަރުލަމާނީ ނިޒާމަށް ތާއީދުކުރާ ކެނޑިޑޭޓުންނަށްކަމަށް ރައީސް ނަޝީދު ވަނީ އިޢުލާން ކުރަށްވާފައެވެ.\nވެރިކަމުގެ ނިޒާމް ބަދަލުކުރުމުގެ ވާހަކައަކީ ނުދެއްކޭނެ ވާހަކައެއް ނޫނެވެ. ނަމަވެސް އެކަންކަމަށް ވަގުތާއި ހާލަތްތައް އޮވެއެވެ. ޑިމޮކްރަސީގެ ސިފަތައް ލިބިގެންވާ ގާނޫނުއަސާސީއެއް ފާސްކުރުމަށް ކުރެވުނު މަސައްކަތުގައި ރާއްޖޭގައި 2007 ވަނަ އަހަރު ވެރިކަމުގެ ނިޒާމް ކަނޑައެޅުމަށް ރައްޔިތުންގެ މެދުގައި ވޯޓެއް ނެގިއެވެ. އެއީ އެފަދަ ކަމެއް ކުރުމަށް އެންމެ އެކަށީގެންވާ ހާލަތާއި ވަގުތެވެ. އެކަމުގައި ރައްޔިތުން ގޮތް ނިންމުމުން، ގާނޫނުއަސާސީ އެއޮތީ، ރިޔާސީ ނިޒާމަކަށް ފެތޭނެހެން އެކުލަވާލާ ފާސްކޮށަފައެވެ.\nރާއްޖޭގައި އަނެއްކާވެސް ވެރިކަމުގެ ނިޒާމް ބަދަލުކުރުމާއި ގުޅޭގޮތުން ވާހަކަދައްކާއިރު، ގައުމު އޮތީ ބަލިމަޑުކަމެއްގެ ތެރޭގައެވެ. އިގްތިސާދު އޮތީ ނާޒުކުރު ފައްތަރެއްގައެވެ. ވިޔަފާރިވެރިންނާއި އާއްމު ރައްޔިތުން ތިބީ ފާޑަކަށް އިނދަޖެހިފައެވެ. ގައުމަށް ދިމާވެފައިވާ ހާލަތުން އަރައިގަތުމަށް ބަޔަކު ރެޔާއި ދުވާލު ދަނީ ވަރުބަލިކަމެއް ނެތި މަސައްކަތް ކުރަމުންނެވެ. އެހެންކަމުން މިއީ ގައުމުގެ ވެރިކަމުގެ ނިޒާމު ބަދަލުކުރަން ނިކުންނަން ވީ ވަގުތުތޯ މިއީ ކޮށްލަން ރަނގަޅު ސުވާލެކެވެ. އަދި އެކަމުން ރަައްޔިތުންނަށް ލިބެނީ ކޮން ފައިދާއެއްތޯވެސް ސުވާލު ކޮށްލުންވެސް ބުއްދިވެރިއެވެ. އަދި މިކަމުން ރައްޔިތުންނަށާއި ގައުމަށް ލިބޭނެ ގެއްލުމަކާއި މެދުވެސް ވިސްނާލުމަކީ އެހާމެ މުހިއްމު ކަމެކެވެ.\nރާއްޖޭގެ ވެރިކަމުގެ ނިޒާމް ބަދަލުކުރުމުގެ ވާހަކަ މިފަހުން ރައީސް ނަޝީދު ދައްކަވަން ފެއްޓެވީ ސަރުކާރުގެ ތެރޭގައި އެމަނިކުފާނުގެ ބާރު ގަދަކުރަން ކުރި މަސައްކަތް ނާކާމިޔާބުވުމުން ކަމަށް ގިނަ ބަޔަކު ގަބޫލުކުރެއެވެ. އެކަން ވަނީ ސީދާ ރައީސް ނަޝީދުވެސް ހާމަކުރަށްވާފައެވެ. މީގެއިތުރުން ރައްޔިތުންގެ މަޖިލީހުގައި އެމްޑީޕީގެ ސުޕަރ މެޖޯރިޓީ އޮތް ނަމަވެސް މަޖިލީހުގެ ކޮންްރޯލްވެސް އެމަނިކުފާނަށް ނެތްކަން މިހާރު ވަނީ ހާމަވެފައެވެ. އަދި އެމްޑީޕީގެ ތެރޭގައި ދެ ފެކްޝަން އުފެދި ރައީސް ނަޝީދާ ދެކޮޅަށް އެމްޑީޕީގެ ބައެއް މެމްބަރުން ފާޅުގައި ވާހަކަދައްކަވަމުންދާ މަންޒަރުވެސް އެދަނީ ފެންނަމުންނެވެ. ރިޔާސީ އިންތިހާބެއް ބާއްވައިފިނަމަ ރައީސް ނަޝީދަށް އެ އިންތިހާބު ކާމިޔާބު ކުރެއްވޭނެ ގޮތެއް ނެތްކަމަށް ސިޔާސި ތަޖުރިބާކާރުން ބުނެއެވެ. އެހެންކަމުން ރައީސް ނަޝީދު ވެރިކަމަށް ވަޑައިގަންނަވަން އޮތް ހަމައެކަނި މަގަކީ ބަރުލަމާނީ ނިޒާމަކަށް ބަދަލުކޮށް، ފަސޭހަ މަގަކުން ބޮޑުވަޒީރުކަމުގެ މަގާމު ހޯއްދެވުންކަމަށް ބައެއް ފަރާތްތަކުން ބުނެއެވެ.\nރިޔާސީ ނިޒާމެއްގައި ގައުމުގެ އިސްވެރިޔާ ކަނޑައަޅަނީ ހުރިހާ ރައްޔިތުންގެ ވޯޓުންނެވެ. މިއާ ޚިލާފަށް ބަރުލަމާނީ ނިޒާމެއްގައި ބޮޑުވަޒީރުކަން މަދު އާބާދީއެއްގެ ވޯޓަކޮޅަކުން މަޖިލީހަށް ހޮވޭއިރު، ސަރުކާރުގެ ވެރިޔާގެ ގޮތުގައި ކަނޑައަޅާ ބޮޑު ވަޒީރު ހޮވާނީ މަޖިލީހުގެ މެމްބަރުންގެ ތެރެއިން، އަޣުލަބިއްޔަތު ލިބޭ ގޮތަކަށެވެ. އަދި ވުޒާރާތައް ހިންގަން މިނިސްޓަރުންގެ ގޮތުގައިވެސް ތިބޭނީ ހަމަ އެ މެމްބަރުންނެވެ. މީގެކުރިންވެސް ބައެއް ވޯޓުތަކުގައި މެމްބަރުން ވޯޓް ވިއްކާފައި ހުރިއިރު، ރަނގަޅު އިންވެސްޓަރެއް ލިބިއްޖެނަމަ ބޮޑުވަޒީރުކަމުގެ މަގާމު ހޯދުމަކީ ވަރަށް ފަސޭހަކަމެއްކަމަށް ކަމުގެ ތަޖުރުބާކާރުން ބުނެއެވެ. މިގޮތުން ރައްޔިތުންގެ ތާއީދު އެމީހަކަށް ނެތް ނަމަވެސް ބަރުލަމާނީ ނިޒާމުގައި މަޖިލީހުގެ މެންބަރުން ބޭނުންވާ މީހަކަށް މުޅި ގައުމުގެ ވެރިކަން ކުރެވެއެވެ. މާނައަކީ އެންމެ ހަތަރު ފަސް ސަތޭކަ ވޯޓުން މަޖިލީހަށް ހޮވޭ ބޭފުޅަކަށް ވެސް ގައުމުގެ ވެރިކަމަށް ވަޑައިގެންނެވިދާނެއެވެ.\nރައީސް ނަޝީދު ވެރިކަމުގެ ނިޒާމު ބަދަލު ކުރަށްވަން މަސައްކަތް ކުރަށްވަނީ އެމަނިކުފާނު ގައުމުގެ އެނެމް އިސް ވެރިޔާ ނުވަތަ ބަރުލަމާ ނިޒާމުން ގައުމުގައި ގައުމުގެ ވެރިކަން ކުރާ ބޮޑު ވަޒީރުގެ މަގާމަށް ވަޑައިގެންނެވުމުގެ ޝައުގުވެރިކަމުގައެވެ. އެމަނިކުފާނު ރައީސް އިބްރާހީމް މުޙައްމަދު ޞާލިހަށް އެކަން ހުށައަޅުއްވާފައި ވަނީ ވެސް އެ ބޭނުންފުޅުގައެވެ. ރައީސް ނަޝީދުގެ އެ މަސައްކަތްޕުޅު އެއްގިޔަރު ކުރިއަށް ޖައްސާލައްވައި ޗާޓުން ބޭރުން އެ މަސައްކަތް ފެއްޓެވީ އެމަނިކުފާނުގެ ހުށައެޅުމަށް ރައީސް ޞާލިހުގެ ރުހުން ލިބިވަޑައި ނުގެންނެވުމުންނެވެ. ރައީސް ނަޝީދުގެ އެ ހުށައެޅުއްވުމަށް ރައީސް ޞާލިޙު ދެއްވީ ވަރަށް ސާދާ ސީދާ ޖަވާބެކެވެ. އެމަނިކުފާނުގެ ޖަވާބަކީވެސް އަދި ފަހު ބަސްފުޅަކީވެސް، ރާއްޖޭގެ ވެރިކަމުގެ ނިޒާމު އޮތީ ރައްޔިތުން ކަނޑައަޅާ ނިންމާފައެވެ. ދެންވެސް ނިޒާމު ކަނޑައަޅާނީ ރައްޔިތުންނެވެ. އެކަމަކު މިވަގުތަކީ ނިޒާމީ ވޯޓަކަށް ވަގުތާއި ހާލަތު ތަންދޭ ކަމެއް ނޫންކަން އެމަނިކުފާނު އެވިދާޅުވަނީ ވަރަށް ގިނަ ވިސްނުންފުޅުތަކަކަށް ފަހުގައެވެ. އެމަނިކުފާނުގެ ހުރިހާވެސް ހަކަތައަކާއި ވިސްނުންފުޅަކާއި ފިކުރުފުޅެއްގެ ފޯކަސް ނުވަތަ މިސްރާބު ހުރީ މިހާރު ގައުމު އޮތް ހާލަތުން އެހެން ހާލަތަކަށް ބަދަލު ކުރެއްވުމުގެ މަސައްކަތް ޕުޅަށެވެ. ވެވަޑައިގެންފައިވާ ވަޢުދުތައް ފުއްދެވުމުގެ ބުރަ މަސައްކަތްޕުޅަށެވެ.\nރާއްޖެ މިވަގުތު އޮތް ހާލަތަށް ބަލާއިރު ވެރިކަމުގެ ނިޒާމު ބަދަލުކުރުމުގެ މަސައްކަތަކީ ގައުމީ މަސްލަހަތު އޮތް ކަމެއް ނޫނޭ ބުނެވިދާނެއެވެ. އަދި އެކަން ކުރަން އުޅޭ ބަޔަކު، އެކަން އެކުރަނީ އަމިއްލަ މަސްލަހަތަށޭ ބުނުމަކީވެސް ދޮގަކަށް ނުވާނެއެވެ. ފެންނަ މަންޒަރުތަކާއި އިވޭ އަޑުތައް ހެކި ދެނީ އެގޮތަށެވެ.\nވެރިކަމުގެ ނިޒާމް ބަދަލުކުރާ ވާހަކައިގެ ތެރެއިން އިވެނީ އެންމެ އަޑެއެކެެވެ. އެންމެ ނަމަކެވެ. އެންމެ ބޭނުމެކެވެ. އެއީ ބަރުލަމާނީ ނިޒާމުގެ އަޑެވެ. ރައީސް ނަޝީދުގެ ނަމެވެ. އަދި ބޮޑުވަޒީރުކަމުގެ ބޭނުމެވެ. ރިޔާސީ ނިޒާމުގެ ވާހަކައެއް، ރައްޔިތުންނަށް ކުރާނެ ފައިދާއެއް، ލިބޭނެ އެއްޗެއްގެ ވާހަކައެއް، އަޑެއް އެއްގޮތަކަށްވެސް ނީވެއެވެ. ރައްޔިތުންގެ ސަމާލުކަން މިކަމަށް ނުލިބި، ވަކި މީހެއްގެ ވަށައިގެން އުޅޭ މަދު ބަޔަކު އެކަނި އެކަމުގައި އުޅެނީވެސް އެ ސަބަބާއި ހުރެކަމަށް ގިނަ މީހުން ބުނެއެވެ.\nކޮންމެއަކަސް ބަރުލަމާނީ ނިޒާމު ގެންނަން ރައީސް ނަޝީދު މިއަދު ކުރަށްވާ މަސައްކަތަކީ ރައްޔިތުން ފަސް އަހަރުގެ ދައުރަކަށް ވެރިކަން ހަވާލު ކުރުމުން ހެއްދެވި ގޯސްތަކާއި އެޅުއްވި ޅަ އެއްޗެހީގެ ސަބަބުން މިހާރު އޮތް ނިޒާމުގެ ތެރެއިން ވެރިކަން ނުކުރެއްވިގެން އަމިއްލަފުޅަށް އިސްތިއުފާ ދެއްވައި ވެރިކަމުން ފައިބައި ވަޑައިގެންނެވުމަށްފަހު ވެރިކަމުގެ ހަގީގީ ފޮނިމީރުކަމާއި ލައްޒަތު ވިސްނިވަޑައިގެން އަލުން ވެރިކަމަށް ވަޑައިގަތުމުގެ ދަހިވެތިކަމާއި އެދުންވެރިކަން ބޮޑުވެ އެކަމުގެ މުހުތާދު ބޮޑުވެ ކޮޅުންލައިގެން ކަމަށް ބުނާ މީހުން މަދެއް ނޫނެވެ. މިއަދު އެކުރަށްވާ މަސައްކަތްޕުޅަކީ ޕާޓީ ކުދިންކޮޅު ލައްވާ އެކަމަށް ކޮށްޓަވާ މަގެއްކަމަށް ބުނާ ރައްޔިތުންގެ އަދަދު މަދުނުވާނޭކަން ވަރަށް ޔަގީނެވެ.\nރައީސް ނަޝީދުގެ ވެރިކަން ނިމިގެން ދިޔައީ ބަޔަކު ބަޣާވާތެއް ކޮށްގެން ކަމަށް ބަޔަކު ކިތަންމެ އަޑަށް ބާރުލާފައި ބުނި ނަމަވެސް މިއަދު ވެރިކަމުގައި އަމިއްލަ ޕާޓީ އޮތީ އެބުނާ ބާޣީންގެ އެހީތެރިކަމާއި އެކުގައިކަން އަމިއްލައަށް ގަބޫލުފުޅު ކުރަށްވާއިރު އަމިއްލަ ވެރިކަން ވައްޓާލަން ބަޣާވާތްކުރި އެންމެން ފަހަތުލައިގެން އެމީހުންގެ އަތުގައި ހިއްޕަވައިގެން އަލުން ވެރިކަން ހޯދަން މަސައްކަތްކުރަށްވައި ވެރިކަން ހޯއްދަވައިގެން އަދި މިހާރުވެސް އެމީހުން ގޮވައިގެން ސަރުކާރުގައި ދެމި ހުންނެވުމަކީ ބަހާއި އަމަލު ދިމާނުވާ ކަމަކަށް ވާތީ އެވާހަކަ ގިނަ ބަޔަކަށް ގަބޫލުކުރަން ހަމަ ދަތީއެވެ. ނޫނީ ގަބޫލު ނުކުރެވެނީއެވެ.\nއެހެންނޫނަސް މިއަދު އަމިއްލަ ވެރިކަމާ "ތޮޅެއް" ނުކުންނެވިއިރު ގައުމުގެ ވެރިކަމުގައި ހުންނެވީ އެންމެ ގާތް އެކުވާރިއާއެވެ. ނަމެއްގައި ކޯލިޝަން ސަރުކާރު ކިޔެއް ކަމަކު މުޅި އޮޑީގައި ހަސަނުގެ ދެފައިހެން، މުޅި ސަރުކާރުގައި ވެސް އޮތީ ޕާޓީގެ ބާރެވެ. ގާނޫނު ތަންފީޒު ކުރާ ހުރިހާ މުއައްސަސާއެއްގައި ޕާޓީގެ ބާރެވެ. ގާނޫނު ހަދާ މަޖިލިސް ނުވަތަ ރައްޔިތުންގެ މަޖިލީހުގައި ވެރިކަން ކުރަށްވަނީ ރައީސް ނަޝީދާއި ކޮއްކޯފުޅެވެ. ޖުޑިޝަރީ ހިންގުމުގައި ވެސް ރައީސް ނަޝީދާއި ޕާޓީގެ އެންމެ އަރިސް އެކުވެރިންނެވެ. މިނިވަން މުއައްސަސާތަކާއި ކޮމިޝަން ތަކުގައި ވެސް އަމިއްލަފުޅު ޕާޓީގެ އިތުބާރު ކުރެވޭ މެންބަރުންނެވެ. ސަރުކާރުގެ ސިޔާސީ މަގާމުތަކާއި ކުންފުނި ތަކުގެ މަގާމުތަކުގައި ވެސް ގިނައީ ޕާޓީގެ މެންބަރުންނެވެ. އެހެންވީމާ ވެރިކަމުގެ ނިޒާމު ބަދަލު ކުރުމަށް ކުރަށްވާ މަސައްކަތްޕުޅުގެ ފަހަތުގައިވާ ހަމައެކަނި ބޭނުންފުޅަކީ ވެރިކަމަށް ވަޑައިގެންނެވުމުގެ އަމިއްލަ އެދުން ނޫން އެހެން ބޭނުމެކޭ ދެންނެވޭން ނެތީއެވެ.


Chelsea ge 1 vana coach akee adhives aharen: Mourinho | Mihaaru\nމެންޗެސްޓާ ޔުނައިޓެޑްގެ ކޯޗު ހޯސޭ މޮރީނިއޯ.-- ފޮޓޯ: އޭއެފްޕީ\n14 މާޗް 2017 - 10:552comments\nއިނގިރޭސި އެފްއޭ ކަޕްގެ ކުއާޓާ ފައިނަލުގައި ރޭ ޗެލްސީ ވަނީ 1-0 އިން ޔުނައިޓެޑް ބަލިކޮށްފަ އެވެ. އެ މެޗުގެ ތެރެއިން މޮރީނިއޯ އަށް ރައްދުކޮށް ޗެލްސީގެ ސަޕޯޓަރުން ވަނީ އަޑުގަދަކޮށްފަ އެވެ. ސަޕޯޓަރުން ފާޑުކިޔުންތަކަށް މޮރީނިއޯ ޖަވާބު ދިނީ އަތުގެ އިޝާރާތުންނެވެ. އަތުގެ ތިން އިނގިލި ދައްކާލުމަށް ފަހު މޮރީނިއޯ ޗެލްސީގެ ސަޕޯޓަރުންނަށް ދިން މެސެޖަކީ އޭނާ އެ ޓީމަށް ތިން ޕްރިމިއާ ލީގު ކާމިޔާބު ކޮށްދީފައިވާ ކަމެވެ.\n"ޗެލްސީގެ އެއް ވަނަ ކޯޗަކީ އަދިވެސް އަހަރެން. ޗެލްސީ އަށް ހަތަރު ލީގު ހޯދައިދެވޭ ކޯޗެއް ނާންނަހާ ހިދަކު އަހަރެންގެ މަގާމެއް ނުގެއްލޭނެ،" ރޭގެ މެޗަށް ފަހު މޮރީނިއޯ ބުންޏެވެ.\nމޮރީނިއޯ ބުނީ ޗެލްސީ ސަޕޯޓަރުން އޭނާއާ މެދު ދެކޭ ގޮތެއް ބަލަން އެހާ ބޮޑު ޝައުގުވެރިކަމެއް ނެތް ކަމަށާއި ބޭނުންވަނީ ޔުނައިޓެޑުގެ ކޯޗެއްގެ ގޮތުގައި ހުރެ އެ ޓީމުގެ ސަޕޯޓަރުން އުފާކޮށްދިނުމަށް ކަމަށެވެ.\n"ޔުނައިޓެޑްގެ ކުޅުންތެރިންނާއި ސަޕޯޓަރުންނަށްޓަކައި އަހަރެން ފަހުރުވެރިވަން،" މޮރީނިއޯ ބުންޏެވެ.\nޗެލްސީގެ ކޯޗުކަމުން ދެ ފަހަރެއްގެ މަތިން މޮރީނިއޯ ވަކިކުރި ނަމަވެސް އޭނާ އަށް އެ ޓީމުގެ ސަޕޯޓަރުން ވަނީ ކުރިން އިހުތިރާމް ކޮށްފަ އެވެ. އަދި މިދިޔަ އޮކްޓޫބަރު މަހު ލީގުގައި ޗެލްސީ 4-0 އިން ޔުނައިޓެޑް ބަލިކުރި މެޗުގައި ވެސް ޗެލްސީ ސަޕޯޓަރުން ވަނީ މޮރީނިއޯ އަށް ޝުކުރުއަދާކޮށްފަ އެވެ.\nނަމަވެސް ފާއިތުވި ދެ މަސް ދުވަހުގެ ތެރޭގައި މޮރީނިއޯ އެކި އިންޓަވިއުތަކުގައި ޔުނައިޓެޑަށް ތާއީދުކޮށް ވާހަކަ ދެއްކިއިރު ޗެލްސީ އަށް ވަރަށް ބޮޑަށް ފާޑުކިޔައިފަ އެވެ. އަދި މޮރީނިއޯ ވަނީ ޔުނައިޓެޑް ސަޕޯޓަރުންނަކީ އޭނާ ކޯޗުކޮށްދިން ހުރިހާ ކްލަބެއްގެ ސަޕޯޓަރުންނަށް ވުރެން ތަފާތު ޓީމަށް ހިތްވަރުދޭ ބައެއް ކަމަށް ބުނެފަ އެވެ.\nއިތުރު ލިޔުންތައް މެންޗެސްޓާ ޔުނައިޓެޑް ޗެލްސީ ހޯޒޭ މޮރީނިއޯ\nމީޑިއާގެ ފާޑުކިޔުންތަކުން ޓީމަށް އަސަރުކުރޭ: މޮރީނިއޯ


ލޯ ފޮހެލާދޭށެ މަގޭ 21 | Esfiya - Dhivehi Vaahaka Site\nނަމަވެސް އޭގެ ދެވަނަ ސިކުންތުގައި އައިލީޝް އޭނާގެ އަމިއްލަ ނަފްސަށް ވިސްނައި ދިނުމަށްފަހު މަޑު ހިނގުމެއްގައި ގޮސް އިށީންދެލިއެވެ. އޭރުވެސް ހާމިދުގެ ކަޅި ހުއްޓިފައިވީ އައިލީޝްގެ ދޮން މޫނަށެވެ. ފޮޓޯއިން ހާމިދުގެ މޫނުން ފެންނަން ނެތް ލަކުނެއް ހަމަ ލޮލުން ފެންނަން އިނުމުން ނުހަނު ބިރުވެރިކަމަށް ދައްކައެވެ.\n”އަލީ ހާމިދު. އަޅުގަނޑުގެ ސުވާލުތަކަށް ތެދުވެރިކަމާއިއެކު ޖަވާބު ދޭންވާނެ.” އައިލީޝްގެ އަޑުގައި މަޑު ތުރުތުރެއް އެކުލެވިފައިވި އެއްކަމަކު ހަމައަކަށް އެޅިލެވޭތޯ މަސައްކަތް ކުރިއެވެ.\n”ނުދީފިއްޔާ.” އެއްވެސް ޖެހިލުމެއް ނެތި އައިލީޝްއަށް އަމާޒުކޮށްލި ބަަހާއިއެކު ދެމީހުންގެ ހަތަރު ކަޅި ހަމަވެގެން ދިޔައެވެ. ނަމަވެސް އައިލީޝް ކަޅި ތިރިކޮށްލާ އޭނާ ގެނައި ކަރުދާސްތަކަށް ބަލަން ފެށިއެވެ.\n”އަލީ ހާމިދަށް މި ހުރިހާ ކަމެއް ކުރަން އޯޑަރު ދިނީ ކާކު؟” އައިލީޝް ސީދާ ހާމިދުގެ ލޮލަށް ބަލަން އިނެ ބުނެލިއެވެ. އެއާއިއެކު ހާމިދު އެއްމިއްޔަކަނުން ހީލައި އައިލީޝް އާ ދިމާ ބަލައިލިއެވެ.\n”މިހުރިހާ ކަމެއް؟ ކޮން ކަމެއް؟” އައިލީޝް ކުރަމުން ދިޔަ ކޮންމެ ސުވާލަކަށް ހާމިދުވެސް ދިޔައީ ސުވާލު ކުރަމުންނެވެ. މާޖިދުއަށް ވުރެ ނުބައި ނުލަފާ މީހެކޭ އައިލީޝްގެ ހިތަށް އަރަމުން ދިޔައިރު އޭނާގެ ހިތުގައި ހާމިދުއަށް އޮތް ބިރުވެރިކަން ފިލައި ގޮސް ފޫހިކަމަށް ބަދަލުވާން ނެގީ އެންމެ ސިކުންތެކެވެ.\n”ހާމިދު ކައިރީ އަހަރެން ބުނީ އަހަރެން ކުރާ ސުވާލުތަަކަށް ސުވާލެއް ދޭށޭތަ؟ ނޫނީ ޖަވާބެއް ދޭށޭތަ؟ ހާމިދުމެން ހީކުރަނި މީ ސަކަރާތް ޖަހަން ގެންނަ ތަނެކޭތަ؟ މަޖާ ކުރަން ގެންނަ ތަކޭތަ؟” އައިލީޝްގެ ރުޅިގަނޑު ފަޅައިގެން ދިޔައެވެ. މީހާގެ އަތް މުއްކަވާ ބާރު ކުރެވިފައިވާއިރު ކަރުގައި ހުރި ނާރުތައް ދިޔައީ ހިލެމުންނެވެ.\n”ހެހެ. ހީވޭތަ އަހަރެން ކަލޭމެން ކުރާ ކޮންމެ ސުވާލަކަށް ޖަވާބު ދޭނެ ހެން. އަހަރެންނަކަށް ނުޖެހޭ ކަލޭމެން ކުރާ ކޮންމެ ސުވާލަކަށް ޖަވާބު ދޭކަށް. ސަކަރާތް ޖަހަން މިކަހަލަ ތަންތަނަށް އަހަރެމެން ނުގެންނަންޏާ ދެން ކީއްކުރަން އަހަރެމެން މިކަހަލަ ތަންތަނަށް ގެންނަނީ؟ ބޭކާރު ސުވާލު ކުރަންތަ؟ ނޫނީ ކަލޭމެންގެ ބަލިކަށިކަން ދައްކަންތަ؟” ހާމިދުގެ މޮޅެތި ބަސްތަކުން އައިލީޝްގެ ނިތަށް ރޫ އެތި ގިނަވަމުން ދިޔައެވެ. ”އަޅެ މީ އަޖައިބެއް ފަދަ އިންސާނެއް ހެއްޔެވެ؟ ފުލުހުންގެ ކުރިމަތީގައި އެހައި މޮޅެތި ބަސްމަގު ބޭނުން ކުރަމުންދާ އިރު އެއްވެސް ފަސްޖެހުމެއްވެސް ނެތީ ހެއްޔެވެ؟ ކުރެވުނީ މޮޅެތި ކަންތައްތައް ކަމަށް ހީކުރަނީ ހެއްޔެވެ؟ ކޮންފަދަ މޮޔަ ބައެއް ހެއްޔެވެ؟” އައިލީޝްގެ ހިތުގައި ސުވާލުތައް ޖެހެމުން ދިޔައެވެ. ހިތުގައި ފޫހިކަން ވެރިވެފައިވީ ވަރުން ދެންމެ ދެންމެ އެތަނުން ނުކުމެގެން ދާނިއޭ ވެސް ކިތަންމެ ފަހަރަކު އަރަމުން ދިޔައެވެ. ނަމަވެސް އެގޮތަށް ކަންތައްކޮށްފި ނަމަ އައިލީޝް ހާމިދުގެ ފަރާތުން ބަލިވީއޭ ހިތަށް އަރާނެއެވެ. ހާމިދުގެ އަނގައިން އެރީއޭ ހިތަށް އަރާނެއެވެ. އެހެންވާކަށް އައިލީޝް ބޭނުމެއް ނޫނެވެ. ހާމިދުގެ އަނގަ ކޮންމެ ގޮތެއް ހަދާފައިވެސް ބަންދުކޮށްލަން އައިލީޝް ބޭނުމެވެ.\n” ދެހާސް ދިހަ ވަނަ އަހަރު ނޯތް ހާބަރުގައި މަރާލާފައި އޮއްވާ ފެނުނު އާކިފް ރަޝީދު ދަންނަން ދެއްތޯ؟” އައިލީޝް އެސުވާލު އަމާޒުކޮށްލީ ސީދާ ހާމިދުގެ ދެލޮލަށް ބަލަން އިނެއެވެ. އެދެލޮލުން އެއްވެސް ކަހަލަ ކަމެއް ފާހަގަ ކުރެވޭތޯއެވެ.\n”އޯހް. ތީ އާކިފްގެ ދަރިއެއް ދެއްތޯ؟” ހާމިދު ކޮށްލި ސުވާލުން އައިލީޝްގެ އަނގަ ބަންދުވެެގެން ދިޔައެވެ. ”މިތަނުގައި ސުވާލުކުރަން އައިސް މީނީ ހާމިދު ހެއްޔެވެ؟ ނޫނީ އަހަރެން ހެއްޔެވެ؟” އައިލީޝްގެ ސިކުނޑި ސުމަކަށް ދާ ވަރުވިއެވެ. ނަމަވެސް އަދިވެސް ހިތްވަރު އެލުވާލާކަށް ބޭނުމެއް ނޫނެވެ.\n”އާދެ. އަޅުގަނޑު މިއީ އާކިފް ރަޝީދުގެ ހުރި ހަމައެކަނި ދަރި. ފާތިމަތު އައިލީޝް އާކިފް.” މަލާމާތުގެ ރާގަށް އައިލީޝް ޖަވާބު ދިނުމާއިއެކު ހާމިދު ޖަހައިލީ ހިނިގަނޑެކެވެ. ”ދެން އަޅުގަނޑު ކުރާ ސުވާލުތަކަށް ހާމިދު ޖަވާބު ދޭން ވީ. އާކިފް މަރައިލުމުގައި ހާމިދުވެސް ބައިވެރިވިން ދެއްތޯ؟ އާކިފް މަރައިލުމުގައި އެންމެ އިސްކޮށް ބައިވެރީ ހާމިދު ދެއްތޯ؟ އިސްމާއިލް ހަސަނާއިއެކު ޕެރެޑައިސް ގެއިން ވައްކަން ކުރުމުގައި ހާމިދު ބައިވެރިވިން ދެއްތޯ؟” ހުރިހާ ސުވާލެއްގެ ޖަވާބު އިނގުނަސް އައިލީޝް ބޭނުންވީ އެކައްޗެއްވެސް ނޭނގޭކަމަށް ހާމިދުގެ ސިކުނޑިއަށް އަންގަދޭށެވެ.\n”ހެހެ. އެއްވެސް އެއްޗެއް ނޭނގި ދޯ އަހަރެމެން މިތަނަށް ގެނައީ. މިޒަމާނުގެ ފުލުހުންވެސް މިއީ ހާދަ ކަމެއް ނޭނގޭ މޮޔަ ބައެކޭ ދޯ.” އައިލީޝްގެ ރޭވުން ކާމިޔާބުވީއެވެ. ހާމިދުގެ ސިކުނޑީގައި އޭނާ އުންމީދު ކުރިގޮތަކަށް ކަންތައްވަމުން ދިޔުމުން އައިލީޝްގެ ތުންފަތް މައްޗަށް ލާނެތް ހިނިތުންވުމެއް ވެރިވިއެވެ.\n”އާކިފް މަރައިލުމުގައި އިސްމާއިލް ހަސަނާއިއެކު އަލީ ހާމިދުވެސް ބައިވެރިވެފައިވޭ. އަދި ހެކި ދައްކާ ގޮތުން އާކިފް ހަށިގަނޑުގެ ދިހަ ތަނަކަށް ހާމިދު ވަނީ ހަމަލާފީދަ. އަދި އިސްމާއިލް ހަސަނާއިއެކު ޕެރެޑައިސް ގެއިން އަލީ ހާމިދު ވައްކަންވެސް ކޮށްފައިވޭ. އެގެއިން ގޭގެ ރެޖިސްޓްރީއާ ތިޖޫރީގައިވާ ނަވާރަ މިލިއަން ރުފިޔާވެސް ވަނީ ނަގާފައި.” އައިލީޝް ބުނަމުން ދިޔަ ކޮންމެ ބަހެއް ހާމިދަށް އިވެމުން ދިޔައީ ހޮނު ގުގުރިއެއްގެ ސިފައިގައިއެވެ. ކޮންމެ ބަހެއްވެސް އޭނާގެ ކަންފަތާ ހަމައަށް ފޯރުކޮށްލަނީ އޭނާގެ ދެލޯ ބޮޑުވެ ހައިރާންކަން އިތުރުވާ ހާލުއެވެ. ހަމައެވަގުތު ހާމިދަށް ރޭކާލީ އައިލީޝް އަމިއްލައަށް ކުރި ހުރިހާ ސުވާލެއްގެ ޖަވާބު އެނގޭ ކަމެވެ. ނަމަވެސް އޭނާ ބަލި ގަބޫލު ކުރާކަށް ބޭނުމެއް ނުވިއެވެ. އައިލީޝްގެ އަނގައިން އަރަން އޭނާވެސް ބޭނުމެވެ.\nއައިލީޝް އޭނާއަށް ހުރިހާ ކަމެއް އިނގޭކަން ހާމިދަށް އަންގައިލުމަށްފަހު އެތަނުން ނުކުމެގެން އެނެއް ބަޔަށް ގޮސްވަނީ ރުޅި އައިސްފައި ހުރެއެވެ. މީހާގެ މޫނުމަތިން އެކަން ހާމަވަމުން ދިޔައިރު ވަނީ އުދާސްވެސް ހިލިފައިއެވެ. ނަމަވެސް ރުޅިވެރިކަމާއި އެއްވަރަށް ފޫހިކަމާއި ނުތަނަވަސްކަންވެސް އެމޫނުމަތިން ފާޅުވަމުން ދިޔައެވެ.\n”އައިލީޝް. ދެން މޭމް އަށް ފެންނަނީ އަވަހަށް ޕްރޮސެކިއުޓަރުންގެ މަސައްކަތް ފަށަން. އެތިން މީހުންނަކީ އެއްބަސް ކިޔައިގެން އުޅޭ މީހުން. ކިތަންމެ ވަރެއް ކުރިޔަސް އެމީހުން އަނގައިން ބުނާނެ ހެންނެއް ހީނުވޭ. އެކަށީގެންވާ ވަރަށް ހެކި ލިބެން ހުރިއްޔާ އަވަހަށް ދެން ނިންމަންވީ މިކަން. މޭމް ބުނަން އޮތީ މިހެން.” ޗީފް އައިމިނަތު އައިލީޝްއަށް ހިނިތުންވުމެއް ރައްދުކޮށްލާފައި އެތަނުން ނުކުމެގެން އޭނާއަށް ހާއްސަ ކޮޓަރިއަށް ގޮސް ވަނިއެވެ. އައިލީޝް ފުން ނޭވާއެއް ދޫކޮށްލައި ތަނުގައި ތިބި އެންމެންގެ މޫނަށް ވަރަށް ފުން ނަޒަރެއް ދިނެވެ.\n”ޕްރޮސެކިއުޓަރުންނަށް ދެން އޮތް ބައި ހަވާލު. އަހަރެން އުންމީދު ކުރަން މިކަން ކާމިޔާބުކޮށް ދޭނެ ކަމަށް.” ސީދާ ނައިޝަމްގެ ލޮލަށް ބަލަން ހުރެ އައިލީޝް ބުނެލީ ފެންކަޅިވެފައި ހުރެއެވެ. އޭނާގެ ދެލޮލުގައި ކަރުނަތައް ބަބުޅަމުން ދިޔައެވެ. އަނގަ ދިޔައީ ތުރުތުރު އަޅަމުންނެވެ.\n”މޭމް ހާސް ނުވޭ. އަޅުގަނޑުމެން ތިކަން ކޮށްދޭނަން. އެންމެން މިތިބީ މޭމްގެ ބައްޕައަށް އިންސާފު ހޯދަދޭން އަތުކުރި އޮޅާލައިގެން.” އީރަމް އައިސް އައިލީޝްގެ ދެކޮޑުގައި ހިފައި އޭނާ ގާތަށް ގެނައެވެ. އެވަގުތު އައިލީޝް އޮތްހާއިރު ހިފަހައްޓާލައިގެން ހުރި ކަރުނަތައް އޭގެ މަގާމު ދޫކޮށް ފައިބަން ފެށިއެވެ. ގިސްލާ އަޑު މުޅި ތަނުގައި ހަރުލާފައި ހުއްޓެވެ. އެވަގުތުކޮޅު ދިޔައީ އެންމެންގެ ދެލޯ ވެސް ތެތްމައިލި ވަގުތުކޮޅަކަށެވެ.\n”ކާކު އެގުޅަނީ. ކީއްވެ ފޯނު ނުނަގާ ތިއިންނަނީ؟” އަރީން ޔޫނާންގެ ގާތުގައި ބެންޗުގައި އިށީންދެލައިގެން އިނެ މޫދުން ނަގަމުން ދިޔަ ރާޅުތަކަށް ބަލަމުން ދިޔައެވެ. ހަވީރުގެ ހިތްގައިމު ވަގުތުގައި އެތައް ބައެއް އެތަނުގައި ހިތް އުފާކޮށްލަން އައިސް ތިއްބެވެ. ގައިގައި ބީހިލާ ފިނިފިނި ވައިރޯޅިތަކުން ހިތްތަކަށް ފިނިކަން ލިއްބައިދެމުން ދިޔައިރު ބޯކޮޅު މަތިން އުދުހެމުން ދިޔަ ރީތި ދޫނިތަކުގެ މިޔުޒިކީ ރާގުން އެ ހިތްގައިމުކަން އިތުރުކޮށް ދީފައިވެއެވެ. ކުދިކުދި ރާޅުތައް އައިސް ގޮޑުދޮށަށް ބިންދާލަމުން ދާއިރު އެނިކުންނަ އަންބާއާ އެކު އިތުރަށް އެއަޑު ރީތިކޮށް މާހައުލުގެ ތާޒާކަމާއި އާރޯކަން އިތުރުކުރުވައެވެ.\nޔުނާން ޖީބުން ފޯނު ނަގައި އެއްފަރާތަކަށް ކަހާލުމަށްފަހު އަނެއްކާވެސް ފޯނު ޖީބަށް ޖަހައިލިއެވެ. އަދި ބުނެލިއެވެ. ”އެއީ އެއްވެސް މީހެއް ނޫން.” ޔުނާން އެހެން ބުނެލުމާއިއެކު އަރީންގެ އަނގަ ތަންމިނަށް ހުޅުވިގެން ދިޔައެވެ. ހަގީގަތުގައި ޔުނާންގެ ފޯނު ސްކްރީނަށް އަރައިފައި އިން ނަން އަރީންއަށް ފެނުނެވެ. އަދި ވެގެން އުޅޭ ގޮތްވެސް ރޭކާލިއެވެ.\n”އެއްވެސް މީހެއް ނޫނޭ. ޔުނާން. ހަމައަސްލަށް ވެސް އެއީ އެއްވެސް މީހެއް ނޫންތަ؟” އަރީން ގަބޫލު ނުކުރެވޭ ފަދައަކުން އެހެން އަހައިލުމާއިއެކު ޔުނާންވެސް އަރީންގެ މޫނަށް ބަލައިލިއެވެ.\n”ހޫމް. އެއްވެސް މީހެއް ނޫނޭ އެއީ.” ދުރަށް ބަަލަން އިނެ ޔުނާން ފުން ނޭވާއެއް ދޫކޮށްލިއެވެ. އެހެންކަމުން އަރީންގެ މޫނަށް އަރައި ފައިބަމުން ދިޔަ އެއްވެސް ކުލަވަރެއް ޔުނާންއަކަށް ނުފެނެއެވެ.\n”އެހެންޏާ އަހަރެންމީ ޔުނާންއަށް ކިހައި މުހިންމު މީހެއް؟” އަރީންގެ ސުވާލު އަޑުއިވިފައި ޔުނާންގެ ދެލޯ ބޮޑުވެގެން ދިޔައެވެ. އެކަހަލަ ސުވާލަކަށް އުންމީދެއްވެސް ނުކޮށް ހުއްޓާ އެކަހަލަ ސުވާލެއް އަމާޒުވުމުން ޔުނާންއަށް ސިހުން ލިބިގެން ދިޔައެވެ. ބުނާނެ އެއްޗެއްވެސް ނޭނގިފައި ޔުނާންއަށް ހިނިތުންވެލައިގެން އިނެވުނީ މޮޔަވެފައިވާ ޕަރުވާނާއެއް ފަދައިންނެވެ. އެސުވާލުން ސިހުން ލިބުނު ނަމަވެސް އޭނާގެ ހިތުގެ ވިންދު މެކުހަށްވެސް އަރައިގެން ގޮސްފިއެވެ. އަތްފައި ފިނިވާން ފަށައިފިއެވެ.\n”ކީއްވެ ތިހެން ތި އެހީ. އަހަރެން ބުނީމެއްނު އެއީ އެއްވެސް މީހެއް ނޫނޭ. ނުދަންނަ މީހެއް އުނދަގޫ ކުރަނި.” ޔުނާން އަދިވެސް ބެލީ އަރީންއަށް އޮޅުވައިލެވޭތޯއެވެ.\n”ޔުނާން. ޔުނާން ބަލައި ބޮޑު ކުރި ޔުނާންގެ މަންމަ އަކީ އެއްވެސް މީހެއް ނޫންތަ؟ ޔުނާން ބަނޑު އަޅައި ވިހެއި މައިމީހާއަކި އެއްވެސް މީހެއް ނޫންތަ؟ ޔުނާން ނުވަމަސްދުވަސް ވަންދެން ބަނޑުގައި ގެންގުޅުމަށްފަހު އެތައް ވޭނަކާއެކީ ނުނިދާ ބަލައި ބޮޑު ކުރީމަވެސް އެއްވެސް މީހަކަށް ނުވިދޯ؟” އަރީންގެ އަޑު ބާރުވެގެން ދިޔައެވެ. ހިތްހަމަ ނުޖެހި މީހާގެ ނިތަށް ރޫތައް އަރާފައިވެއެވެ.\nޔުނާންގެ މޫނަށްވެސް އެވަގުތު ބުނަން ނޭނގޭ ކުލަވަރުތަކެއް އަރައިގެން ދިޔައެވެ. އަރީންގެ އެސުވާލުތަކުން ޔުނާންގެ ހިތް ގުޑުވާލައިފިއެވެ. އެހިތަށް ޒަލްޒަލާއެއް އަތުވެއްޖެއެވެ. ޔުނާންގެ އަނގައިން ނުބުނެ އެގޮތުގައި އިންދާ އަރީން އެތަނުން ތެދުވެގެން ދިޔައީ ހިތްހަމަނުޖެހިފައި ހުރެއެެވެ. ޔުނާންއަށް ލިބުނު ހިތްދަތިކަން ބަޔާންކުރަންވެސް ދަތިވިއެވެ. އަރީން ފަސް އެނބުރި ހިނގައިގަނެގެން ދިޔައިރު ޔުނާންގެ ހުރިހާ އުންމީދުތަކެއް އަވާމެންދުރަކަށް ވެގެން ދިޔައެވެ. އަރީން ދިޔަތަން ބަލަން ޔުނާންއަށް ހުރެވުނީ ކަރުނުން ތެމިފައިވާ ދެލޮލުން ބަލާށެވެ.\nއައިލީޝް ގެއްލިގެން ދިޔަހެން އަރީންވެސް ޔުނާންއަށް ގެއްލުނީ ހެއްޔެވެ؟ އަރީންގެ ރުހުން ޔުނާންއަށް ލިބޭނެ ހެއްޔެވެ؟ ވެގެން އުޅޭ ގޮތާއި ހަގީގަތް ކިޔާދިނުމުން އަރީން ޔުނާންއަށް ވާހަކަ ދައްކާނެ ބާއެވެ. ލަފައެއް ދޭނެ ހެއްޔެވެ؟ ޔުނާންގެ ވާހަކަތައް އަރީން އަޑު އަހާނެ ހެއްޔެވެ؟\nޒާހިދާ ހުއްޓާ ނުލައި ފޯނުން އެކި މީހުންނަށް ގުޅައިގެން ވަކީލެއް ހަމަޖެއްސޭތޯ މަސައްކަތް ކުރަމުން ދިޔައެވެ. އަލިމަގެއް ޒާޙިދާއަށް ފެނިގެން ދިޔައީ އެގޮތުގައި މަސައްކަތް ކުރާތާ ހަތަރު ގަޑިއިރު ފަހުންނެވެ. އޭނާގެ އެކުވެރިއެއް ދިން ނަންބަރެއް ފޯނުގައި ޖަހައިލުމަށްފަހު ސްޕީކަރަށް ލައި ފޯނު އެނދުމަތީގައި ބާއްވާލީ އެމީހާ ފޯނު ނަގަންދެކަށެވެ.\n”ތިއީ މާޖިދުގެ އަންހެނުން ތޯ؟” އެވަގުތު އެމީހާ ކޮށްލި ސުވާލުން ޒާހިދާގެ އަނގަ ތަންމިނަށް ހުޅުވިގެން ދިޔައެވެ. އެތައް ސުވާލެއް ހިތުގައި އުފެދެން ފެށިއެވެ.\nVarah varah reethi ❤❤❤❤❤\nMaasha Allah 🥀🥀🥀🥀🥀🥀🥀\nCuriously waiting for the next part 💞💞💞\nthank u sooooo much crazy girl. it meansalot. and keep waiting\nMaasha Allah. 😍😍\nMi part ves v v furihama. Curiously waiting for the next part. Ly sis. V ufaavey komme dhuvahaku vaahaka kiyaalan libeythiy.. keep it up sis\nthank u sooooo much aashko.. and keep waiting. lym.. again thank u and im glad to read your comment dear. adhi vr ufaavey dear ge comment eh konme partakun vs nafu ah kiyaalan libeythy. thank u for your endless support\nVarah varah reethi mi bai vx😍😍😍……..curiously waiting for the nxt part…lysm sis…\nthank u soooo much one of my regular reader kairaa. it meansalot.. dear nafu ah thidhey supportah vr bodah thanks inge. keep waiting.. lym\nއެހެނިހެން ލޯބި February 16, 2021\nޝެރިން (26 ވަނަ ބައި)\nބިރުވެރި ލޯބި December 15, 2015


Fainu Online - The finest news from the finest island | Fainu Online\nޔެލޯ އެލަރޓްގެ ވަގުތު އިތުރުކޮށްފި\nރާއްޖޭގެ އުތުރާއި މެދުރާއްޖެތެރެއަށް މޫސުން ގޯސްވާނެކަމަށް ލަފާކޮށް ނެރެފައިވާ ޔެލޯ އެލަރޓުގެ ވަގުތު އިތުރު ކޮށްފިއެވެ. މޫސުމާއި ބެހޭ ގައުމީ އިދާރާ (މެޓް އޮފީސް) އިން ދެންމެ ބުނީ، މިއަދުގެ މެންދުރުފަހު 2:15 އިން މިރޭގެ 8:00 އާއި ހަމައަށް ހއ. އަތޮޅުން ފެށިގެން މ. އަތޮޅާއި ދެމެދުގެ ރަށްތަކަށް ގުގުރުމާއިއެކު ބޯކޮށް ވާރޭ ވެހޭނެކަމަށާއި ގަޑިއަކު 25 މޭލާއި 30 މޭލާއި ދެމެދު ވައިޖެހޭނެކަމަށް ލަފާ ކުރެވޭކަމަށެވެ. އަދި...\nމޫސުން ގޯސްވާނެކަމަށް ލަފާކޮށް މުޅި ރާއްޖެއަށް ވައިޓް އެލަރޓް ނެރެފި\nމޫސުން ގޯސްވާނެކަމަށް ލަފާކޮށް މުޅި ރާއްޖެއަށް ވައިޓް އެލަރޓް ނެރެފިއެވެ. މޫސުމާއި ބެހޭ ގައުމީ އިދާރާއިން މިއަދު ބުނީ، މިރޭގެ 8:30 އިން ފެށިގެން މިރޭގެ މެންދަމު 1:30 އާއި ހަމައަށް މުޅި ރާއްޖެއަށް ވެސް ގަޑިއަކު 19 މޭލާއި 24 މޭލާއި ދެމެދުގެ ބާރު މިނެއްގައި ވައިޖެހޭނެކަމަށެވެ. އަދި އެ ވަގުތުތަކުގައި ކަނޑުވެސް ގަދަވާނެކަމަށް އެ އިދާރާއިން ބުނެފައިވެއެވެ. އެހެންކަމުން، ކަނޑުދަތުރުފަތުރު ކުރާ ފަރާތްތަކުން މޫސުމަށް ސަމާލުވުމަށް އެ އިދާރާއިންވަނީ...\nވިއްސާރަވާނެކަމަށް ލަފާކޮށް އުތުރަށް ޔެލޯއެލަރޓް ނެރެފި\nއުތުރުގެ ރަށްތަކަށް ބޯކޮށް ވާރެވެހުމާއެކު ގުގުރާނެ ކަމަށް ލަފާކޮށް، ޔެލޯ އެލަރޓް ނެރެފިއެވެ. ރާއްޖޭގެ މޫސުމާއި ބެހޭ ގައުމީ އިދާރާ މެޓު އޮފީހުން ދެންމެ ބުނީ ޔެލޯ އެލަރޓް ނެރެފައި ވަނީ، ހއ. އަތޮޅުން ފެށިގެން ޅ. އަތޮޅާއި ހަމައަށް ކަމަށެވެ.މެޓް އޮފީހުން ބުނީ މިރޭގެ 7:15 އިން މިރޭގެ 9:30 އާއި ދެމެދު އެ ހިސާބަށް ބޯކޮށް ވާރޭވެހުމާއެކު ގުގުރާނެ ކަމަށެވެ.މާދަމާގެ ނިޔަލަށް ރާއްޖޭގެ މޫސުން ކުރިއަށް ލަފާކޮށް...\nރ. މާމުނަގައު ރިސޯޓުން ފްލޯޓިންގ ޕްލެޓްފޯމެއް އޮޔާދާތީ ސަމާލުވާން އެދިއްޖެ\nށ. އަތޮޅުން ކ. އަތޮޅަށް ވައިޓް އެލަރޓް ނެރެފި\nރާއްޖޭގެ ބޮޑުބަޔަކަށް ޔެލޯ އެލަރޓް ނެރެފި\nމޫސުން ގޯސްވާނެ ކަމަށް ލަފާކޮށް މުޅި ރާއްޖެއަށް ވައިޓްއެލަރޓް ނެރެފި\n60 މޭލަށް ވައި ގަދަވެދާނެ، އުތުރަށް އޮރެންޖު އެލާރޓް\nއުދަ އަރާނެކަމަށް ލަފާކޮށް ވައިޓް އެލަރޓް ނެރެފި\nމިރޭ 11:30 އާާާާއި ހަމައަށް ރ. އަތޮޅުން އދ. އަތޮޅަށް ރީނދޫ އެލަރޓް ނެރެފި


سورة الفاتحة ގެ ތަފްސީރު –7– DhiSalafiyyah\nمَالِكِ އޭ އައިސްފައި މިވަނީ (الْحَمْدُ لِلَّـهِ رَبِّ الْعَالَمِينَ ) މި އާޔަތުގައި ވާ “ﷲ” އަށް ގެނެވޭ ސިފައެއްގެ ގޮތުގައެވެ. އަދި يَوْمِ الدِّينِ ގެ މުރާދައަކީ ޤިޔާމަތްދުވަހެވެ. الدِّينِ މި އާޔަތުގައި އައިސްފައިމިވަނީ ޖާޒާ ގެ މާނައިގައެވެ. އަދި الدِّينِ ބައެއް އާޔަތްތަކުގަ ޢަމަލުގެ މާނައިގައިވެސް އައިސްފައިވެއެވެ. މިގޮތުން ( لكم دينكم و لي دين) މި އާޔަތުގައި دين އައިސްފައިވަނީ ޢަމަލުގެ މާނައިގައެވެ. އަދި ޢަރަބި ހަރުބަހެއްގައި އޮވެއެވެ. كَمَا تَدِيْنُ تُدَانُ. މާނައީ: ” ޖަޒާލިބުން ވަނީ ތިބާ ޢަމަލުކުރި ގޮތެއްގެ މައްޗަށެވެ. ” [މި ތާނގައި ފުރަތަމަ ކަލިމަ تَدِيْنُ ގަ دين އައިސްފައިވަނީ ޢަމަލުގެ މާނައިގައެވެ. އަދި ދެވަނަޔަށް تدان ގަ دين އައިސްފައި ވަނީ ޖަޒާގެ މާނައިގައެވެ. ]\nއަދި ﷲ ތަޢާލާގެ ބަސްފުޅު (مَالِكِ) މުތަވާތިރު ހަތް ޤިރާއަތުގެ ތެރެއިން ޤިރާއަތެއްގައި އައިސްފައިވަނީ (مَلِكِ) މި ގޮތަށެވެ. مَلِكْ ގެ މާނަ مالك ގެ މާނައަށްވުރެ ޚާއްސަވެގެންވެއެވެ.\nއަދި މި ދެ ޤިރާއަތު ގެ މާނަ ޖަމްޢުކުރުމުން ވަރަށް ބޮޑު ފާއިދާއެއްވެއެވެ. އެއީ ﷲ ތަޢާލާގެ މުލްކަކީ ޙަޤީޤީ މުލްކެއްކަން އެނގިގެންދެއެވެ. އެހެނީ މަޚްލޫޤުންގެ ތެރޭގައި مالك ކަމުގައި ނުވާ ملك އިން ތިބެއެވެ. އެހެނީ އެބައިމީހުންނަކީ މަލިކުން ކަމުގައި ވިޔަސް ކަންތައްތައް ހިންގުމުގެ ބާރު އެބައިމީހުންނަށް ދީފައި ނޯންނަނީއެވެ. އެ މީހުންނަށް މަލިކުންނޭ ކިޔަނީ ހަމައެކަނި ނަމެއްގެ ގޮތުގައެވެ. [މިސާލަކަށް: އިނގިރޭސިވިލާތުގެ ރާނީ އަކީ މިލިކާ އެކެވެ. އެހެން ނަމަވެސް އޭނާ އަކަށް ވެރިކަން ހިނގުމުގެ ބާރެއް ނޯވެއެވެ. އެބާރުއޮންނަނީ ބޮޑު ވަޒީރަށެވެ. ޖަޕާނުގައިވެސް ކަންތައް އޮންނަނީ މިހެންނެވެ.]\nއަދި މީސްތަކުންގެ ތެރޭގައި ملك އިންނަށް ނުވާ مالك ތިބެއެވެ. މިސާލަކަށް ޢާއްމުރައްޔިތުންނެވެ. އެމީހުންނަކީ އެމީހުންގެ އމިއްލަ މުދާތަކުގެ ވެރިންނެވެ. އެހެންނަމަވެސް ޤައުމުގެ ވެރިކަން ހިންގުމުގެ ބާރެއް އެމީހުންނަކަށް ނޯންނާނެއެވެ.\nއެހެންނަމަވެސް ﷲ عز و جل އީ مالك އެވެ. އަދި ملك އެވެ. [ އެހެންކަމުން އެންމެހައި ތަކެއްޗެއްވަނީ އެއިލާހުގެ މިލްކުވެރިކަމުގެ ދަށުގައެވެ. އަދި އެ ހުރިހާއެއްޗަކާއި އެއެއްޗެހީގެ ބާރުގެ ދަށުގައިވާ އެއްޗަކަށްވެސް ބާރު ހިންގަވާ ކަންތައްތައް ހިންގަވާ ތަދުބީރުކުރައްވަނީވެސް އެއިލާހެވެ. އެއިލާހުގެ މިލްކުވެރިކަމަށް ހައްދެއްނުވެއެވެ. އަދި އެއިލާހުގެ ވެރިކަމަށްވެސް ހައްދެއްނުވެއެވެ.]


Neymar ge penalty naakaamiyaabu ve, PSG ah hadi bayyeh - One Online\nނޭމާ ޕެނަލްޓީ ނާކާމިޔާބުވުމުގެ މާޔޫސްކަމުގައި --- ފޮޓޯ/ ގެޓީ\nނޭމާގެ ޕެނަލްޓީ ނާކާމިޔާބުވެ ޕީއެސްޖީއަށް ހަޑި ބައްޔެއް\nފްރާންސް ލީގުގައި ރޭ ކުޅުނު މެޗުގައި ނޯންޓް އަތުން ޕީއެސްޖީ ބަލިވެއްޖެއެވެ.\nނޯންޓްގެ ދަނޑުގައި ރޭ ކުޅުނު މެޗުން ޕީއެސްޖީ ބަލިވީ 3-1 ގެ ނަތީޖާއަކުންނެވެ. ރޭގެ ބައްޔަކީ ތަރިންގެ ޕީއެސްޖީއަށް މި ސީޒަނުގެ ލީގުގައި ކުރިމަތިލާން ޖެހުނު ދެވަނަ ބައްޔެވެ. ރޭގެ މެޗުގެ ފުރަތަމަ ހާފުގައި ޕީއެސްޖީ ކޮޅަށް ތިން ގޯލު ޖަހައިފައިވާ އިރު، މެޗު އަނބުރާލަން ދެވަނަ ހާފުގައި އެޓީމުން ކުރި މަސައްކަތްވީ ނާކާމިޔާބެވެ.\nރޭގެ މެޗަށް ޕީއެސްޖީ ނުކުތީ އެންމެފަހުން މިދިޔަ ހަފުތާ ތެރޭގައި ކުޅުނު ޗެމްޕިއަންސް ލީގުގެ ގަދަ 16ގެ ފުރަތަމަ ލެގުގައި ރެއާލް މެޑްރިޑް ބަލިކުރުމަށް ފަހުއެވެ. 1-0 އިން އެ މެޗުގައި ޕީއެސްޖީން ރެއާލް ބަލިކުރި އިރު، ގޯލު ޖެހީ ކިލިއަން އެމްބާޕޭ އެވެ. ރޭގެ މެޗަށް ޕީއެސްޖީން ނެރުނު ފުރަތަމަ 11 ގައިވެސް އެމްބާޕޭއާއި ނޭމާގެ އިތުރުން ލިއޮނަލް މެސީވެސް ހިމެނުނެވެ. އޭގެ އިތުރުން މެދުތެރެއިން މާކޯ ވެރާޓީ އާއި އިދުރީސީ ގާނާ ގާޔޭ އަދި ޖީނީ ވައިނާލްޑަމްވެސް ފާހަގަވެގެން ދިޔައެވެ.\nވަރުގަދަ ލައިން އަޕަކާއެކު މެޗަށް ނުކުތް ޕީއެސްޖީ ކޮޅަށް ފަސް މިނެޓްވެސް ނުވަނީސް ނޯންޓުން ގޯލު ޖެހިއެވެ. ރަންޑަލް ކޯލޯގެ އެ ގޯލާއެކު ނޯންޓުން ލީޑު ނެގި އިރު، މުޅި މެޗުގައިވެސް ނޯންޓްގެ ގޯލްކީޕަރު އަލްބާން ލަފޮންޓްގެ ތަފާތު މޮޅު ކުޅުން ފާހަގަވެގެން ދިޔައެވެ.\nނޯންޓްގެ ދެވަނަ ގޯލު ކުއެޓިން މާލިން ޖެހި އިރު، ތިންވަނަ ގޯލަކީ ހާފު ނިމެން ދަނިކޮށް ލިބުނު ޕެނަލްޓީއެއްގައި ލުޑޮވިކް ބްލާސް ޖެހި ގޯލެކެވެ.\nމެޗަށް އަނބުރާ ވަނުމަށް މަސައްކަތް ކުރި ޕީއެސްޖީން ދެވަނަ ހާފަށް ނުކުމެ ނޭމާގެ ގޯލާއެކު މެޗު އަނބުރާލަން އުންމީދު އާކުރިއެވެ. އެ އުންމީދު ފަނޑުވެގެން ދިޔައީ މެޗުގެ 59 ވަނަ މިނެޓުގައި ލިބުނު ޕެނަލްޓީ ނޭމާ ނާކާމިޔާބު ކޮށްލުމުންނެވެ. ނޭމާ ޖެހި ޕެނަލްޓީ މަޑުމަޑުން އޭނާ ޖެހީ ގޯލްކީޕަރު ލަފޮންޓްގެ އަތަށެވެ.\nފްރެންޗް ލީގުގެ އެއް ވަނައިގައި ޕީއެސްޖީ އޮތީ 25 މެޗުން 59 ޕޮއިންޓާ އެކުގައެވެ. ދެ ވަނައިގައި އޮތް މާސޭ އަށް 24 މެޗުން 46 ޕޮއިންޓް ލިބިފައިވާ އިރު، މިރޭ ކުޅޭ މެޗުން މޮޅުވެ، އެއްވަނައިގައި އޮތް ޕީއެސްޖީއާ 10 ޕޮއިންޓް ގާތަށް ޖެހުމަށް މާސޭއަށް ފުރުސަތު އެބައޮތެވެ.\nގުޅޭ ޓެގު ނޭމާ ޕީއެސްޖީ ފްރާންސް ލިއޮނެލް މެސީ ކީލިއާން އެމްބާޕޭ


Sunny Leone environment friendly products ufahddhanee - One Online\nސަނީ ލިއޯން ތިމާވެށްޓާ ރައްޓެހި ޕްރޮޑަކްޓްސް އުފައްދަނީ\nމޮޑެލް އަދި އެކްޓްރެސް، ސަނީ ލިއޯން އަންނަނީ ގިނަ މަސައްކަތް ތަކެއް ކުރަމުންނެވެ. އެއީ ހަަމަ އެކަނި އޮން ސްކްރީނުގެ މަސައްކަތެއް ނޫނެވެ. ނަމަވެސް ވިޔަފާރިވެސް ކުރާ ސަނީ މިވަނީ އާންމުކޮށް މީހުން ނުވިއްކާ ކަހަލަ ބާވަތެއްގެ ވިޔަފާރިއަކަށް ވަދެފައެވެ.\nއެންމެ ފަހުގެ ޕްރޮޖެކްޓްގެ ވާހަކަ ދައްކަމުން ސަނީ ބުނި ގޮތުގައި މިހާރު ދުނިޔެއާމެދު ވިސްނުން މާ ބޮޑަށްވެސް ލަސްވެއްޖެ ކަމަށެވެ. ދުނިޔެއަށް ކުރަން ޖެހުނު ކޮންމެ ކޮންޓްރިބިއުޝަނެއް އޭނާ ކުރާނެ ކަމަށްވެސް ބުންޏެވެ.\nޒެންޓްރިކް އަކީ އޭނާގެ އާ ބްރޭންޑްގެ އިތުރުން އެ ބްރޭންޑަކީ ތިމާވެށްޓާ ރައްޓެހި ބުރޭންޑެއް ކަމަށް ސަނީ ބުންޏެވެ. ސަނީ އިތުރަށް ފާހަގަ ކުރި ގޮތުގައި އޭނާގެ ބްރޭންޑް ހޯދަން ދުނިޔޭގެ އެކި ކަންކޮޅުތަކުން އަންނާނެއެވެ.\nސަނީގެ ކޮސްމެޓިކްސް އަދި ސެންޓް ފިހާރައެއް މީގެ ކުރިން ވަނީ ހުޅުވާފައެވެ. މި ޕްރޮޑަކްޓްސްތައް ހެދުމަށް އެއްވެސް ޖަނަވާރަކަށް ގެއްލުމެއްނުދެއެވެ. ސަނީގެ ކޮސްމެޓިކްސް ރޭންޖް ވަނީ މިހާރުވެސް ގްލޯބަލީ ބޭނުން ކުރަން ފަށާފައެވެ.\nސަނީ ވަނީ ވަރަށް ފަހުން "ލިންޖަރީ" ބްރޭންޑެއްވެސް ތައާރަފު ކޮށްފައެވެ. މީގެ އިތުރުން ކުޑަކުދިންނަށް ހާއްސަ ޕްރީ ސްކޫލެއްވެސް ވަނީ ހުޅުވާފައެވެ. މި ޕްރީ ސްކޫލު ހުޅުވީ ސަނީ އަދި އޭނާގެ ފިރިމީހާ ގުޅިގެންނެވެ.


Huawei ge CFO Meng Wanzhou engeynee kihaa varakah ?\nރިޕޯޓު - ވާވޭ\nވާވޭގެ ސީއެފްއޯ މެންގް ވަންޒޫ އެނގެނީ ކިހާވަރަކަށް؟\nމެންގް އަކީ ރެންއަށް ލިބުނު ތިން ކުދިންގެ ތެރެއިން އެންމެ ދޮށީ ދަރިފުޅު\nކ. މާލެ 22 ޑިސެންބަރު 2018 | ހޮނިހިރު 23:32 2,708\nވާވޭގެ ސީއެފްއޯ މެންގް ވަންޒޫ - ޓްވިޓަރ\nސްމާޓް ފޯނު އުފައްދާ ޗައިނާގެ މަޝްހޫރު ކުންފުނި ވާވޭގެ ސިއެފްއޯ މެންގް ވަންޒޫ ވަނީ މި މަހުގެ އެއްވަނަ ދުވަހު ހައްޔަރު ކޮށްފައެވެ. އޭނާ ހައްޔަރު ކޮށްފައިވަނީ ކެނެޑާގެ އެއާޕޯޓުން މެކްސިކޯއަށް ދިއުމަށް ފުރަންގޮސް ހުއްޓައެވެ. މީޑިއާ އާއި ބީރައްޓެހި މެންގްއަކީ ބިޒްނަޒް ކޮންފަރެންސްތަކުން ނޫނީ ފެންނަ މޫނެއް ނޫނެވެ.\nއެހެންކަމުން އޭނާއަކީ ކާކުތޯ ބަލަން ގިނަ ބަޔަކު ބޭނުންވެއެވެ.\nކެނެޑާއިން މެންގް ހައްޔަރު ކޮށްފައިވަނީ އެމެރިކާގެ އެދުމުގެ މަތިންނެވެ. އޭނާގެ މައްޗަށް ތުހުމަތު ކުރަނީ "ސްކައި ކޮމް" ގެ ނަމުގައި ވާވޭގެ ސަބްސިޑަރީ ކުންފުންޏެއް ހަދައި، އެމެރިކާގެ ބޭންކް ތަކަށް އޮޅުވާލައިގެން އީރާނާއި ވިޔަފާރި ކުރި ކަމަށެވެ.\nކެނެޑާގެ ވެންކޫވަރ އެއާޕޯޓުން މެންގް ހައްޔަރު ކުރުމަށް ފަހު އޭނާއަށް ވަނީ ކެނެޑާގެ ފުލުހުންގެ ބެލުމުގެ ދަށަށް ގެންގޮސްފައެވެ.\nއޭނާ ހައްޔަރު ކުރުމުގެ އަމުރެއް އެމެރިކާގެ ކޯޓަކުން ނެރެފައިވަނީ އޮގަސްޓު މަހުގެ 22 ވަނަ ދުވަހުއެވެ. އޭނާ ގޭ ބަންދުގައި ބަހައްޓަން ފެނޭތޯ ބެލުމަށް ވެންކޫވަރ ގެ ކޯޓުގައި މި މަހުގެ ހަތަކުން އެގާރައަށް ބޭއްވި އަޑުއެހުން ތަކުގައި އޭނާގެ ވަކީލް ވަނީ މެންގްގެ މައްޗަށް ކުރާ ތުހުމަތުތައް ދޮގުކޮށްފައެވެ. މެންގްގެ ވަކީލް ބުނީ ''ސްކައި ކޮމް" އާއި ވާވޭ އަކީ އެއްވެސް ގުޅުމެއް ނޯންނަ ދެ ކުންފުނި ކަމަށެވެ. އަޑުއެހުމަށްފަހު މެންގް ދޫކޮށްލާފައިވަނީ 7.5 މިލިއަން ޑޮލަރުގެ ކަފާލާތެއްގެ ދަށުންނެވެ.\nއޭނާ ދޫކޮށްލީ ޝަރުތުތަކެއް ކަނޑައެޅުމަށްފަހުއެވެ. އޭގެ ތެރޭގައި އޭނާ ގެންގުޅޭ ދެ ޕާސްޕޯޓް ކޯޓާއި ހަވާލުކުރުމުގެ އިތުރުން ފުލުހުން ދީފައިވާ އިލެކްޓްރޯނިކް ޓެގް ބްރެސްލެޓް އަޅައިގެން އުޅުމަށް ކޯޓުން ވަނީ ޝަރުތު ކޮށްފައެވެ.\nމެންގް އެމެރިކާއާ ހަވާލުކުރުމަށް އެމެރިކާއިން ދަނީ ކެނެޑާގައި އެދެމުންނެވެ.\nކެނެޑާއިން މެންގް އެމެރިކާއާއި އަދި ހަވާލުކޮށްފައި ނުވި ނަމަވެސް އެކަމުގައި ގޮތް ނިންމާނީ ކެނެޑާގެ ޖަސްޓިސް މިނިސްޓަރެވެ. އެމެރިކާ އިސްވެއޮވެ މެންގް ހައްޔަރު ކުރުމަކީ، އިންސާނީ ހައްގުތަކާއި ޚިލާފް އަމަލެއް ކަމަށް ޗައިނާއިން ވަނީ ތުހުމަތުކޮށްފައެވެ. މެންގް ހައްޔަރު ކުރުމާއި އެކު ޗައިނާއިން ކެނެޑާ އާއި އެމެރިކާ އާއި ދެމެދު އޮންނަ ގުޅުން ވަނީ ވަރަށް ބޮޑަށް ހީނަރުވެފައެވެ.\nމި ކަންތައް ހިނގާފައިވަނީ ކެނެޑާއިން ޗައިނާއަށް ވިޔަފާރިގެ ގޮތުން އަޅާފައިވާ ދަތިކުރުމުގެ ފިޔަވަޅުތައް ނެގުމާއި ބެހޭ ގޮތުން މަޝްވަރާ ކޮށްފައި ވަނިކޮށެވެ. ޗައިނާއިން ވަނީ އެ ގައުމުގެ ގައުމީ ސަލާމަަތަށް ނުރައްކާ ވާކަމަށް ޝައްކުކޮށް ކެނެޑާގެ ދެ މީހަކު ވަނީ ހައްޔަރު ކޮށްފައެވެ.\nއުމުރުން 46 އަހަރުގެ މެންގްގެ މައްޗަށް ދައުވާ ސާބިތުވެއްޖެ ނަމަ އޭނާ 30 އަހަރަށް ޖަލަށް ދާންޖެހޭނެއެވެ. އޭނާގެ މައްޗަށް ކޮށްފައިވާ ދައުވާގެ އަޑުއެހުމެއް ދެން އޮންނާނީ އަންނަ އަހަރުގެ ފެބްރުއަރީގައެވެ.\nމެންގް (އިށީންދެގެން) ވާވޭ ކުންފުނީގެ ބޯޑު މެމްބަރުންނާ އެކު\nމެންގް ވަންޒޫ އުފަންވީ 13 ފެބްރުއަރީ 1972 ގައެވެ. އޭނާގެ ބައްޕަ އަކީ ވާވޭ ކުންފުނީގެ ބާނީ، ރެން ޒެންފޭއެވެ. އޭނާގެ މަންމަ އަކީ ޗައިނާގެ ސީޗުއާން ޕޮރޮވިންސްގެ ކުރީގެ ޑެޕީއުޓީ ގަވަރުނަރުގެ ދަރިފުޅު މެންގް ޖުންއެވެ. މެންގްއަކީ ރެންއަށް ލިބުނު ތިން ކުދިންގެ ތެރެއިން އެންމެ ދޮށީ ދަރިފުޅެވެ.\nވާވޭ ކުންފުނީގެ ބާނީ އަދި މެންގްގެ ބައްޕަ ރެން ޒެންގްފެއި\nހުއާޒޮންގް ޔުނިވާސިޓީ އޮފް ސައިންސް އެންޑް ޓެކްނޮލޮޖީއިން 1992 ވަނަ އަހަރު މާސްޓާސް ޑިގްރީ ހާސިލް ކުރުމަށް ފަހު މެންގް އެންމެ ފުރަތަމަ މަސައްކަތް ކޮށްފައިވަނީ، ޗައިނާގެ އެންމެ ވަރުގަދަ އެއް ބޭންކު ކަމަށްވާ ޗައިނާ ކޮންސްޓަރްކްޝަން ބޭންކުގައެވެ.\nއަހަރެއްހާ ދުވަސް ބޭންކްގައި މަސައްކަތް ކުރުމަށް ފަހު 1993 ވަނަ އަހަރު މެންގް އޭނާގެ ބައްޕަގެ ކުންފުނި ވާވޭއާ ގުޅުނެވެ. ވާވޭގައި އޭނާ އެންމެ ފުރަތަމަ މަސައްކަތް ކޮށްފައިވަނީ ފޯނު އޮޕަރޭޓަރެއްގެ މަގާމުގައެވެ.\nމެންގް އާއިލާ މެމްބަރުންނާ އެކު ފޮޓޯއަކަށް ހުއްޓިގެން\nއެގޭ އިތުރުން އޭނާ ވަނީ އެ ކުންފުނީގެ ހެޑް އޮފް އިންޓަނޭޝަނަލްގެ އެކައުންޓިން، ސީއެފްއޯ އޮފް ވާވޭ ހޮންގް ކޮންގްގެ އިތުރުން ޑައިރެކްޓަރ އޮފް އެކައުންޓިންގެ މެނޭޖްމެންޓުގެ މަގާމުވެސް އަދާ ކޮށްފައެވެ. ވާވޭ އިން 2011 ވަނަ އަހަރު މެންގަކީ އެ ކުންފުނީގެ ޓޮޕް އެކްޒެކިއުޓިވްގެ ގޮތުގައި އައްޔަންކޮށް، ވާވޭގެ ސީއެފްއޯގެ މަގާމްވެސް މެންގްއާ ހަވާލުކުރިއެވެ.\nމެންގަށް 2018 ވަނަ އަހަރު ވާވޭގެ ޑެޕިއުޓީ ޗެއާމަންގެ މަގާމު އެ ކުންފުނިން ދިނެވެ. އެއާ އެކު އޭނާ ވެގެން ދިޔައީ ޗައިނާގެ އެންމެ ވަރުގަދަ އެއް އަންހެން ވިޔަފާރިވެރިޔާއަށެވެ. އެމެރިކާގެ ފޯބްސް މަޖައްލާ އިން 2017 ވަނަ އަހަރު ނެރުނު އެންމެ ނުފޫޒު ގަދަ އަންހެނުންގެ ލިސްޓްގައި މެންގް ހިމެނެނީ 8 ވަނައަށް ޗައިނާގެ އެންމެ ވަރުގަދަ އަންހެން ވިޔަފާރިވެރިޔާގެ ގޮތުގައެވެ. މެންގެ ބައްޕަ ބިލިއަނަރު ރެންއަކީ ދުނިޔޭގެ 83 ވަނައަށް އެންމެ މުއްސަނދި މީހާއެވެ.\nކެނެޑާގައި ހުންނަ މެންގްގެ ގެ\nމެންގް ޒަވާޖީ ހަޔާތެއް ފަށާފައިވަނީ 2007 ވަނަ އަހަރުއެވެ. ވާވޭގައި 10 އަހަރު ވަންދެން މަސައްކަތްކޮށްފައިވާ ވިޔަފާރިވެރިއެއް ކަމަށްވާ ލިއު ޒިއާއޯޒޮންގްއާ ކުރި ކައިވެންޏަށް ތިން ފިރިހެން ދަރިންނާއި އެއް އަންހެން ދަރިއަކު ލިބިފައިވެއެވެ.\nލިއު ޒިއާއޯ ޒޮންގް ( މެންގްގެ ފިރިމީހާ )\nޗައިނާގެ އިތުރުން ހޮންކޮންގް އަދި ކެނެޑާގައި މެންގް ވަނީ ގިނަ ދުވަސްތަކެއް ހޭދަކޮށްފައެވެ. މެންގް އާއި އޭނާ ފިރިމީހާ ވަނީ ކެނެޑާއިން ބޮޑު އަގުގައި ދެ ގެ ގަނެފައެވެ.\nޗައިނާއިން އަޑުހަރުކޮށް މެންގް ދޫކޮށްލުމަށް ގޮވާލަމުންދާއިރު، މެންގްގެ ބައްޕައަކީ ޗައިނާގެ ވެރިކަންކުރާ ކޮމިއުނިސްޓް ޕާޓީގެ އިތުރުން ޗައިނާގެ މިލިޓަރީގައި ނުފުޒޫ އޮންނަ މީހެކެވެ.\nޗައިނާގެ ރައީސް ޝީ ޖިންޕިން(ކ) އަދި ވާވޭގެ ބާނީ (ވ)\nއެމެރިކާއިން ކެނެޑާގެ ގާތު މެންގް ހަވާލު ކުރަން އެދެމުންދާއިރު ކެނެޑާއިން މެންގް ދޫކޮށްލާނެތޯ އަދިވެސް ދަނީ ސުވާލު ކުރެވެމުންނެވެ.


ރާއްޖެ ޓީ.ވީ.ގެ [ފަށާއިރު] ޕްރޮގްރާމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްވި އިންޓަރވިޔު - The President's Office\nރާއްޖެ ޓީ.ވީ.ގެ [ފަށާއިރު] ޕްރޮގްރާމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްވި އިންޓަރވިޔު\n27 މާރިޗު 2019، ރިފަރެންސް: SA/RIMS/2019/23\n* މި އިންޓަރވިޔުގައި، ރާއްޖެ ޓީ.ވީ.ގެ ފަރާތުން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙުގެ އަރިހުގައި ސުވާލުތައް ދެންނެވީ އެތަނުގެ ހެޑް އޮފް ޕްރޮގްރާމް އެންޑް ކޯޑިނޭޝަން ޢާމިރު ސަލީމެވެ.\nޝުކުރު ދަންނަވަން. ވަޑައިގެން ދެއްވީތީ. އަޅުގަނޑު ވަރަށް ކުރިއްސުރެ އުއްމީދުކުރި ކަމެއް، އިންތިޒާރުކުރި ކަމެއް، ރައީސް އިބްރާހީމް މުޙައްމަދު ޞާލިޙު އަޅުގަނޑުމެންގެ ޝޯއަށް މެހްމާނެއްގެ ގޮތުގައި ވަޑައިގެން ދެއްވުން އިނގޭތޯ. ވަރަށް ޝުކުރު ދަންނަވަން އެކަމަށްޓަކައި. ކިހިނެއްތޯ، ރަނގަޅުތޯ؟\nއުފާވެރި ދުވަހަކަށް އެދެން އިނގޭތޯ. ދެން އަނެއްކާވެސް ވަރަށް އުފާވެރި ދުވަހެއް. ރާއްޖެ ޓީ.ވީ އަށް، ތިޔަބޭފުޅުންނާ ބައްދަލުކޮށްލަން އާދެވުނީމަ އިނގޭތޯ. ހަމަ ރަނގަޅު އިނގޭތޯ.\nއަޅުގަނޑުގެ މަޢުލޫމާތު ގޯސް ނޫނީވިއްޔާ އިނގޭތޯ، ރައީސް، ރައީސްކަމުގެ ހުވާކުރެއްވި ފަހުން ރާއްޖޭގެ މީޑިއާއެއްގެ ޝޯއަކަށް، ޚާއްޞަކޮށް، ލައިވް ޝޯއަކަށް ވަޑައިގެންނެވި ފުރަތަމަފަހަރު. ރަނގަޅަށްތޯ އަޅުގަނޑަށް މި ދެންނެވުނީ؟\nރަނގަޅު ވާހަކައެއް. އަދި އަޅުގަނޑު ލައިވްކޮށްވެސް، އެހެން ގޮތަކަށްވެސް ޓީ.ވީ އަކަށް އަދި އިންޓަރވިޔުއެއް ނުދެން. ދެން މިއީ ފުރަތަމަ ފަހަރު. ލައިވް ޝޯއަކަށް އަޅުގަނޑު އައި ފުރަތަމަ ފަހަރު.\nދެން އެ ޝަރަފު އަޅުގަނޑުމެންނަށް ދެއްވީތީ ވަރަށް ބޮޑަށް އުފާކުރަން އިނގޭތޯ. ވަރަށް ބޮޑަށް ޝުކުރުވެސް ދަންނަވާލަން އަދިވެސް އެއްފަހަރު އިނގޭތޯ.\nދެން މިއަދަކީ އަނެއްހެން ތާރީޚީވެސް ދުވަހެއް. ޚާއްޞަ ދުވަހެއް. ޚާއްޞައޭ މި ދެންނެވީ، ރައީސްގެ ރައީސްކަމަށް، މި ވެރިކަމަށް އިނގޭތޯ، ނުވަދިހަ ދުވަސް މާދަމާ ފުރޭނެ. އެހެން ނޫންތޯ.\nދެން މިއަދަކީ، އަޅުގަނޑަށް މަޢުލޫމާތު ލިބިފައި އޮތް ގޮތުން ވެއްޖިއްޔާ، ތިޔަބޭފުޅުންގެ ސަތޭކަ ދުވަސް ފުރުމުގެ ކަންތައް ފަށްޓަވަން އިނގޭތޯ، މިއަދުގެ މި ޝޯއިން ފެށިގެން، ދެން މާދަމާއިން ފެށިގެން. އެންމެ ފުރަތަމަ އިނގޭތޯ، ނުވަދިހަ ދުވަސް ފުރިގެންދިޔައިރު، މަނިކުފާނު ހޯއްދެވި ކާމިޔާބީއަށްޓަކައި އަޅުގަނޑު ވަރަށް ބޮޑަށް މަރްޙަބާވެސް ދަންނަވަން، ޝުކުރުވެސް ދަންނަވަން އިނގޭތޯ.\nމަސައްކަތުގެ ދޮގެއްތޯ. ދެން އެހެންނަމަވެސް، ކާމިޔާބު ބޭފުޅެއްތާ ރައީސަކީ، ދޮގެއްތޯ.\nދެން ބައެއް ބޭފުޅުން އެ ވާހަކަ ދައްކަވައެއް ނޫންތޯ. ދުވަސް ގުނުމުގެ ވާހަކަ. އެހެންވީމާ، ދެން އަޅުގަނޑުމެން އެ މަސައްކަތު ދުވަހުގެ ގޮތުގައި ގުނަމުން ގެންދަނީ ދުވަސް.\nއެ ވާހަކަ، އާދެ، އަޅުގަނޑުވެސް މަނިކުފާނަށް ދަންނަވާލަން ހިތަށް އަރައިގެން ހުރީ. ބައެއް ބޭފުޅުން ވިދާޅުވޭ، ނޮވެންބަރު 17 ގައި ހުވާކުރެއްވީ. މިއަދު މިއީ މާރިޗު މަހުގެ 27 ދޮގެއްތޯ. އެހެންވީމާ، ގާތްގަނޑަކަށް ހަތަރުމަސް ވެއްޖެއޭ. އަދިވެސް ނުވަދިހަ ދުވަސް ކިޔަނީ ކީއްވެހެއްޔޭ؟ އެއީ ދެން ވަރކިންގ ޑޭޒް ދޮގެއްތޯ.\nއެގޮތުން ގުނާކަމަށްވަންޏާ، އަދި ސަތޭކަ ދުވަހެއްނުވޭ. ހުވާކުރިތާ، ގުނާކަމަށްވަންޏާ ސަތޭކަ ހަދުވަސް އިނގޭތޯ.\nކިހިނެއްތޯ ދެން ރައީސް ކަމުގެ މަޤާމުގައި ވަރަށް ބުރަކޮށް އުޅުއްވާނީ އިނގޭތޯ. މިހާރު ކިހިނެއްތޯ، ޢާއިލާއަށް ވަގުތު ދެއްވޭތޯ، ބޭފުޅުންނަށާއެކު. ކިހިނެއްތޯ ޢާއްމު ދިރިއުޅުއްވުން؟ ހަމަ ކުރިއެކޭ އެއްގޮތަކަށް ނުދާނެ. ކިހިނެއްތޯ މިހާރު އެ ކަންކަން؟\nތިޔަ ވިދާޅުވާހެން ދެން ވަރަށް ބިޒީ ޝެޑިއުލެއް މި އޮންނަނީ އިނގޭތޯ. ހަމަ ކޮންމެ ސިކުންތެއްވެސް، ކޮންމެ މިނެޓެއްވެސް މަސައްކަތަށް ހަމަ ޝެޑިއުލް ކުރެވިފައި މި އޮންނަނީ.\nއެހެންވީމާ، ކުރީގައި އެ ވަގުތު ދޭގޮތަކަށެއް ޢާއިލާއާއެކުއެއް ނުދެވޭ. އެހެންވިޔަސް ހަމަ އަޅުގަނޑު ބަލަން، ޢާއިލާއާ އެކީގައި ވަގުތު ހޭދަކުރެވޭތޯ. އެގޮތުން، ހަމަ މެންދުރުގެ ކެއުންވެސް، ހަވީރު ސައިވެސް، އަދި ރޭގަނޑުގެ ކެއުންވެސް ހަމަ ކޮންމެ ދުވަހަކު ކަހަލަހެން އަޅުގަނޑުމެން އެކީގައި ގެންދަނީ. ހަމަ އެވަގުތު އަޅުގަނޑު ހުސްކުރަން ޢާއިލާއާ އެކީގައި.\nކުޅިވަރު ކުޅުއްވަން ވަގުތު، ދެން ނުވާނެ. އެކަމަކު ކޮންމެވެސް ވަގުތެއް ހޯއްދަވައިގެން އަޅުގަނޑަށް އެނގޭ ރައީސް ކުޅިވަރު ކުޅުއްވާނެކަން ދޮގެއްތޯ. ދެން ރައީސް އެއްފަހަރު އަޅުގަނޑުމެންނަށް ދެއްވި އިންޓަރވިޔުއެއްގައި ވިދާޅުވި ހަނދާން އެބަހުރި. ކުޅިވަރެއް ވެއްޖިއްޔާ ނޯންނާނެއޭ. ހަމަ ވަރަށް އިސް ޝައުޤުވެރިކަން ހުރެއޭ، ކޮންމެ ކުޅިވަރެއްވެސް ކުޅުއްވަން. ޚާއްޞަކޮށް، ރާޒުވާކަހަލަ އެއްޗެތި. އެއްވެސްކަހަލަ ވަގުތެއް ލިބިވަޑައިގަންނަވާތޯ، ކުޅިވަރެއް އެއްޗެއް ކުޅުއްވަން؟\nމިހާރު ވަރަށް ވަރަށް ނުލިބޭ އިނގޭތޯ. ދެން ބައެއް ދުވަސް ދުވަހު ޓެނިސް ކުޅެލަން ހަވީރު. އެ އެކަނި ހަވީރު ގަޑީގައި ކުޅެވެނީ. ކުޅިވަރެއް ކުޅޭކަށް މާގިނަ ވަގުތެއް ނުލިބޭ. އެހެންވިޔަސް، ކަސްރަތު ކުރަން، އަޅުގަނޑު ބަލަން ވަގުތު ހޭދަކުރެވޭތޯ. އެކަމަކު ކުރީގައި ހެނދުނު އަޅުގަނޑު ކުރަނީ. އެކަމަކު މިހާރު ހަވީރު. ހަވީރޭ މި ދެންނެވީ، އޮފީސް ނިންމާފައި އައިސް ކޮންމެވެސް ވަގުތެއް ހޭދަކުރެވޭތޯ ބަލަން. އެކަމަކު އެވެސް ދެން ކޮންމެ ދުވަހަކު ނުލިބޭ. ހަފްތާއަކު ދެ ދުވަހު، ތިން ދުވަހު، އެންމެ ގިނަވިޔަސް މި ލިބެނީ އިނގޭތޯ.\nޅެމެއް އެއްޗެއް ހައްދަވާނެ ވަގުތެއް ނުވާނެ. ދެން ޅެންވެސް ހައްދަވަން ދޮގެއްތޯ. އަޅުގަނޑު އެގޮތުން ބައެއް ވާހަކަ ދަންނަވާލާނަން. ބައެއް ސުވާލު ދަންނަވާލާނަން. މިދިޔަ ނުވަދިހަ ދުވަހާއި، ދެން މަނިކުފާނު ވަޢުދުތަކެއް ވެވަޑައިގެންފައި އެބަހުރި. ސަތޭކަ ދުވަހުގެ ތެރޭގައި ފުރިހަމަ ކުރައްވަން ވަޢުދުވެވަޑައިގެންފައި ހުރި ކަންތައްތަކެއް އެބަހުރި އިނގޭތޯ. ދެން އެއާ ގުޅޭގޮތުން ބައެއް ޢާއްމު ރައްޔިތުންގެ މެއިން ސުވާލުތަކެއްވެސް އެބަހުރި.\nވަރަށްގިނަ ބަޔަކު އިނގޭތޯ، ވަރަށް ގަޔާވި ވާހަކައެއް، ވަރަށް ޝައުޤުވެރިވި ވާހަކައެއް. ޚާއްޞަކޮށް، އަންހެން ބޭފުޅުން ވިހައިގެން މި ލިބޭ ޗުއްޓީ،6މަހަށް އިތުރުކުރެއްވި ވާހަކަ އިނގޭތޯ. ދެން ހަމަ އެއާއެއްކޮށް، ފިރިމީހާއަށް ވަޒީފާގައި އުޅެންޏާ އެއްމަހުގެ ޗުއްޓީއެއް. ވަރަށްގިނަ މީހުން މަނިކުފާނަށް ވަރަށް ތަޢުރީފުވެސް ކުރި ކަމެއް.\nހަމަ އެއާއެކު، ބައެއް މީހުން ކުރި ސުވާލެއް، ރާއްޖޭގެ ސިވިލް ސަރވިސްގައި މީހުން ތިބި ޢަދަދާއި، އޭގެތެރޭގައި އަންހެން ބޭފުޅުން ތިބި ޢަދަދާ. ދެން އަޅުގަނޑަށް މަޢުލޫމާތު ލިބިފައި އޮތް ގޮތުން އެއީ ގާތްގަނޑަކަށް ފަންސަވީހަކަށް ހާސް ސިވިލް ސަރވަންޓުން ތިއްބެވިއިރު، ތޭރަހާހެއްހާ ބޭފުޅުންނަކީ އަންހެން ބޭފުޅުންނޭ. އޭގެ މެޖޯރިޓީއަކީ އަންހެން.\nދެން މިސާލަކަށް، ނަރުހުންނަށް ބެލިޔަސް. ވަރަށްގިނަ ޢަދަދެއްގެ ބޭފުޅުންނަކީ އަންހެން ބޭފުޅުންނޭ. މިއީ ދެން ސަސްޓެއިން ކުރެވޭނެ، ދެމެހެއްޓޭނެ ކަމެއްތޯއޭ،6މަސް ދުވަހުގެ ޗުއްޓީ. ކިހިނެއްތޯއޭ ވިސްނެވީ؟\nއަޅުގަނޑުމެން އޭގައި، ހަމަ ތިބެފައި ކުރި ކަމެއް ނޫން އެއީކީ އިނގޭތޯ. ކުރިއާލައި އޭގެ ދިރާސާއެއްވެސް ހަދައިގެން، އެއީ ދައުލަތުން އުފުލޭނެ ބުރައެއްތޯ ބަލާފައި، އެކަން ކުރީ އިނގޭތޯ. ތިޔަ ވިދާޅުވިހެން، ސިވިލް ސަރވިސްއަށް ބަލާއިރު، ސިވިލް ސަރވިސްގެ ގިނަ މުވައްޒަފުންނަކީ އަންހެން ބޭފުޅުން. އޭގެތެރޭގައި ސޯޅަހާސް ތިންސަތޭކަ. އަޅުގަނޑު ހިތުން އެބައުޅޭ މިހާރު.\nދެން ދިރާސާ އަޅުގަނޑުމެން ކުރިއިރުގައި، ވޭތުވެދިޔަ ފަސް އަހަރަށް ބެލިއިރުގައި، ގާތްގަނޑަކަށް އަންހެން ބޭފުޅުންގެ ނުވަ ޕަސެންޓް، ވިހެއުމާ ގުޅިގެން އެބަ ޗުއްޓީ ނަގާ އިނގޭތޯ. އެއީ ގާތްގަނޑަކަށް އެއްހާސް ހަތަރުސަތޭކަ. އެއަށް ބަލާފައި، ދިރާސާގެ އަލީގައި އަޅުގަނޑުމެން މިކަން މި ފެށީ. އެގޮތުން ބަލާއިރު، އެއީ ގާތްގަނޑަކަށް ތިރީސް މިލިއަން ރުފިޔާ، މަހެއްގެ މައްޗަށް، ވިހެއުމާ ގުޅިގެން މި ދޭ ޗުއްޓީއަށް އެބަ ޚަރަދުކުރަންޖެހޭ. ދެން ޗުއްޓީ ނަންގަވާ ބޭފުޅުންގެ މަސައްކަތްތައް އަދާކުރުމަށްޓަކައި ބަލާއިރު، ގާތްގަނޑަކަށް ހަތަރުސަތޭކައެއްހާ މުވައްޒަފުން ވަގުތީގޮތުން، ކޮންމެވެސް ގޮތަކުން އެބަ އެ ފިލްކުރަން ހޯދަންޖެހޭ.\nއެހެންވީމާ، މިއީ ހަމަ ރަނގަޅު އެސެސްމެންޓެއްގެ ތެރެއިން، ރަނގަޅަށް ބަލާފައި، އެކަން ކުރެވޭނެ ކަމެއް ކަމަށްވާތީ އަޅުގަނޑުމެން ކުރި ކަމެއް. އަދި އެހެންނޫނަސް، އަޅުގަނޑު ގަބޫލުކުރާގޮތުގައި، މިކަހަލަ ކަންތައްތަކަކީ ދައުލަތުން ބުރައެއް އުފުލަންޖެހުނަސް، ކުރުން ރަނގަޅު ކަންތައްތައް އިނގޭތޯ. ސަރުކާރެއްގެ، ދައުލަތެއްގެ އެންމެބޮޑު ޒިންމާއަކަށްވާނީ، ރައްޔިތުންނަށް، ގިނަ ބަޔަކަށް، ވީހާވެސް ގިނަ ބަޔަކަށް ފައިދާހުރި ކަންތައްތައް ކުރުން. އެގޮތުން އެއީ ބެލިފައި ހަމަ ރަނގަޅަށް ކުރެވިފައި އޮތް ކަމެއް. އަޅުގަނޑު ހިތުން މިކަން ހަމަ ދެމެހެއްޓިގެންދާނެ އިނގޭތޯ.\nދެން މިކަހަލަ ކަންތައްތަކުގެ ވާހަކަ ވަރަށް ގިނައިން އަޑުއިވޭނެ އަޅުގަނޑުމެންނަށް، ޢާންމުކޮށް ރާއްޖޭގައި ކުރިންވެސް އިނގޭތޯ. ސިވިލް ސަރވިސް ބޮޑުވެގެން ރިކަރެންޓް ޚަރަދު މައްޗަށްދާތީ. އެއާ ގުޅިގެން ވަކި ނާންނާނެ ދޮގެއްތޯ މާބޮޑު ތަފާތެއް.\nމި ދެންނެވީ އެއަށް އަންނާނެ ބަދަލު. ތިރީސް މިލިއަން ރުފިޔާ ބަޖެޓަށް އިތުރުވެގެންދާނެ، މުސާރައިގެ ތެރެއަށް. އެއީ މިފަހަރު ބަޖެޓް ކުރެވިފައިވެސް އޮންނާނެ. އެއީކީ ކުރިއަށް ނުރާވައި ކޮށްފައި އޮތް ކަމެއް ނޫނޭ އަޅުގަނޑު ދަންނަވާނީ. ހަމަ ދެން ކޮންމެ އަހަރަކުވެސް އެބައި. އަޅުގަނޑު ހިތުން ދައުލަތުން ރިކަރެންޓް ޚަރަދުގެ ތެރެއިން ކުޑަކުރެވޭނެ ދިމަދިމާ އެބަހުރި އިނގޭތޯ. އެހެންވީމާ، އޭގެތެރެއިން އަޅުގަނޑުމެންނަށް އެ ބާކީކުރެވޭ ބައިން ހަމަޖައްސައިލެވޭނެ އިނގޭތޯ.\nދެން އަނެއްކަމަކީ ބޯހިޔާވަހިކަން. އެންމެ ގިނަ މީހުން އަބަދުވެސް އެންމެ ހިތްދަތިވެގެން އުޅޭ ކަމަކީ ބޯހިޔާވަހިކަމެއް ނެތިގެން އިނގޭތޯ. މީހަކާވެސް ނީނދެވިގެން، ބޯހިޔާވަހިކަމެއް ނެތިގެން. ދަރިން ނުހޯދިގެން، ބޯހިޔާވަހިކަން ނެތިގެން ދޮގެއްތޯ.\nމަނިކުފާނުގެ ވަޢުދެއް އެބައޮތް، މަނިކުފާނުގެ ފަސް އަހަރު ނިމޭއިރު، ބޯހިޔާކަން ނެތް މީހަކު ނުހުންނާނެއޭ އިނގޭތޯ. ވަރަށްގިނަ މީހުންނަށް ވަރަށްބޮޑު އުފާވެރިކަމެއް އައި ކަމެއް. އަޅުގަނޑަށް ހީވަނީ މީހަކާ ނީނދެވިފައި ތިބި ވަރަށްގިނަ މީހުން މީހަކާ އިންނަންވެސް ނިންމައިފިކަންނޭނގެ މިހާރު އެކަމާ ގުޅިގެން އިނގޭތޯ. އެވެސް އެކަމަކު އެއާ ގުޅިގެން ބައެއް މީހުން ހަމަ ކުރާ ސުވާލެއް. ކިހިނެއްތޯއޭ، ފަސް އަހަރުގެ ތެރޭގައި ބޯހިޔާވަހިކަން ނެތް މީހަކު ނުހުންނާނެއޭ ވިދާޅުވަނީ، ކިހިނެއްތޯއޭ. ކޮބައިތޯއޭ އޭގެ ޕްލޭނަކީ؟\nފުރަތަމަ ކަމަކަށް، އޭގެ ރަނގަޅު ނީޑް އެސެސްމަންޓެއް އަދި ހެދިފައެއް ނެތް އިނގޭތޯ. އަދި ހެދިފައި އޮތަސް، މިހާރު އަޅުގަނޑު ގަބޫލުކުރާގޮތުގައި އެ ބަލަންޖެހޭނެ އިނގޭތޯ. ބަދަލުތަކެއް އަންނާނެ. އެއީ ރައްޔިތުން އެއްތަނުން އަނެއް ތަނަށް ދިރިއުޅުމަށް ހިޖުރަކުރުމާ ގުޅިގެން. ޚާއްޞަކޮށް، މާލެ ސަރަޙައްދަށް ވަރަށްގިނަ ބަޔަކު، މިވޭތުވެދިޔަ ފަސް އަހަރު ދުވަހުގެ ތެރޭގައި ހިޖުރަކޮށްފައި މިއޮތީ. ތިޔަބޭފުޅުންނަށް ދަފްތަރުން އެކަން އެނގިވަޑައިގަންނަވާނެ އިނގޭތޯ.\nއެހެންވީމާ، ފުރަތަމަ ކަމަކަށް، ސަތޭކަ ދުވަހުގެ ތެރޭގައި އަޅުގަނޑުމެން ކޮށް އެބަ ނިންމަން، ނީޑް އެސެސްމަންޓެއް. އެއަށް ހައުސިންގ ނީޑް އެސެސްމަންޓެއް ހަދާނީ. މިހާރު ދެން ގާތްގަނޑަކަށް ނިމިފައި އޮތީ. ކުރީގައި ހެދިފައި، ބެލިފައި ހުރި ކަންތައްތަކަށް ބަލާއިރުގައި، ގާތްގަނޑަކަށް ވިހިހާސް ބޯހިޔާވަހިކަން އެބަ ބޭނުންވޭ. ޢާއިލާ އެބަ ބޭނުންވޭ ބޯހިޔާވަހިކަމުގެ. އޭގެތެރެއިން މާލެއަށް އަދި ޚާއްޞަކޮށްގެން ބަލާއިރު، މާލޭގައި އެބައުޅޭ ހަމަ ގެދޮރު ނެތް ހަތަރުހާހެއްހާ މީހުން. އުޅޭކަމަށް އަޅުގަނޑުމެންނަށް މި ދިރާސާތަކުން މި ދައްކަނީ. ފައިނަލް އެތި އަޅުގަނޑުމެންނަށް އެނގޭނީ މި އެސެސްމަންޓަށްފަހު.\nއެހެންވީމާ، އޭގެ އަލީގައި އަޅުގަނޑުމެން މި ހައުސިންގ ޕްރޮގްރާމް ކުރިއަށް މިގެންދަނީ. އަޅުގަނޑު ހިތުން އެކަން ކުރެވޭނެ އިނގޭތޯ. ދެން އަދި އެއާއެކީގައި އެފޯޑެބަލް، ހަމަ އަތްފޯރާފަށުގައި ބަހައްޓައިގެން މިކަން ކުރަން އަޅުގަނޑުމެން މި ނިންމަނީ. މިއަދު އޭގެތެރެއިން އިރާދަކުރެއްވިއްޔާ ހަތަރުހާސް ޔުނިޓްގެ އެގްރީމަންޓާ ހިސާބަށް ދެވޭނެކަމަށް އަޅުގަނޑު އުއްމީދު ކުރަނީ. ހަމަގައިމުވެސް އަގު ހުންނާނީ އިރާދަކުރެއްވިއްޔާ އަތްފޯރާފަށުގައި. ހަހާސް ރުފިޔާއަށްވުރެ މަތިނުވާވަރަށް ސޯޝަލް ހައުސިންގ އަޅުގަނޑުމެން ދޭނީ. އެއީ ތިން ބެޑްރޫމްގެ، ތިން ކޮޓަރީގެ ތަނެއް، އެހިސާބުގައި ބެހެއްޓޭތޯ އަޅުގަނޑުމެން މި ބަލަނީ. އެކަން ފަސްހާހާއި ހަހާހާ ދޭތެރޭގައި ހުންނާނެ ކަމަށް އަޅުގަނޑުމެން މި ބަލަނީ އިނގޭތޯ.\nދެން ވަރަށް އުފާވެރި ޚަބަރަކަށްވާނެ އިނގޭތޯ. އަޅުގަނޑުމެން އަބަދުވެސް ދައްކަނީ ބޯހިޔާވަހިކަން ނުލިބޭ ވާހަކަ. ދެން ލިބިއްޖިއްޔާ ދައްކަނީ އަގުބޮޑު ވާހަކަ ދޮގެއްތޯ. ޚަރަދުބަރަދު ދެކޮޅުނުޖެއްސޭ ވާހަކަ. ލިބޭ އެއްޗަކުން ނޫޅެވޭ ވާހަކަ. އެކަމަކު ތިޔަ ވިދާޅުވި ޢަދަދުގައި ހިފަހައްޓަވައިފިއްޔާ، އަޅުގަނޑަށް ހީވަނީ ވަރަށްގިނަ ރައްޔިތުން ހިތްހަމަޖެހޭނެހެން.\nއެހެންވީމާ، ވާހަކައަކީ އެކަން ކުރެއްވޭނެއޭ، ކުރައްވާނެއޭ ދޮގެއްތޯ.\nއާދެ، އަޅުގަނޑުމެން އެކަމަށްޓަކައި ކުންފުންޏެއް މި ހެދީ އިނގޭތޯ. ހަދާފައި، އޭގެތެރެއިން އެއް ކުންފުނީގެ މަޤްޞަދަކަށް މިވީ އަގުތައް ކޮންޓްރޯލް ކޮށްފައި، ސޯޝަލް ހައުސިންގއަށް ހަމައެކަނި ޓާގެޓްކޮށްގެން، ބޮޑަށް ޓާގެޓްކޮށްގެން އަގުތައް އެއްވަރެއްގައި ހިފަހައްޓައިގެން އެފޯޑެބަލް އަގެއްގައި، އަތްފޯރާފަށުގައި އެކަން ކުރެވޭތޯ.\nއެހެންވީމާ، އޭގެތެރެއިން ފުރަތަމަ ހަތަރުހާސް ޔުނިޓެއްގެ ވާހަކަ އަޅުގަނޑު މި ދެންނެވީ އިނގޭތޯ.\nވަރަށްގިނަ ބޭފުޅުން އިނގޭތޯ ވިދާޅުވޭ. ސިޔާސީގޮތުން ޚިޔާލުތަފާތު މީހުންވިޔަސް އިނގޭތޯ. ދެބަސްވެގެން އުޅޭ މީހުންވިޔަސް، އެއްބޭފުޅަކަށް އިނގޭތޯ، އެ ދެ މީހެއްގެ ދޭތެރޭ ހަމަޖައްސައިލެވެންޏާ، އެބޭފުޅަކަށްވާނެއޭ ރައީސް އިބްރާހީމް މުޙައްމަދު ޞާލިޙް އިނގޭތޯ. މި ދެންނެވީ، މީހުންގެ ދޭތެރޭގައި މި ހުންނަ މައްސަލަތައް ޙައްލުކޮށްލަން. ޞުލްޙަކޮށްލަން އެންމެ ރަނގަޅު ބޭފުޅަކަށްވާނެއޭ ރައީސް އިބްރާހީމް މުޙައްމަދު ޞާލިޙް އިނގޭތޯ. މިހާރު އެކަމަކު އިނގޭތޯ، ކޯލިޝަންގެ ތެރޭގައި ދެން ކޮންމެވެސްވަރެއްގެ ކުނިތަކެއް ޖެހިފައި ހުރިކަމަށް އަޑުތައް އިވޭ. އެ މަންޒަރު ފެންނަންވެސް ފެނޭ. ދެން ބައެއް ބޭފުޅުން ވިދާޅުވާނެ، ނެތޭ މައްސަލައެއް އިނގޭތޯ. އެކަމަކުވެސް ދެން މައްސަލައެއް ހުރިކަން އިނގޭ، އެކި ތަންތާނގައި ދެކެވޭ ވާހަކަތަކުން.\nޖުމްހޫރީ ޕާޓީއާއި ސަރުކާރާ، ނޫނީ މި ކޯލިޝަނާ މައްސަލަތަކެއް ޖެހި، ރައްޔިތުންގެ މަޖިލީހުގެ އިންތިޚާބުގެ ކުރިން ޖުމްހޫރީ ޕާޓީ ފާޅުގައި އިދިކޮޅު ޕީ.ޕީ.އެމް.އާ އެއްކޮށް މަސައްކަތް ކުރަން ފަށައިފިއްޔާ، ސަރުކާރަށް އެއްވެސް ލޮޅުމެއް އައިސްފާނެތޯ؟\nސަރުކާރަކަށް ލޮޅުމެއް ނާންނާނެ އިނގޭތޯ. ދެން އަޅުގަނޑަކަށް ގަބޫލެއްނުކުރެވޭ، އެއީ އަޅުގަނޑުމެންގެ ކޯލިޝަން ރޫޅިގެންދާވަރު ކަމެއް އަދި މިހާތަނަށް ވެފައި އޮތް ކަމަކަށް. އަދި ކޯލިޝަން ރޫޅޭނެ ކަމަކަށްވެސް އަޅުގަނޑަކަށް ނުފެނޭ އިނގޭތޯ. ތިޔަ ވިދާޅުވާހެން ޚިޔާލުތަފާތުވުން ހުންނާނެ. އެއީ ކުރިއަށް އޮތް ރައްޔިތުންގެ މަޖިލީހަށް ވާދަކުރުމުގައި، އަޅުގަނޑުމެންނާ އެކީގައި ދާން އެއްބަސްނުވެވުނީމާ، އެ ޚިޔާލުތަފާތުވުންތައް އެބަހުރި އިނގޭތޯ. އެހެންވިޔަސް، އޭގެ ސަބަބުން ކޯލިޝަން ރޫޅޭވަރުގެ ކަމެއް ދިމާވިޔަނުދިނުމަށްޓަކައި ކުރަންޖެހޭ ކަންތައް އަޅުގަނޑު އެބަ ކުރަން. އަޅުގަނޑު ހިތުން އެކަން އަޅުގަނޑަށް ހާސިލު ކުރެވޭނެ އިރާދަކުރެއްވިއްޔާ.\nވަރަށްގިނަ މީހުން ފާހަގަކުރަނީ އެގޮތަށް. ރައީސަށް އެކަން ކުރެއްވޭނެ ކަމަށް ވަރަށް ޔަޤީނޭ އިނގޭތޯ.\nސަތޭކަ ދުވަހުގެ ތެރޭގައި ފުއްދަވަން ވަޢުދުވެވަޑައިގެންފައި ހުރި ކަންތައްތަކުގެ ތެރެއިން ވަރަށްގިނަ ކަންތައްތައް އެބަ ފުދެމުންދާ ކަމަށް އެންމެންވެސް ގަބޫލުކުރޭ. އަނެއްކާ ގިނަ ކަންކަން ރައީސް ވިދާޅުވެފައި ހުރި މުއްދަތަށްވުރެ އަވަހަށް ކުރައްވާކަންވެސް ގަބޫލުކުރޭ އިނގޭތޯ. މިހާރު ނުފުއްދެވިފައި ހުރީ ކޮން ކަންތައްތަކެއްތޯ؟ ދެން ދިހަވަރަކަށް ދުވަސް ބާކީ މިއޮތީ ދޮގެއްތޯ.\nމިހާރު އަޅުގަނޑުމެންނަށް އިއްޔެއާ ހިސާބަށް ނުވަދިހަ ދުވަސް ފުރޭތީ ބަލައިލައިފިން ކިހާ މަސައްކަތެއްތޯ ކުރެވިފައި ހުރީ. ބެލިއިރުގައި އަށްޑިހަ ތިން ޕަސެންޓާ ހިސާބަށް އިރާދަކުރެއްވިއްޔާ، އަޅުގަނޑުމެންގެ ސަތޭކަ ދުވަހުގެ ވަޢުދުތަކުގެ ތެރެއިން ވެފައި ހުރި ވަޢުދުތައް ފުއްދިފައި ހުރީ. ދެން އަދި ނިމިފައި އިނގޭތޯ، އަދި އޭގެތެރޭގައި މިހާރުވެސް ކުރިއަށްދާ ބައެއް ކަންތައްތައް އެބަހުރި އިނގޭތޯ.\nއެހެންވީމާ، މަސައްކަތު ސަތޭކަ ދުވަސް ހަމަވާއިރުގައި، ހަމަ މިއަށްވުރެ ބޮޑު ބައެއް އަޅުގަނޑުމެންނަށް ފުއްދޭނެ ކަމަށް މި ގަބޫލުކުރަނީ. ދެން ނުކުރެވި ހުރި ކަންތައްތަކަށް ބަލާއިރުގައި، އެންމެ މުހިއްމު އެއްކަމެއް އެއީ ޖުޑީޝަރީ އިޞްލާޙު ކުރުމުގެ މަސައްކަތް. އެއީ އަޅުގަނޑުމެންނަށް އެންމެ ގިނައިން އަޑުއިވުނު އެއް ކަންތައް. އެއީ ރައްޔިތުންގެ މަޖިލީހުގެވެސް އެއްބާރުލުމާ އެކީގައި ނޫނީވިއްޔާ އަޅުގަނޑުމެންނަށް ކުރެވޭނެ ކަމެއްނޫން. އެކަހަލަ ދަތިހުރި ބައެއް ކަންތައްތައް އެބަހުރި އިނގޭތޯ. އަނެއްހެން ބަލާއިރުގައި، ދެންހުރި ކަންތައްތަކަކީ ހަމަ ފުއްދޭނެ، އިރާދަކުރެއްވިއްޔާ ކުރެވޭނެ ކަންތައްތައް.\nއަޅުގަނޑު މި ދެންނެވީ، ޝަރުޢީ ދާއިރާ އިޞްލާޙު ކުރުމުގެ މަސައްކަތް ނުކުރެވޭނެ ވާހަކައެއް ނޫން އިނގޭތޯ. އަދި ރައްޔިތުންގެ މަޖިލީހުގެ އެއްބާރުލުމާ އެކީގައި، އަދި ޝަރުޢީ ދާއިރާގައިވެސް އެބަ ތިއްބެވި، މިއަށް ކޮންޓްރިބިއުޓް ކުރެވޭނެ ބޭފުޅުން އިނގޭތޯ. އިޞްލާޙުގެ މަސައްކަތް ކުރަންދާއިރު. އެހެންވީމާ، އެ ހުރިހާ ޚިޔާލަކާ އެކީގައި މިކަންވެސް އަޅުގަނޑުމެންނަށް ކުރެވޭނެ އިނގޭތޯ.\nދެން އަޅުގަނޑު އެހެންވީމާ އަހާލަން މިއުޅެނީ އިނގޭތޯ. ހަމަ އެކަން ކުރެއްވޭނެތޯ؟ އެއީ ބައެއް ބޭފުޅުން ވިދާޅުވަނީ، ޝަރުޢީ ދާއިރާ އިޞްލާޙު ކުރަން އުޅުމަކީ، އަލިފާނުގައި އަތްލުން ކަހަލަ ކަމެކޭ އިނގޭތޯ. އެއީ ނުރައްކާވެސް ކަމެކޭ، ރައީސަކު ކުރައްވަން، މަސައްކަތް ކުރައްވަން އިނގޭތޯ. އެހެންވީމާ، އެކަން ކުރެއްވޭނެހެއްޔޭ.\nފުރަތަމަ ކުރަންޖެހޭނެ ކަމަކީ، ހަމަ ސަރުކާރުން އަޅުގަނޑުމެން ސިޔާސީ މީހުން ޝަރުޢީ ދާއިރާއަށް ނުފޫޒު ފޯރުވުން ހުއްޓާލަންވީ އިނގޭތޯ. ފުރަތަމަ އަޅުގަނޑުމެން އެ ފިޔަވަޅު ނަގަންވީ އިނގޭތޯ. އޭރުން އަޅުގަނޑު ހިތުން ޝަރުޢީ ދާއިރާ އިޞްލާޙު ކުރުމަށް މިކުރާ މަސައްކަތަށް މަގުފަހިވެގެންދާނެ އިނގޭތޯ. މިހާރު މިހާތަނަށް ވެފައި މިއޮތްގޮތަކީ، ހަމަ ގަބޫލުކުރެއްވިޔަސް، ނުކުރެއްވިޔަސް ހަމަ ސަރުކާރުގެ ތެރެއިން އެ ނުފޫޒު، މިދޭތެރެއިން ފޯރާފައި މިއޮތީ. އޭގެ ސަބަބުން ގެންނަންވާ އިޞްލާޙުތައް ނެގެނެވި ހުރި ކަމަށް އަޅުގަނޑު ގަބޫލުކުރަނީ. އަޅުގަނޑު އިރާދަކުރެއްވިއްޔާ ޢަޒުމް ކަނޑައަޅައިގެން މިހުރީ، އަދި އަޅުގަނޑުގެ ވެރިކަމުގައި އިރާދަކުރެއްވިއްޔާ އެކަމެއް ނުވަސް ކުރާނަން. އެ ނުފޫޒު ފޯރުވަން އެއްވެސް ކަމެއް އަޅުގަނޑު ކުރާކަށް ނެތިން އިނގޭތޯ.\nވަރަށް ބޮޑު، ވަރަށް ގިނަ ގޮންޖެހުންތަކާ މަނިކުފާނާ މިދިޔަ ދުވަސްތަކުގެ ތެރޭގައި ކުރިމަތިވެވަޑައިގެންފައި ހުންނާނީ އިނގޭތޯ. އެއީ ދެން އެހާ ޢާއްމުކޮށް މީހުންނަށް އެ ހުރިހާ ކަމެއް އެނގޭކަށްވެސް ނުޖެހޭ. މިދިޔަ ނުވަދިހަ ދުވަހުގެ ތެރޭގައި، ސަރުކާރު ހިންގެވުމުގައި އެންމެ ދަތިފުޅުވި ކަމަކީ ކޮބައިތޯ؟ ކޮބައިތޯ އެންމެ އުނދަގޫ ކަމަކަށް ދިމާވި ކަމަކީ؟\nއެބަހުރި އިނގޭތޯ. ކޯލިޝަނެއް މިއީ އިނގޭތޯ. ކޯލިޝަނެއް، ފުރަތަމަ ޤައުމެއް ފޯމްކޮށްގެން، ކުރިއަށްދާން ދަތިވި އެންމެބޮޑު ސަބަބަކީ، އަދިވެސް، މިހާރުވެސް ހުރި އެއް ދައްޗަކީ ވަޒީފާ ދިނުމާއި، ވަޒީފާއިން މީހުން ވަކިކުރުމުގެ މައްސަލަތައް އިނގޭތޯ. ޕާޓީތަކުން ފޮނުވާ ނަންތައް، ނޫނީވިއްޔާ މީހުންނަށް ވަޒީފާ ދިނުން އެއީ އެ ޕާޓީއަކުން ހަމަ ބާރުއަޅާ، ހަމަ ޕުޝް ކުރަމުންގެންދާ ކަމެއް. އަދި ބައެއް ފަރާތްތައް، ވަޒީފާއިން ވަކިކުރަންވެސް، އެކަންތަކުގައި އެބައާދޭ އިނގޭތޯ.\nއެހެންވީމާ، ވަޒީފާއެއް ނުދެވޭ ކޮންމެ ފަހަރަކީ، ބޮޑު މައްސަލައަކަށްވެގެން އެބަދޭ. އަނެއްކާ ހަމަ ވަޒީފާދޭއިރަށް މަޖިލީހުގައި އެއަށް އެބަ ފާޑުކިޔާ. ބައެއް އެޕޮއިންޓްމަންޓްތަކަށް އިނގޭތޯ. މިއީ އަޅުގަނޑަށް ޙައްލުކުރަން އެންމެ މިހާތަނަށް އުނދަގޫވި އެއްކަމަކީ. ވަޒީފާ ދިނުމާއި، ވަޒީފާ ނުދިނުމާ. އެ ދެ ކަންތައް އިނގޭތޯ. ބައެއްފަހަރު އެހެން ވަޒީފާތައް އެ އަންނަ ލިސްޓް ހިފަހައްޓައިފިއްޔާ ތިޔަބޭފުޅުންނަށް ފެނިވަޑައިގަންނަވާނެ، މީޑިއާގައި ބައެއް ލީޑަރުން އަރާ އެބަ ވިދާޅުވޭ، ތިމަންނާމެންނަށް އޮތް ޕޯޝަން، ނޫނީވިއްޔާ ދޭންވާވަރު ނުލިބޭ ވާހަކަ. އެހެންވިޔަސް، ދައުލަތުގެ، ސަރުކާރުގެ މަޤާމަކަށް އަޅުގަނޑުމެން ޢައްޔަނު ކުރަންވާނީ، އަޅުގަނޑު ގަބޫލުކުރާގޮތުގައި އެކަމަށް އެކަށީގެންވާ ބޭފުޅުން އިނގޭތޯ. އެއީ ހަމަ އަދިވެސް އަޅުގަނޑަށް މިއަދުވެސް ކުރިމަތީގައި އޮތް އެންމެބޮޑު ގޮންޖެހުމަކީ އިނގޭތޯ. އުނދަގޫވާ ކަމަކީ.\nދެން އަޅުގަނޑުމެންނަށް ރަށުތެރޭގައި މިހެން ދެކެވޭ ވާހަކަ އަޑުއިވޭއިރުވެސް، އެންމެގިނަ ބައެއްގެ ފާޑުކިޔުން ސަރުކާރަށް އަމާޒުވާ ކަމަކީ ކޮބައިހޭ އަހައިފިއްޔާ، ވަރަށްގިނަ މީހުން ބުނާނެ އެކަންތައް އިނގޭތޯ. ބައެއް މީހުން ޝަކުވާ ކުރާނެ، ތިޔަ ވިދާޅުވިހެން، ކުރީގައި ތިބި ބައެއް މީސްމީހުން ނުކަނޑައޭ، ވަތްކެއް ނުކުރެއޭ. ހަމަ ރައީސް ޔާމީނުގެ ވެރިކަމުގައި ތިބި މީހުންނޭ ތިބީ. އެހެންވެގެންނޭ ކަންކަން ގޯސްވަނީ. ބައެއް މީހުން މައްސަލަ ޖައްސަނީ، ވަޒީފާދޭ މީހުންގެ ކޮލިޓީއާ ދޭތެރޭގައި. ދެން އަޅުގަނޑަށްވެސް އެނގޭ، ވަރަށްބޮޑު ޗެލެންޖަކަށްވެސް ވެގެންދާނެކަން އެކަންތައް ދޮގެއްތޯ. އެކަމަކުވެސް މަނިކުފާނު ވަރަށް ޙިކުމަތްތެރިކަމާއެކު އެކަން ގެންދަވާކަން ވަރަށްގިނަ ބޭފުޅުން ގަބޫލުވެސް ކުރައްވާ އިނގޭތޯ.\nދެން އަޅުގަނޑަށް އިނގޭ، މިދިޔަ ނުވަދިހަ ދުވަހުގެ ތެރޭގައި ކުރެއްވުނު ހަމަ ހުރިހާ ކަމަކާ ދޭތެރޭގައި މަނިކުފާނު ހިތްޕުޅުހަމަޖެހިވަޑައިގަންނަވާނެކަން. އެކަމަކުވެސް އަޅުގަނޑަށް ހީވަނީ އޮވެދާނެކަންނޭނގެ، ކޮންމެވެސްކަހަލަ ކަމެއް މަނިކުފާނު ވަރަށް ބޮޑަށް ހިތްޕުޅުހަމަޖެހިވަޑައިގަންނަވާ، މިދިޔަ ނުވަދިހަ ދުވަހުގެ ތެރޭގައި ކުރެއްވުނު ކަންކަމުގެ ތެރޭގައި. ކޮބައިތޯ އެންމެ ހިތްޕުޅުހަމަޖެހިވަޑައިގަންނަވާ ކަމަކީ؟\nދެކަމެއް އެބައޮތް. އަޅުގަނޑު ވަރަށް ހިތްހަމަޖެހޭ ދެކަމެއް. އެއް ކަންތަކުގެ ވާހަކަ، އަޅުގަނޑުގެ މި ޝޯ ފަށަމުން މި ދެއްކީ. ވިހެއުމާ ގުޅިގެން ދެމަފިރިންނަށް މި ލިބޭ ޗުއްޓީގެ ވާހަކަ. މުސާރައާ އެކީގައި ދޭ ޗުއްޓީގެ ވާހަކަ. އެއީ، އަޅުގަނޑުމެންގެ މި ވެރިކަމުގައި ކުރެވުނު އެންމެ ރަނގަޅު އެއްކަންތައް އިނގޭތޯ. އަޅުގަނޑު ހަމަ ވަރަށް އުފާކުރާ ކަމެއް.\nހަމަ އެއާއެކީގައި، ތަޢުލީމީ ދާއިރާއަށް އަޅުގަނޑުމެންނަށް މި ކޮށްދެވުނު ކަންތައް. އޭގެތެރޭގައި، ޚާއްޞަކޮށް، ރާއްޖޭގައި ތިބެގެން ހިލޭ މަތީ ތަޢުލީމު ހާސިލު ކުރުމުގެ ފުރްޞަތު ފޯރުކޮށްދިނުމަކީ އެއީ މި ސަރުކާރުން އަޅުގަނޑު ހިތުން މުޅި ރައްޔިތުންނަށް، ޖުމްލަކޮށް ކޮށްދެވޭނެ އެންމެ ރަނގަޅު ކަންތައް ކޮށްދެވިފައި އެއޮތީ. ހެނދުނުގެ ނާސްތާ އާއި، ހިލޭ މަތީ ތަޢުލީމު، ރާއްޖޭގައި ތިބެގެން ހާސިލު ކުރުމުގެ ފުރްޞަތާއި އަދި ބޭރަށް ކިޔަވަންދާ ކުދިންނަށް ލޯނު ދިނުމާ. މިއީ އަޅުގަނޑު ގަބޫލުކުރާ ގޮތުގައި، އަޅުގަނޑުމެންގެ މި ވެރިކަމުގެ ފަސް އަހަރު ދުވަހުގެ ތެރޭގައި ކުރެވިފައި އޮތް އެންމެ ރަނގަޅު ދެކަންތައް ކަމުގައި ލިޔެވިގެންދާނެ. އަޅުގަނޑު ހަމަގައިމުވެސް ގަބޫލުކުރާ ދެކަންތައް އިނގޭތޯ އެއީ. އެއަށްވުރެ ރަނގަޅު ކަމެއް އަދި ކުރިއަށް އޮތް ތާނގައިވެސް ހަމަ ނުވެ ހިނގައިދާނެ. ހަމަގައިމުވެސް ލިސްޓްގެ އެންމެ ކުރިއަށް އަންނާނެ.\nދެން މަނިކުފާނަކީ ވަރަށް ކެތްތެރި ބޭފުޅެއްގެ ގޮތުގައި ފާހަގަކުރެވެނީ. ރައްޔިތުންގެ މަޖިލީހުގައި އުޅުއްވިއިރުވެސް. އެއީ އަޅުގަނޑުމެންނަށް އެއްފަހަރު ފެނުނު ވީޑިއޯއެއް. އިދިކޮޅު ބައެއް މެންބަރުން މަނިކުފާނު ކޮޓަރިކޮޅަށް ވަދެގެން، ވަރަށް ބޮޑަށް ހަޅޭއްލެވިއިރުވެސް މަނިކުފާނު ވަރަށް ހަމަޖެހިގެން އިންނެވީ މަންޒަރު ވީޑިއޯއިން ފެނުނު. މިހާރުވެސް ވަރަށްގިނަ މީހުން ބުނޭ، ވަރަށް ކެތްތެރި ބޭފުޅެކޭ. ސަރުކާރުގެ ތެރޭގައި ހުންނާނެ ވަރަށް ބައިވަރު ގޮންޖެހުންތައް. ބައިވަރު މައްސަލަތައް ދިމާވެފައި. އެއްވެސް ފަހަރަކު ހިތްޕުޅަށްއެރިތޯ، ދެން މިކަން ނުކުރެވުނުނަމަ، މިކަމާ ނޫޅެވުނުނަމަ ރަނގަޅޭ. ރައްޔިތުންގެ މަޖިލީހުގައި އުޅުއްވިގޮތަށް އުޅުއްވުނުނަމަ މާރަނގަޅޭ. އެކަހަލަ ވަގުތެއް އައިތޯ؟\nނޫން، ނާދޭ. މިކަމާ އަޅުގަނޑު ޙަވާލުވުމަށްފަހުގައި، މި އަންނަ ގޮންޖެހުންތަކާއި އުނދަގޫތަކުގެ ތެރޭގައިވެސް އަޅުގަނޑު ހިތަށްއަރަނީ، މި ކުރެވުނީ ހަމަ ރަނގަޅު ކަމެކޭ. މިއީ މިވަގުތު އަޅުގަނޑު ހަމަ ކުރަންޖެހޭ ކަމެކޭ އިނގޭތޯ. އެންމެންނާ އެކީގައި ޤައުމުގެ މަޞްލަޙަތު ހިފަހައްޓައިގެން، ޞުލްޙަމަސަލަސްކަން މިތަނުގައި ދަމަހައްޓައިގެން ޤައުމު ކުރިއަށް ގެންދިޔުމުގައި އަޅުގަނޑުގެ ސިޔާސީ ޙަޔާތް ނިންމަމުންދާއިރުގައި، ހަމަ ކުރަން ރަނގަޅު ކަމެކޭ. ކުރިއަކުން ހިތަކަށްނާރާ. އެހެންނަމަވެސް، މިހާރު އަޅުގަނޑު ގަބޫލުކުރަން، އަޅުގަނޑު ކުރަން ހަމަ އެންމެ ރަނގަޅު ކަމެކޭ މިކަމަކީ އިނގޭތޯ.\nރައީސަކީ ވަރަށް އަވަހަށް ހޭފުޅުލައްވާ ބޭފުޅެކޭ. ވަރަށް އަވަހަށް އަވަހާރަފުޅު ލައްޕަވާ ބޭފުޅެކޭ ބުނާއަޑު އިވޭ. މިހާރު ދެން ވަރަށް ބުރަކޮށް އުޅުއްވާނީ. ގަޑިތަކަށް ބަދަލުއެއް އަތުވެއްޖެތޯ؟ މިހާރު ކޮންއިރަކުތޯ ހޭފުޅުލައްވަނީ. ކޮންއިރަކުތޯ އަވަހާރަފުޅު ލައްޕަވަނީ؟\nއާދެ، މިހާރު ބަދަލުކުރެވިއްޖެ. ކުރީގައި ވެއްޖިއްޔާ އަޅުގަނޑު މިއީ ދިހައެއްޖަހާ، ދިހަގަޑި ބައިގައި ނިދާ މީހެއް. މިހާރު އަޅުގަނޑު ނިދާ ގަޑިއަކީ ބާރަ ޖަހާއިރު އިނގޭތޯ. ހެނދުނު އެބަ ހޭލަން،\n5 ޖަހާއިރު، 5:15 އެހާއިރު ބަންގިއާ އެކީގައި. ފަތިސް ނަމާދަށްފަހު ކުޑަ ބުރޭކެއް، ރެސްޓެއް ނަގަން އެ ގަޑީގައި. ދެން ހަގަޑިބައި އެހާކަންހާއިރު މަސައްކަތް ފަށަނީ ހެނދުނު. ފުރަތަމަ ކަމަކަށް އަޅުގަނޑު މިކުރަނީ ހުރި މެސެޖްތައް ބެލުން ފޯނުން. އެއީ ވަރަށް ބުރަ މަސައްކަތެއް އިނގޭތޯ. އަޅުގަނޑު މިކަމާ ޙަވާލުވިތާ ފުރަތަމަކޮޅު އަޅުގަނޑަކަށް އެހާ ރަނގަޅަކަށް މެސެޖްތަކެއް ނުބެލޭ، މީހުން ފޮނުވާފައި ހުންނަ. އެހެންވީމާ، މިހާރު ކޮންމެ ދުވަހަކު ސައުވީސް ގަޑިއިރަކުން އަޅުގަނޑު ބަލަން އެކަން ކުރެވޭތޯ. ހެނދުނު ހޭލައިގެން ގާތްގަނޑަކަށް ގަޑިއެއްހާއިރު މެސެޖްތަކަށް ޖަވާބު ދިނުމާ ކަންތައްތައް އޮންނާނީ. އެއީ ފެށޭގޮތަކީ. ދެން އޮފީސް ނިންމާފައި މި އަންނަނީ ފަހެއް ޖަހާއިރު.9ން5އަށް އޮފީހުގައި މިއުޅެނީ އިނގޭތޯ. އެ ދެން އެންމެ އަވަހަށް ނިންމާ ގަޑި. ބައެއް ދުވަސް ދުވަހު6ޖަހާއިރުދާނެ. އައިސްފައި އެދޭތެރޭގައި ކުޑަ ރެސްޓެއް އަޅުގަނޑު ނަގަން 45 މިނެޓުގެ. އެއަށްފަހު، ރޭގަނޑު 8:30 އެހާއިރު މަސައްކަތް މި ފަށަނީ ރޭގަނޑު. ފަށައިގެން ގޮސް 12 ޖަހަންދެން. 12 އިން5އަށް އެއީ އަޅުގަނޑުގެ ނިދާގަޑި. ހެނދުނުކޮޅު އެހާ ބޮޑަށް ނިދާ މީހެއް ނޫން އަޅުގަނޑަކީ އެއްވެސް އިރެއްގައި. އެހެންވީމާ، އެކަހަލަ ޝެޑިއުލެއްގައި.\nދެން އަޅުގަނޑު ވިސްނައިގެން މިހުރީ ކުރިއަށް މިއޮތް5އަހަރު، ވެރިކަމުގައި ހުންނަ5އަހަރު ތެރޭގައި މިނޫންގޮތަކަށް ނުވާނެއޭ. އެހެންވީމާ، ސިކުނޑި އެގޮތަށް މިހާރު އަޅުގަނޑު ބަދަލުކޮށްލައިފިން. ބަދަލުކޮށްލައިގެން، ފޯކަސްކޮށްގެން، އެއީ އަޅުގަނޑު ކުރަންޖެހޭ ކަންތައް ކަމަށް ބަލައިގެން، އެގޮތަށް މިގެންދަނީ.\nއެހެންވީމާ، މައިގަނޑު ޝެޑިއުލް، ކޮންމެ ދުވަހަކުވެސް ދާނީ އެކަހަލަގޮތަކަށް ދޮގެއްތޯ. ދެން އަޅުގަނޑަށް އެނގޭ ފަރިއްކޮޅަށްވެސް ބަދަލުތަކެއް އަންނާނެ އިނގޭތޯ، ވެރިކަމަށް ވަޑައިގަތުމާ ގުޅިގެން. ދެން ރައީސް ވެރިކަމަށް ވަޑައިގަތުމުގެ ކުރިން އަޅުގަނޑުމެންނާ ބައްދަލުވި ބައެއްފަހަރުތަކުގައި، އިންޓަރވިޔުތަކުގައި އެ ވާހަކަވެސް ދެއްކިފައި ހުރީ. މިހާރު ކޮބައިތޯ އައިސްފައި ހުރި ބަދަލަކީ، ފަރިއްކުޅުއްވާ ގޮތާއި، ބޭނުންކުރައްވާ ކާބޯތަކެއްޗަށް؟\nކެއުމުގެ ވަގުތުގައި އަޅުގަނޑު ހަމަ ބަލަން، ގަޑިން ގަޑިއަށް ކެވޭތޯ. މިހާރުވެސް އެއަށް ބަދަލު ނުގެނެސް އެބަ ގެންދަން. އެކަމަކު މިހެން ރަށްރަށަށް ދަތުރުކުރާއިރު އެއަށް ބަދަލުއާދޭ. އެހެންނޫނީ ހެނދުނު 8 ޖަހާއިރު އެއީ އަޅުގަނޑު ސައިބޯ ގަޑި. ހަތްގަޑިބައި، 8 ޖަހާއިރު ތައްޔާރުވެގެން، އަޅުގަނޑު މި ދެންނެވި މެސެޖްތައް ފޯނުން ބަލާފައި. އެއަށްފަހު މަސައްކަތުގެ މެދުތެރެއިން ދިހަގަޑިބައިހާއިރު އަޅުގަނޑު ކުޑަ ސައެއް ބޯލަނީ. ދެން މެންދުރު ހަމަ 12:45، 1 ޖަހާއިރު މެންދުރު ކެއުން. އެއީ ހަމަ ޢާއްމުކޮށް. އެ ޝެޑިއުލަށް ދެވޭތޯ މި ބަލަނީ. ދެން ރޭގަނޑު ހަމަ އަށްގަޑިބައިގައި. ކާއެއްޗިއްސަކަށް ހަމަ ބަދަލެއް ނުގެންނަން އިނގޭތޯ. ކަނީ އެކައްޗެއް. ހެނދުނު އަޅުގަނޑު އޯޓްސް މި ކަނީ އިނގޭތޯ. ދެން މެންދުރު ގިނައިން ގަރުދިޔައާއި ބަތާ. އެ ހުންނާނީ. ދެން ރޭގަނޑު ކޮންމެވެސް ވެޖިޓަބަލްއެއް، ނޫނީވިއްޔާ ތަންކޮޅެއް ލުއިކޮށް. އެކަހަލަގޮތަކަށް ދާނީ.\nއޯޓްސް ހަމަ ފަރިއްކުޅުއްވަނީ އެ ކަމުދަނީތޯ. ނޫނީވިއްޔާ ދެން ޞިއްޙީ އެއްޗެއް ފަރިއްކުޅުއްވަން ވެގެންތޯ؟ ދެން ވަރަށް ނުބައި އެއްޗެއް އިނގޭތޯ އޯޓްސްއަކީ.\nނޫން، އަޅުގަނޑަށް އެ ހަމަ މީރު އިނގޭތޯ. ކުރީގައި އަޅުގަނޑު ޕާން ކަނީ އިނގޭތޯ. ބްރައުން ބްރައުޑް އިނގޭތޯ. އެއަށްފަހު އޯޓްސް އަށް ބަދަލުކުރިތާ މިހާރު ތިން އަހަރުވަރު ވެދާނެ އިނގޭތޯ. އޭގެފަހުން އެ ހަމަ ހެނދުނު. އެއަށް ދެން ކޮންމެވެސް ފުރުޓެއް އަޅަންޖެހޭނެތާ. އޭރުން ނޫންތޯ މީރުވާނީ.\nއާދެ، ފޮނިކޮށް. މާމުއި އަޅައިގެން އިނގޭތޯ. މާމުއިއާ އެއްކޮށް.\nފަރިއްކުޅުއްވުމުގެ ކަންތައްތައް އޮންނަ ގޮތުގެ ވާހަކަ ދެން ފާހަގަކޮށްލެއްވި އިނގޭތޯ. ދެން އެއާއެކު، އަޅުގަނޑު ކުރިން ފާހަގަކޮށްލައިފިން، ކަސްރަތުގެ ވާހަކަވެސް ދޮގެއްތޯ. ޤައުމުތަކުގެ ރައީސުންގެ ޞިއްޙީ މައްސަލަތަކުގެ ވާހަކަވެސް ވަރަށް ގިނައިން ދެކެވޭ. ޚާއްޞަކޮށް، އެމެރިކާ ތަންތާނގެ ރައީސުންގެ ހަމަ ކުޑަކުޑަ ޓެސްޓެއް ހެދިޔަސް، އޭތި މީޑިއާއާ ހަމައަށް އާދޭ. ކިތަންމެ ކުޑަކުޑަ އާލާސްކަންފުޅެއްގައި އުޅުނަސް، އެ ވާހަކައެއް ދައްކާ މީޑިއާއިން. ސިކުނޑީގެ ޓެސްޓެއް ހެދިޔަސް، އެވާހަކަވެސް ދައްކާ ދޮގެއްތޯ. ރާއްޖޭގައި ވާގޮތަކީ ދެން ވަރަށް ބޮޑަށް ސިއްރެއްގެ ގޮތުގައި އޮންނަ ކަމެއް އިނގޭތޯ. އެ ވާހަކަ ދައްކާކަށްވެސް ބޭނުމެއްނުވޭ. ދޭތެރެއަކުން އަޅުގަނޑުމެންނަށް ދެން މި ރަށުގެ ތެރޭގައި މީހުން ދައްކާތީ އަޑުއިވޭ. މަނިކުފާނުގެ ހިތްޕުޅުގެ އާލާސްކަންފުޅެއް ހުރެޔޭ އިނގޭތޯ. ފަރުވާވެސް ހޯއްދަވައޭ އިނގޭތޯ. ޞިއްޙީ އެކަހަލަ އެއްވެސް މައްސަލައެއް ހުރޭތޯ؟\nއަޅުގަނޑު ހިތުން ވެރިކަމުގައި ހުންނަ މީހެއްގެ އެކަހަލަ ކަންތައްތައް އެނގެންޖެހޭނެ އިނގޭތޯ. ރައްޔިތުންނަށް އެނގިފައި އޮތުން ރަނގަޅުވާނެ. އަޅުގަނޑު މީގެ އެގާރަ އަހަރު ކުރިން، 2008 ގައި އަޅުގަނޑު ޗެކަޕެއް ހެދިން. ހެދިއިރުގައި އެއް ނާރުގައި އިން ބްލޮކެއް. ހާޓްގައި އިނގޭތޯ. އެންޖިއޯގްރާމެއް ހެދިން އަޅުގަނޑު. އޭގެފަހުން ބަރާބަރު. ކޮންމެ އަހަރަކު އެއްފަހަރު އަޅުގަނޑު ޗެކްއަޕް ހަދަމުން މިގެންދަނީ. އިރާދަކުރެއްވިއްޔާ، ދައްޗެއް، އުނދަގުލެއް ނާދޭ. މިހާރު މިއުޅެނީ އެއް ކަކުލުހުޅު ސަކަރާތްވެގެން އިނގޭތޯ. އެ ހުޅު، ކަސްރަތު ކުރުމަށް ކުޑަ ދަތިކަމެއް އެބަ ލިބޭ. ނުދުވެ މިހާރު ގާތްގަނޑަކަށް ތިން ހަފްތާވަރު މިވީ. އެހެންވީމާ، އެއަށް ކުޑަކޮށް ތެރަޕީ ނަގަން އެބަ.\nފިޒިއޮތެރަޕީ ހައްދަވަން. ޢާންމުކޮށް ރާއްޖޭގެ ރައީސުން ފިޒިއޮތެރަޕީ ހައްދަވާން.\nއާދެ، އެ ހަމަ ކުރަންޖެހޭނެ. ބަލިވީމާ އެއަށް ފަރުވާކުރަންޖެހޭނެ އިނގޭތޯ. ހުޅު ފުރަތަމަ މި ދިޔައީ، އެނގިވަޑައިގަންނަވާނެކަންނޭނގެ، އަޅުގަނޑުމެން ކުޅުނީ، ރައްޔިތުންގެ މަޖިލިސް ހުޅުވަން މެޗެއް، 2014 ގައި. އެ ދުވަހު ކުޅެނިކޮށް ހަލާކުވީ. ދެން އެއަށްފަހު ރަނގަޅުވެފައި ހުރެފައި، އަނެއްކާ އިހަށްދުވަހު. މިދިޔަ ދުވަސްތަކުގެ ތެރޭގައި ހަމަ ވަރަށް ރަނގަޅަށް ގޮސްފައި، ކުޑަކޮށް ގޯސްވީ. އެކަމަކު މި ދެ ދުވަހު ރަނގަޅު. ހީވަނީ ދެން މިއަދު ކަސްރަތެއް ނުކުރެވޭނެހެން. އައްޑުއަތޮޅަށް އެބަދަން.\nމިއަދުވެސް ކުޅުއްވާހެން އަޅުގަނޑަށް ހީވަނީ މެޗެއް.\nއެބައޮތްތޯ؟ އަޅުގަނޑަކަށް އަދި ޝެޑިއުލެއް ނުލިބެޔޭ.\nއަޅުގަނޑަށް ހީވަނީ އެހެން އިނގޭތޯ. އައްޑޫ މީހަކާ ދިމާވެގެން ބުނި، މަނިކުފާނު އެކޮޅުގައި ކުޅުއްވާހެނޭ ހީވަނީ އިނގޭތޯ.\nއެހެންތޯ. އެހެންވެއްޖިއްޔާ ދެން އެކަންވެސް ކުރާނީ.\nމިދިޔަ ނުވަދިހަ ދުވަހުގެ ތެރޭގައި އިނގޭތޯ، ސަރުކާރު ސްލޯއޭ، ބައެއް މީހުން ބުނަނީ އިނގޭތޯ. މި ދެންނެވީ އެ ދާންޖެހޭ ސްޕީޑަކު ނުދެއޭ. ބައެއް މީހުން ފާހަގަކުރަނީ، ރައްޔިތުންގެ މަޖިލީހުގެ އިންތިޚާބާ ހަމަޔަށް ތިޔަބޭފުޅުން ހަމަހަމަ ކުޑަކުޑަކޮށް މިހެން ދުވެލި މަޑުކޮށްލައްވައިގެން ގެންދަވަނީއޭ. ދެން ސްޕީޑް ޖެހިދާނެއޭ އިންތިޚާބަށްފަހު. ދެން ބައެއް މީހުން އެގޮތަކަށް ގަބޫލެއްނުކުރޭ. ސްލޯތޯ ސަރުކާރު؟\nއަޅުގަނޑަކަށް ސްލޯއެއް ނޫން. އަޅުގަނޑަކީ ކަމެއް ކުރަން ނިންމާއިރުގައި އެހާބޮޑަށް އަވަސްއަރުވާލައިގެން ކުރާ މީހެއް ނޫން. އަޅުގަނޑަށް ބެލޭ އިނގޭތޯ ހަމަ. އެއިން އެހެން ކޮންމެ ކަމެއް ނިންމާއިރުގައި، މިއީ އެންމެ ރަނގަޅު ގޮތްތޯ؟ ނޫނީވިއްޔާ މީގައި އެހެން ގޮތެއް އޮތްތޯ ވިސްނޭ ހަމަ. ކޮންމެ އެއްޗެއް އަޅުގަނޑު މޭޒަށް އަންނައިރުވެސް، މިއީ ހަމަ ރަނގަޅު ގޮތްތޯ. ބަލާފައި، ދެން ވާނެ ކަންތައްތައް، އެއާ ގުޅިގެން. މިކަން ކޮށްފިއްޔާ މިހެން މިހެން ވެދާނެތޯ. ވީމާ ވަނީ ކިހިނެއްތޯ. އެވަރު ބަލާފައި ނޫނީވިއްޔާ އަޅުގަނޑަށް ހަމަ އުނދަގޫ ޑިޒިޝަން ނަގަން އިނގޭތޯ. ދެން އެ ސްލޯ ކަމަށްވަންޏާ ސްލޯ. އެކަމަކު އަޅުގަނޑު ހަމަ ހިތަށްއަރާ، ކޮންކަމެއްތޯއޭ ސްލޯއީ އިނގޭތޯ. އެކަމަކު އަޅުގަނޑު ކަންތައް ކުރާގޮތެއް ނޫން، އަވަސްއަރުވާލައިގެން ކުރުން. ކޮށްފައި، އެ ފަހުން ބަދަލުކުރަން ޖެހުނީމާ ވާ ގެއްލުން މާބޮޑު. ހިތަށްއެރީމާ މިއަދު މިވެނި ކަމެއް ކޮށްލަންވީއޭ. ކޮށްލާފައި، ދެން އޭގެ ޝަކުވާތަކާއި، ނޫނީ އޭގެ ކަންތައްތައް އަންނަން ފެށީމާ ބަދަލުކުރުން. އެގޮތުން އަޅުގަނޑަށް މި ވެރިކަމުގައި ފުރަތަމަކޮޅުގައި ކުރެވުނު އެއް ކަންތައް އިނގޭތޯ. އަޅުގަނޑަށް އެއިން އަދިވެސް ހަމަ އުނދަގޫވޭ، އަޅުގަނޑަށް އެ ޑިޒިޝަން ނެގުނީމާ އިނގޭތޯ.\nއެއީ ޖަލުގައި ހުރި ބޭފުޅަކު އަޅުގަނޑު ދޫކޮށްލީ. ދެން އެކަމަކު އެއީވެސް ހަމަ ޤާނޫނީ އިމުގެ ތެރެއިން އަޅުގަނޑު ކުރީ. އެހެންވިޔަސް އެއީ އެދުވަހު ނުކުރެވުނު ކަމެއްނަމައޭ މިހާރު ހިތަށްއަރާ އިނގޭތޯ. އެއީ ހަމަ ވަރަށް ދެރަކޮށް ކުރެވުނު ކަމެއް.\nރިގްރެޓް ކުރައްވަމޭ މިހާރު އެކަމާ.\nއާދެ، ކުރަން އިނގޭތޯ. އެއީ ހަމަ ތަންކޮޅެއް އަވަހަށް ކުރެވުނު ކަމެއް. އަޅުގަނޑުގެ އަޞްލު ފޭސްގައި ކުރެވުނުނަމަ، އެކަމެއް އެހެނެއް ނުދާނެ އިނގޭތޯ. ވެރިކަމުގެ ކުރީދުވަސްކޮޅުގައިވީމަ އެހެންވީ.\nރައްޔިތުންގެ މަޖިލީހަށް ކުރިމަތިލައިގެން މިއުޅޭ ކެންޑިޑޭޓުންގެ ތެރެއިން ދެން މަނިކުފާނުގެ ތާއީދު ބޭނުންވޭ ހުރިހާ ކެންޑިޑޭޓުންވެސް އިނގޭތޯ. ދާދިފަހަކާ ޖެހެންދެން މަނިކުފާނު ސީދާ ވަރަށް ފާޅުކަންބޮޑު ގޮތެއްގައި ވަކިބަޔަކަށް ތާއީދުކުރަން، ނޫނީވިއްޔާ ވަކިބަޔަކަށް ނުކުރަން، އެކަހަލަ ވާހަކަފުޅެއް މިހެން ވިދާޅުވާތީއެއް ނީވޭ. އަމީނިއްޔާގައި އޮތް ޖަލްސާއެއްގައި އަޅުގަނޑު ހަނދާންވަނީ ދެން ރައީސް އެންމެ ފުރަތަމަ ވަރަށް ފާޅުކަންބޮޑު ގޮތެއްގައި އެމް.ޑީ.ޕީ ކެންޑިޑޭޓުންނަކީ، އެމް.ޑީ.ޕީ ކެންޑިޑޭޓުންނޭ. އެމް.ޑީ.ޕީ.ގެ ކެންޑިޑޭޓުންނަށް މަނިކުފާނު ތާއީދު ކުރައްވާ ވާހަކަ ދެއްކެވި. އެހާ ހިސާބުން ސިޔާސީ ބައެއް ބޭފުޅުން ވިދާޅުވަމުން ގެންދެވީ، އެމް.ޑީ.ޕީ ކެންޑިޑޭޓުންނަށް އެކަނި ތާއީދު ކުރައްވާ ވާހަކަ، މަނިކުފާނު ދެއްކެވުމަކީ، އެއީ ކޯލިޝަން އެއްބަސްވުމާ ޚިލާފުވާ ވާހަކައެކޭ އިނގޭތޯ. ގަބޫލުފުޅު ކުރައްވަންތޯ އެ ވާހަކަ؟\nފުރަތަމަ ކަމަކަށް، އަޅުގަނޑަކީ އެމް.ޑީ.ޕީ.ގެ އެންމެ އިސް ލީޑަރު އިނގޭތޯ. އެއީ އެމް.ޑީ.ޕީ.ގެ އަސާސީ ގަވާއިދުގައި އެކަން އޮތްގޮތް. އެހެންވީމާ، އަޅުގަނޑަށް ވެރިކަމުގައި ހުއްޓަސް، އަޅުގަނޑު ޖެހޭނެ ޕާޓީއަށް އަޅުގަނޑަށް ކޮށްދެވެން އޮތް ހުރިހާ ކަމެއް ކޮށްދޭން އިނގޭތޯ. އެނގިވަޑައިގަންނަވާނެ، ކުރިއަށް އޮތް މަޖިލީހަށް އަޅުގަނޑުމެން އެކީގައި ކޯލިޝަނުން ދާކަށް އެއްބަހެއް ނުވެވުނު އިނގޭތޯ.\nއެހެންވީމާ، ވަރަށް ވިސްނާފައި އަޅުގަނޑު ޕާޓީގެ ކެމްޕެއިންގައި ފުލްކޮށް މި ނުކުތީ އިނގޭތޯ. އަޅުގަނޑު އަބަދުވެސް ބުނަމުން މިދަނީ ސަރުކާރަށް އަޣްލަބިއްޔަތު އޮތުން މުހިއްމޭ އިނގޭތޯ. އަދި އެއާއެކީގައި އެމް.ޑީ.ޕީ އަށް ގިނަ ގޮނޑިތަކެއް ލިބުން މުހިއްމޭ. އެނގިވަޑައިގަންނަވާނެ، މި ކޯލިޝަންގައިވެސް ބޮޑުބައި މިއޮތީ އެމް.ޑީ.ޕީ އަށް. ހަމަ އެ ނިސްބަތުން އަޅުގަނޑު ގަބޫލުކުރަނީ، މަޖިލީހުގައި އޮތުން އެއީ އެންމެ ރަނގަޅު ގޮތް ކަމަށް. އަދި ރައްޔިތުންގެވެސް ގިނަ ބައެއްގެ ތާއީދު، ބޮޑުބައެއް، ގާތްގަނޑަކަށް ފިފްޓީ ޕަސެންޓް، ފަންސާސް ޕަސެންޓާ ކައިރިކުރާ އަދަދަކަށް މިތިބީ އެމް.ޑީ.ޕީ.ގެ ސިޔާސަތުތައް ގަބޫލުކުރާ މީހުން. އެހެންވީމާ، އެ ސިޔާސަތުތައް ތަންފީޒު ކުރުމަށްޓަކައި ވީހާވެސް ގިނަ ގޮނޑިއެއް މަޖިލީހުގައި އެމް.ޑީ.ޕީ އަށް ލިބުމަކީ ހަމަގައިމުވެސް މި ސަރުކާރު ދެމެހެއްޓުމަށާއި އަދި ސަރުކާރުގެ ސިޔާސަތުތައް ތަންފީޒު ކުރުމުގައި ހަމަ މުހިއްމު ކަމަކަށްވާތީ އަޅުގަނޑު މި ނުކުތީ އިނގޭތޯ.\nރައީސް އަޅުގަނޑުމެންނަށް ދެން މި ފާހަގަކުރެވުނީ ރައީސްކަމަށް ވަޑައިގަތުމުގެ ކުރިން ވަރަށް ގިނައިން ސެލްފީ ނަންގަވާކަން. ކެމްޕެއިން ދަތުރުތަކުގައިވެސް އަޅުގަނޑަށް ހީވަނީ މި ރާއްޖޭގެ ސިޔާސީ ދާއިރާގައި އުޅުއްވާ ބޭފުޅުންގެ ތެރެއިން އެންމެގިނަ ސެލްފީ ނެންގެވިފައި ހުންނާނީ ރައީސަށްހެން. ރައީސްކަމަށް ވަޑައިގެންނެވި ފަހުންވެސް އެކަން އެހާބޮޑަށް ކުރިއަށްދޭތޯ؟ އެހާ ވަރަށް ވަގުތު ލިބޭތޯ؟\nއެބަ ނެގޭ އިނގޭތޯ. ދެން ޢާއްމުންނާއެކީ ބައްދަލުވާ ކޮންމެ ބައްދަލުވުމެއްގައި ހަމަ އެދޭ. ގާތްގަނޑަކަށް ބަލާއިރުގައި، ވެރިކަމަށް އައިފަހުން ނެގިއްޖެ، ފަސްދޮޅަސް ހާހަށްވުރެ ގިނަ ސެލްފީ އިނގޭތޯ. ކެމްޕެއިން ތެރޭގައި ދެލައްކައަށްވުރެ މަތީގައި އުޅޭނީ. މިހާރު އޭގެފަހުން ނެގިއްޖެ އެހާވަރު އިނގޭތޯ. ދެން މާގިނަ ތަންތާކަށް ނުދެވޭ އިނގޭތޯ.\nދެން ކުޑަކުޑަ ތަފާތު ސުވާލެއްވެސް ކޮށްލާނަން. ރަހަ ތަފާތުކޮށްލުމުގެ ގޮތުން، މިއަދުގެ ޝޯގެ ތެރޭގައި. ބޭރު ދުނިޔޭގެ ބައެއް ވާހަކަތައް މިހެން ދެއްކިއިރު، އަޅުގަނޑަށް ފެނުނު، ޚަބަރެއްގެ ތެރެއިން، އިނގިރޭސިވިލާތުގެ ރާނީ ގެންގުޅުއްވައޭ ވަރަށް އާދަޔާޚިލާފު އިޝާރާތްތަކެއް. އެއީ އެކަމަނާގެ އަރިސް ބޭފުޅުންނަށް ކަންކަން އަންގައިލުމަށްޓަކައި. މިސާލަކަށް، ކަނާތްޕުޅުގައި އޮންނަ ދަބަސް ވާތްޕުޅަށް ބަދަލުކޮށްލައްވައިފިއްޔާ، އޭގެ މާނައަކީ އެ ދައްކަވަން ހުންނެވި ވާހަކަފުޅެއް ހުއްޓާލައްވަން ބޭނުންފުޅުވަނިއްޔޭ. ދަބަސްކޮޅު މޭޒުމަތީގައި ބާއްވަވައިފިއްޔާ، މާނައަކީ އެ އިވެންޓެއް ވަގުތުން ނިންމަވައިލައްވަން ބޭނުންފުޅުވަނީއޭ. ވަރަށްގިނަ ދިރާސާތަކަށްފަހު، ބައެއް މީހުން ހޯދާފައި އެބަހުރި، ދަބަސްކޮޅުތެރޭގައި ކޮން އެއްޗިއްސެއްތޯ ހުންނަނީ. ދެން އޭގައި އޮންނަނީ މޭކަޕް ސެޓަކާއި، އައިނަކާއި، ގަލަންކޮޅަކާއޭ. އެކަހަލަ އިޝާރާތްތަކެއް ގެންގުޅުއްވަންތޯ، ނޫނީ އެކަހަލަ އެއްޗެއް ގެންގުޅުއްވަންތޯ؟\nނޫން. އަޅުގަނޑު އަދި ނުގެންގުޅެން. ކްއީން އެލިޒަބަތަކީ ވަރަށް ޓްރެޑިޝަނަލެއްގެ ތެރެއިން ވަޑައިގެން ހުންނެވި ބޭފުޅެއް ދޮގެއްތޯ. އެހެންވީމާ، ހުންނާނެ ހިފަހައްޓަވާ ވަރަށްގިނަ އާދަކާދަތައް. ދެން އަޅުގަނޑުގެ ރަސްމީ ބައްދަލުވުންތައްވެސް މިދަނީ ހަމަ ޝެޑިއުލްކޮށްގެން. ވަގުތު ހަމަވާއިރަށް ދޮރު ހުޅުވައިލާނެ އިނގޭތޯ. އޭރުން ބައްދަލުވުމުގައި އިންނަވާ ބޭފުޅަކަށް އެނގިވަޑައިގަންނަވާނެ، ނިންމާލަންވީކަން.\nއެއް އަތްޕުޅުގައި އޮތް އެއްޗެއް، އަނެއް އަތްޕުޅަށް ބަދަލުކުރައްވަން ޖެހިވަޑައެއްނުގަންނަވާ. އެހެން ނޫންތޯ.\nދެން އަޅުގަނޑަށް އެނގޭ ވަރަށް ބިޒީކޮށް އުޅުއްވާކަން. ޝެޑިއުލް ވިދާޅުވެދެއްވިއިރުވެސް، ވަރަށް ބުރަކޮށް ދުވަސް ފެށިގެން ދަނީ. އަޅުގަނޑުމެންގެ ހެނދުނުގެ ޝޯ، އެއްވެސްއިރެއްގައި ބައްލަވަންތޯ؟\nމިދުވަސްކޮޅު ވަރަށް ނުފެނޭ. އެހެންނޫނީ ހެނދުނު އެންމެ ފުރަތަމަ ކުރާ ކަމަކީ، ރާއްޖެ ޓީ.ވީ.ގެ [ފަށާއިރު] މި ޝޯ ބެލުން. އެހެންވިޔަސް، މި ގަޑީގައި މިހާރު އަޅުގަނޑު މި ކުރާ ކަމަކީ ފޯނު ބެލުން. ހެނދުނު ހޭލާގޮތަށް މެސެޖްތައް ކިޔުން. އެހެންނަމަވެސް، އަޅުގަނޑު ވިސްނައިގެން މިހުރީ މަޖިލިސް އިންތިޚާބު ނިމުނީމާ، އަޅުގަނޑުގެ ޝެޑިއުލަށް ކޮންމެވެސް ބަދަލެއް ގެނައުމަށް. އަޅުގަނޑަށް އެންމެ ބޮޑަށް ގެއްލިގެންދާ އެއްކަންތައް އެއީ، ޚަބަރުތައް ނުފެނުން. ދެން އަޅުގަނޑަކަށް ނޫޅެވޭނެ، އެއާ ނުލައެއް އިނގޭތޯ. ދުނިޔޭގައިވާ ކަންތައް، އަދި ރާއްޖޭގައިވާ ކަންތައް އަޕްޑޭޓް ނުކޮށެއް ނޫޅެވޭނެ. މިހާރު ދެން އަޅުގަނޑަށް ކޮންމެ ބާރަ ގަޑިއިރަކުން އަންނާނެ އަޕްޑޭޓެއް، ލިޔެފައި އޮންނަ. ރާއްޖޭގަޔާއި ދުނިޔޭގައި ހިނގާ ކަންތައްތަކުގެ ލިޔުމެއް. އެ އެކަނި އަޅުގަނޑަށް އަދި މި ފެންނަނީ. ޚަބަރުތައް ބަލައިލަން ވަގުތެއްވަނީ ވަރަށް މަދުން. އެހެންވިޔަސް އެކަން އަޅުގަނޑު ބަދަލުކުރާނަން.\nއެހެންވީމާ، ޝެޑިއުލަށް އެ ގެންނަވާ ބަދަލުގެ ތެރޭގައި، އަޅުގަނޑުމެންގެ ޝޯ ބައްލަވަންވެސް ފަށްޓަވާނެ. އެހެން ނޫންތޯ.\nއާދެ، އަޅުގަނޑު ހެނދުނު ފުރަތަމަ ކުރާ ކަމެއްގެ ގޮތުގައި ބަދަލު ގެންނާނަން. އެ ޝެޑިއުލަށް ދެވޭތޯ އަޅުގަނޑު މި ބަލަނީ. ދެން އެކަމަކު އެކަން މުޅިން ކޮށްލެވޭނީ، ރައްޔިތުންގެ މަޖިލީހުގެ އިންތިޚާބު ނިމުނީމާ. ކުރިއަށް އޮތް ހަފްތާގައި ވަރަށް ބިޒީ ޝެޑިއުލެއް އަޅުގަނޑަށް.\nރައީސް، ވަރަށް ބޮޑަށް ޝުކުރިއްޔާ، އަޅުގަނޑުމެންގެ ޕްރޮގްރާމަށް ވަޑައިގެން ވަގުތުކޮޅެއް ދެއްވީތީ. އަޅުގަނޑު ހަމަ ވަރަށް އުފާވެއްޖެ. އަޅުގަނޑާއި އަޅުގަނޑުގެ ކޯސްލައިންގެ ފަރާތުން ރައީސަށް ވަރަށް ބޮޑަށް ޝުކުރު ދަންނަވަން. އެއީ ރާއްޖޭގެ މީޑިއާއަކަށް، ހުވާކުރެއްވުމަށްފަހު ފުރަތަމަފަހަރަށް ވަޑައިގެންނެވީ އަޅުގަނޑުމެންގެ ޝޯއަށް ކަމަށްވާތީ. ދެން އަޅުގަނޑުމެންނާ ވަރަށް ގާތް ގުޅުމެއް ބަހައްޓަވާ ބޭފުޅެއް. ޝުކުރިއްޔާ އިނގޭތޯ.\nއަޅުގަނޑު، ޕްރޮގްރާމް ދެން މިހިސާބުން ނިންމާލާނީ. އިރާދަކުރެއްވިއްޔާ މާދަމާވެސް [ފަށާއިރު]ގެ އާ ޕްރޮގްރާމަކާއެކު އަޅުގަނޑު ބައްދަލުކޮށްލާނީ. އެންމެ ބޭފުޅުންނަށްވެސް ވަރަށް ބާއްޖަވެރި ރައްކާތެރި ދުވަހަކަށް އެދެން. ޕްރޮގްރާމް ބެއްލެވީތީ ވަރަށް ބޮޑަށް ޝުކުރިއްޔާ.


Ras Online - ހުވާކޮށްފާ ބުނަން - އެޕިސޯޑް 01\nހުވާކޮށްފާ ބުނަން - އެޕިސޯޑް 01\nޞާދިރު ޢަލީދީދީ 30 ޖުލައި 2020\nރަނާއަކީ އަޙްމަދިއްޔާ ސްކޫލްގެ ގްރޭޑް ނުވައެއްގައި ތަޢުލީމް ޙާޞިލް ކުރަމުންދާ ގއ. ވިލިނގިއްޔަށް ނިސްބަތްވާ އަންހެން ކުއްޖެކެވެ. އޭނާގެ ޢުމުރުން ދިހަ އަހަރުން ފެށިގެން އޭނާއަށް ރަނގަޅު ތަޢުލީމް ހޯދައިދިނުމަށްޓަކައި، އޭނާގެ މައިންބަފައިން އުޅެމުންދަނީ މާލޭގައެވެ. އެހެންވުމުގެ ސަބަބުން ރަނާގެ ކިބައިން މުޅިންވެސް ފެންނަނީ މާލޭގެ ތަހުޒީބީ ގޮތްތަކެވެ. އެއީ ޒަމާނީ ފެޝަނަށް ލޯބިކުރާ ވަރަށް މޮޑަން އަންހެން ކުއްޖެކެވެ.\n[މަންމާ އަހަރެން ބޭނުން، މިއަހަރުގެ ބޮޑު ޗުއްޓީއަށް ރަށަށްދާން. މިހާރު އެއްގޮތަކަށްވެސް ރަށަށް ނުދާތާ ފަސްއަހަރުވެއްޖެ.] ރަނާ ވާހަކަ ދެއްކީ، އޭނާގެ މަންމަ ޝަފީޤާއާ އެވެ.\n[އެންމެ ރަނގަޅު. ދަރިފުޅު ރަނގަޅު ނަތީޖާތަކެއް ހޯދައިފިއްޔާ، މިފަހަރު ރަށަށް ފޮނުވާނަން.] ޝަފީޤާ ބުންޏެވެ.\n[އިރާދަކުރެއްވިއްޔާ، އަހަރެން އޭ ރިޕޯޓެއް ހޯދާނަން.] ރަނާ ޢަޒުމް ކަނޑައެޅިއެވެ. ރަނާއަކީ ކިޔެވުމަށް އަބަދުވެސް ވަރަށް ފަރުވާބަހައްޓާ ކުއްޖެކެވެ. އެހެންވުމުގެ ސަބަބުން ރަނާގެ މުދައްރިސުންނާއި މުދައްރިސާއިންވެސް އޭނާދެކެ ވަރަށް ލޯބިވެއެވެ.\n[މަންމައާއި ބައްޕަވެސް މިފަހަރުވާނެ، އަހަންނާއެކު ރަށަށްދާން، ދާނަންދޯ؟] ރަނާ އައިސް އޭނާގެ މަންމަ ގާތުގައި އިށީނެވެ.\n[މަންމަމެންވެސް ރާވައިގެން މިތިބީ، މިފަހަރު ރަށަށް ޖައްސާލަން ކަމަށް. މިހާރު ގެވެސް ހުންނާނީ ވަރަށް ބޮޑަށް ވީރާނާވެފައި. އިހަކަށްދުވަހުވެސް އެ ގެ ފަޅާލި ވާހަކަ ދައްތަ ބުނި. ދަރިފުޅުގެ ބޭބެ ރާހިންވެސް ބުނި، މިއަހަރު ރަށަށް ދާން ބޭނުންވާ ވާހަކަ.] ޝަފީޤާ ބުންޏެވެ.\nޝަފީޤާއާއި އޭނާގެ ފިރިމީހާ ހާޝިމްގެ ތިބެނީވެސް ރަނާއާއި ރާހިންއާ ދެބެން އެކަންޏެވެ. މަދުރަސީ ދައުރު ނިންމުމަށްފަހު، ހޮޓެލް ސްކޫލް ހަދައިގެން ރިޒޯޓެއްގެ ވަޒީފާގައި ރަނާގެ ބޭބެ އުޅޭތާ މިހާރު އަހަރެއްހާ ދުވަސް ވެދާނެއެވެ. ވުމާއެކު، އޭނާވެސް މިހާރު އެހުރީ ހިސާބަކަށް ގެވެސް މަރާމާތުކޮށްލުމަށާއެކު ރަށަށް ދާން ބޭނުންވެފައެވެ. ރަނާގެ ބައްޕަ ހާޝިމަކީވެސް ރިޒޯޓެއްގެ ރަނގަޅު ވަޒީފާއެއް އަދާކުރަމުންދާ މީހެކެވެ. ދެކުނުގެ އަތޮޅުތަކަށް ފަތުރުވެރިކަން ހިނގައްޖެނަމަ، ދެކުނަށް ވަޒީފާ ބަދަލުކުރުމަކީ، އަބަދުވެސް ހާޝިމް ކުރާ އުންމީދެކެވެ.\n[މަންމާ ޝެހެނާވެސް ބުނި، މިއަހަރު އޭނަވެސް ބޮޑު ޗުއްޓީއަށް ރަށަށްދާނެ ވާހަކަ. ވަރަށް މަޖާވާނޭކަންނޭނގެ. މަންމާ އަޅެ ދެން މިދިޔަ އަހަރުހެން ޚިޔާލު ބަދަލު ނުކުރައްޗޭ. އަދި ރަށަށް ދިއުމުގެ ކުރިން އަހަރެން ބޭނުން، އަހަރެންގެ ހެއަރ ސްޓައިލް ބަދަލުކޮށްލަން.] ރަނާ، އޭނާގެ މަންމަގެ އުނގުގައި ބޯއަޅާލުމަށްފަހު، ސޯފާއަށް ދެފައި ދަމާލައިފިއެވެ.\n[ތިބުނީ ކިހިނެއް ބަދަލުކުރާ ވާހަކައެއްތަ؟ ތިޔަ އިސްތަށިގަނޑަށް ގޮތެއް ހެދުމުގެ ބަދަލުގައި މަންމައަށް ފެންނަނީ، ރަށަށް ދިޔުމުގެ ކުރިން ދަރިފުޅު ބުރުގާ އަޅަން.] ޝަފީޤާ ބުންޏެވެ.\nއަބަދުވެސް ރަނާ ބުރުގާ އަޅުވަން ޝަފީޤާ މަސައްކަތް ކުރެއެވެ. ނަމަވެސް، ރަނާ ބުނަމުންދަނީ، އޭނާ ބުރުގާ އަޅާނީ މަދުރަސީ ދައުރު ނިންމުމަށްފަހު ކަމަށެވެ.\n[އެކަމަކު މަންމާ، އަބަދު ތިވާހަކަ ނުދައްކަބަލަ. އަހަރެން ސްކޫލް ނިމޭ ދުވަހު ބުރުގާ އަޅާފާނަމޭ. މިފަހަރު ރަށަށްދާއިރު، އަހަރެން ބޭނުން އިސްތަށިގަނޑު ފަންކުރަން. ދެން ބުނެބަލަ މައްސަލައެއްނެތޭ.] ރަނާ އުޅޭގޮތުން ހީވަނީ އަދިވެސް ދިހަ އަހަރު ނުފުރޭ ޅަކުއްޖެއްހެނެވެ. އޭނާގެ ޙަރަކާތާއި ވާހަކަ ދެއްކުމުގެ ވައްޓަފާޅި ހުންނަނީ، ޅަކުއްޖަކާ އެއްފަދަކޮށެވެ.\n[މަންމަގެ މައްސަލައެއް ނެތް. އަދި ދަރިފުޅަށް ބުރުގާ އެޅުމަކީ މުހިންމު ކަމެއްކަން ވިސްނޭނެ.] ޝަފީޤާ ދަރިފުޅުގެ ބޮލުގައި އަތް ކާއްތާލިއެވެ.\n[ޝުކުރިއްޔާ މަންމާ....މަންމާ ބޮޑުދައިތައަށް އަންގަންވީނު، ގެ ސާފުކުރަން.]\nރަނާގެ ރަޙްމަތްތެރި ޝެހެނާ ކޮންމެވެސް ފޮތެއް ހިފައިގެން އައިސް، އެގެޔަށް ވަނީ އެވަގުތެވެ. ޝެހެނާއަކީވެސް ރަނާއާ އެއްރަށެއްގެ އަވަށްޓެރި ޢާއިލާއެއްގެ އަންހެން ކުއްޖެކެވެ. އެދެކުދިންވެސް ކިޔަވަމުންދަނީ އަޙްމަދިއްޔާ ސްކޫލްގެ ނުވަވަނަ ގްރޭޑްގައެވެ. އެދެކުދިންގެ އެކުވެރިކަން ބޮޑަށް ބަދަހިވެފައިވަނީވެސް އެއް ކްލާހެއްގައި ކިޔަވަން ފެށިފަހުންނެވެ.\n[އަނހަ ޝެހެނާ އާދޭ....މިހާރުވެސް މިދައްކަނީ ބޮޑު ޗުއްޓީއަށް ރަށަށްދާ ވާހަކަ. ތީ ކޮންފޮތެއް؟] ރަނާ ތެދުވެ ޝެހެނާއަށް ތަން ދެއްކިއެވެ. ޝެހެނާ އިށީނެވެ.\n[މިއީ ކުރީ ދުވަހު އަހަރެން ލައިބްރަރީން ގެނައި ފޮތެއް. ހިނގާ ލައިބްރަރީއަށް ދާން. ޝަފީޤާއްތާ އަހަރެމެން ވަރަށް އަވަހަށް އަންނާނަމޭ.] ޝެހެނާ ބުންޏެވެ.\n[އެންމެ ރަނގަޅު، މާލަސްނުވެ އަންނަންވާނެ. މިއަދު ހަވީރު ރަނާގެ ބައްޕަވެސް މާލެ އަންނާނެ. އޭނަ އަންނައިރު ރަނާ ގޭގައި ނެތިއްޔާ ވަރަށް ހިތްހަމަނުޖެހޭނެ.] ޝަފީޤާ މިހެން ބުނެފައި ބަދިގެފަރާތަށް ދިޔައެވެ.\nރަނާ ކުޑަގޮތަކަށް ނަލަހެދިލައިގެން ނުކުތެވެ. ރަނާމެން ލައިބްރަރީއަށް ވަންނަން އުޅުނު ވަގުތު، ރަތް ކުލައިގެ ކާރެއް ރަނާމެންނާ ދާދި ކައިރިއަށް މަޑުކުރިއެވެ. ރަނާއާއި ޝެހެނާވެސް ސިހިފައި އެދިމާއަށް އެނބުރުނެވެ.\nއެވަގުތު ކާރުގެ ބިއްލޫރި ތިރިކޮށް، ޒުވާން ފިރިހެން ކުއްޖަކު ބޭރަށް ބޯދިއްކޮށްލިއެވެ. ހަމަގައިމުވެސް އެއީ ކުރިން ދުވަހަކުވެސް ރަނާމެން ދުށް ޒުވާނެއް ނޫނެވެ. ވުމާއެކު، ފަރުވާކުޑަގޮތަކަށް ދެކޮނޑު އަރުވާލަމުން، ރަނާއާއި ޝެހެނާ އެތެރެއަށް ވަނެވެ. ކާރުގައި އިން ޒުވާނާ ލުއި ހިނިތުންވުމަކާއެކު ބަލަން އިނެވެ.\n[އެއީ ކާކުބާ؟ ހީވީ ބޮލަށް އަރުވަފާނެހެން. ވެދާނެ، އަލަށް ކާރެއް ލިބުނީމާ، އަންހެން ކުދިންނަށް ފޮނި ދައްކަން އުޅެނީ ކަމަށްވެސް. ފޮނި ބަލަން އަހަރެމެން އެބައުޅެންތަ؟] ރަނާ ފޮތެއް ހިފައިގެން ގޮސް އިށީނެވެ.\n[ބަލަ ވެދާނެއެއްނު، އެއީ ރަނާއަށް ފާރަލާ ޒުވާނަކަށްވެސް.] ޝެހެނާއަށް މިހެން ބުނެވުނު ވަގުތު، އެޒުވާނާ ވަދެގެން އަންނަތަން ޝެހެނާއަށް ފެނުނެވެ. ޝެހެނާ ސިއްރު ސިއްރުން ރަނާގެ ގައިގައި ކޮއްޓާލިއެވެ. ރަނާ އިސްއުފުލައި ބަލައިލިއެވެ. އޭރު އެޒުވާނާ އައިސް ސީދާ ރަނާމެންގެ ކުރިމައްޗަށް މަޑުކުރަނީއެވެ. ލުއި ހިނިތުންވުމެއް ތުންފަތްމައްޗަށް ވެރިކުރުވައިގެން ހުރެއެވެ.\n[އައްސަލާމް ޢަލައިކުމް.....] އެޒުވާނާ އަތް ދިއްކޮށްލީ ރަނާއަށެވެ. ރަނާ އިސްޖަހާލުމަށްފަހު ސަލާމްކޮށްލިއެވެ.\n[ވަޢަލައިކުމުއް ސަލާމް....] ސަލާމް ބަލައިގަތުމަށްފަހުވެސް ރަނާ އެޒުވާނާއާ ދިމާއަކަށް ބަލައެއްނުލައެވެ. ރަނާއާ ސަލާމް ކުރުމަށްފަހު، އެ ޒުވާނާ ޝެހެނާއާވެސް ސަލާމް ކުރިއެވެ.\n[އަހަރެންނަށް ކިޔަނީ އަމަރް.] އެޒުވާނާ އަމިއްލައަށް ތަޢާރަފްވިއެވެ. ނަމަވެސް ރަނާ އެއްވެސް ފަރުވާލެއް ނުބަހައްޓައެވެ. އޭނާ އިނީ އޭނާގެ އަތުގައި އޮތް ފޮތަށް ސަމާލުވެގެންނެވެ.\n[އަޅެ ތިޔައީ ވާހަކަ ނުދައްކާ މަންމަން ކުދިންތަކެއްތަ؟ ތިކުދިންވެސް ތަޢާރުފްވެބަލަ.] ރަނާއާއި ޝެހެނާގެ ކުރިމަތީގައި އަމަރް އިށީނެވެ.\n[ޝެހެނާ ހިނގާ ދާން....މިއަދު މިއޮތީ ރަންނަމާރި އަޅައިގެންފައި. ތަނަކުން އަންހެން ކުދިންތަކެއް ފެންނައިރަށް ޖެހޭތަ އަޅައިގަންނަން.] ރަނާ ތެދުވިއެވެ.\n[ޝެހެނާ....މިހާރު ޝެހެނާގެ ނަން އޭނަ ތަޢާރަފްކޮށްދީފި. ދެން ޝެހެނާ، އޭނާގެ ނަން ތަޢާރަފްކޮށްދީ.] ލާނެތް ރާގަކަށް އަމަރް ބުންޏެވެ. އޭރު ފޮތް ބޭއްވުމަށްފަހު، ރަނާ ހިނގައިގެންފިއެވެ.\n[އަޅެ ރަނާ އަދި މަޑުކޮށްބަލަ....] ޝެހެނާވެސް ރަނާގެ ފަހަތުން ހިނގައިގެންފިއެވެ.\n[ރަނާ....ވާހް....ވަރަށް ރީތި ނަމެއް. ކުއްޖާއާ އެއްވަރަށް ނަންވެސް ފުރިހަމަ....]\nއަމަރް ދެއަތަކަށް ބޯހޫރާލުމަށްފަހު، ރަނާމެންގެ ފަހަތުން ނުކުމެ، ޕާކިން ޒޯނުގައި އޮތް ކާރަށް އެރިއެވެ. އޭނާ ކާރުގައި ގޮސް ރަނާމެނާ އަރާހަމަކޮށް، ކާރަށް އެރުމަށް އެދުނެވެ.\n[ތީ ކޮން ފާޑަކަށް އުޅޭ މީހެއްތަ؟ މަގުމަތިންދާހާ މީހުން ތިކާރަށް އަރަން ޖެހޭތަ؟ ތިގޮތަށް ފޮށުމަކީ އަހަރެން ވަރަށް ފޫހިވާ ސިފައެއް.....] ރަނާ، އަމަރާ ދިމާއަށް ކަޅިއަޅާލިއެވެ.\n[މަގުމަތިން ދާހާ މީހުން ކައިރިޔަކު ނުބުނަމެއްނު. އަންހެން ކުދިން ތިހާ ހަރުކަށިވުމަކީ ސިފަ ހުތުރުކޮށްދޭ ކަމެއް. ޢަމުދުން ތިޔަހާ ރީތި ކުއްޖަކު އެއްގޮތަކަށްވެސް ހަރުކަށިވެގެން ކަމަކުނުދާނެ. ކާރަށް އަރާބަލަ، ގެޔަށް ގެންގޮސްދީފާނަމޭ.....]\nރަނާ އިތުރަކަށް އަނގައިންވެސް ނުބުނެއެވެ. އެކުދިން ވަންވޭއަކަށް ވަނެވެ. ޤަޞްދުގައި އަމަރަށް ލަނޑު ދިނުމުގެ ގޮތުންނެވެ.\n[ކާކުތަ އެއީ!؟] ރަނާ ދެފަރާތަކަށް ބޯހޫރާލިއެވެ.\n[އެއީ އަމަރް....އެއީ ކިހާ ހިތްގައިމު ޒުވާނެއް. ޒުވާން ފިރިހެން ކުދިން އެގޮތަށް ފޮށޭނެ. އެއީ މައްސަލައެއް ނޫން.]\nއެއީ ޝެހެނާ ވިސްނާގޮތެވެ. ޝެހެނާއަށް އެއީ މައްސަލައަކަށް ނުވިޔަސް، އެއީ ރަނާ ވަރަށް ހިތްހަމަނުޖެހޭ ސިފައެކެވެ.\n[ޝެހެނާއަށް ވަރިހަމަވިޔަސް، އަހަންނަކަށް ވަރިހަމައެއް ނޫން. އެކަހަލަ މީހުން މަގުމަތިން ފެންނަ ހުރިހާ އަންހެން ކުދިންނާވެސް ފޮށޭނެ.] އެވަގުތު އެ ކާރު ކުރިމަތން އައިސް، ޕާކް ކުރިތަން ރަނާއަށް ފެނުނެވެ. ރަނާގެ ދެލޯ ބޮޑުވިއެވެ.\n[އަހަންނަށް ލަނޑުދޭން މި ގޯޅިއަށް އެޅީ!؟ އަހަރެން ދެން ދާނީ ހިނގާފައި.....ރީތިކޮށް އަހަންނާ ވާހަކަ ދެއްކިޔަސް، ރަނާއަށް ފާފަވެރިއެއް ނުވާނޭ. ތިޔަ ރީތިކަމުގެ ޒައްރެއްވެސް އުންޏެއް ނުވާނެ.] ހިނގާފައި އައިސް އަމަރް ރަނާމެންނާ އަރާހަމަކުރިއެވެ. ނަމަވެސް، ރަނާ އަނގައިންވެސް ނުބުނެއެވެ.\n[އަހަންނަށް އެނގޭ، މަގުމަތިންދާ އަންހެން ކުދިންނާ ފޮށުމަކީ ހުތުރު ކަމެއްކަންވެސް. މިއީ އެކަމަކު އަހަރެން އަންހެން ކުއްޖަކާ މަގުމަތިން ވާހަކަ ދައްކަން މަސައްކަތްކުރާ ފުރަތަމަފަހަރު......ރަނާ ބުނެބަލަ، އަހަރެން ގާތު ރަނާމެންގެ ފަހަތުން ނައިސް އެނބުރި ދާށޭ....]\nދެންވެސް ރަނާ އަނގައަކުން ނުބުނެއެވެ. ވުމާއެކު، އެކަނިމާއެކަނި އެކިއެކި ވާހަކަ ދައްކަމުން، ރަނާމެން އުޅޭ ގެޔާ ހަމައަށް އަމަރް ދިޔައެވެ. އަމަރް ބޭނުންވީ، ރަނާމެން އުޅޭ ގެ ދެނެގަންނާށެވެ. ރަނާމެނަށް ގެޔަށް ވަދެވުނު ވަގުތު، ސިޓިންގރޫމްގައި ހުރި ފޯނު ރިންގްވާން ފެށިއެވެ. އެވަގުތު ސިޓިންގރޫމްގައި މަންމަވެސް ނެތުމާއެކު، ފޯނު ނެގީ ރަނާއެވެ.\n[ރަނާތަ؟ ރުޅިއައިސްފަތަ؟] ގުޅީ އަމަރްއެވެ. ރަނާ އަނގައިންވެސް ނުބުނެ ފޯނު ބޭއްވިއެވެ. ފޯނު ބޭއްވިތަނާ އަނެއްކާވެސް ރިންގްވާން ފެށިއެވެ.\n[އަޅެ ނުބާއްވަބަލަ....ތިޔައީކީ ރަނާއާ ގުޅޭވެސް ގޮތެއް ނޫން.] އަމަރް މިހެން ބުނީމާވެސް ރަނާ ފޯނު ބޭއްވިއެވެ. މިފަހަރު އޭނާ ފޯނު ބޭއްވުމަށްފަހު، ވާގަނޑުވެސް އުފުރާލިއެވެ.\n[އެގޮތަށް އުޅޭ މީހުންދެކެ އަހަރެން ވަރަށް ފޫހިވޭ. އަންހެން ކުއްޖަކު ފެންނައިރަށް އެވަރުވާންޖެހޭތަ؟] ރުޅި އައިސްފައި ހުރެމެ، ރަނާ ސޯފާއަށް ވެއްޓިގަތެވެ.\n[އާނ އެންމެ ފެނިލުމަކުންވެސް ލޯބިވެވިދާނެޔޭ. ވެދާނެއެއްނު، އޭނާ ރަނާދެކެ ލޯބިވަނީ ކަމަށްވެސް.] ޝެހެނާ ރަނާއާ ދިމާކޮށްލިއެވެ.\n[ތިޔައީ އަހަރެން ގަބޫލުކުރާ ކަމެއް ނޫން. އެގޮތަށް އަބަދު އަހަރެންގެ ފަހަތުން އަޅައިގަނެގެން އުޅެންޏާ، އަހަރެން އޭނައަށް ބަވާލާނަން.] ރަނާ ބުންޏެވެ.\nއެވަގުތު ޝަފީޤާ އައިސް ގެޔަށް ވަނެވެ.\n[ކާކަށް ބަވާލާނޭ ވާހަކަތަ ތި ދައްކަނީ....ދަރިފުޅުގެ ބައްޕަވެސް އަތުވެއްޖެ. މަންމަ ބުނިން، ރަނާވީ ލައިބްރަރީއަށް ގޮހޭ.] ޝަފީޤާވެސް ސޯފާގައި އިށީނެވެ.\n[ފާޑެއްގެ ފިރިހެނަކު ފަހަތުން އަޅައިގަތީ. ވަރަށް ފޫހިވޭ. އަދި ދެތިންފަހަރު މިގެޔަށް ގުޅައިވެސްފިއޭ.] ރަނާ ވަރަށް ހިތްހަމަނުޖެހިފައި އިނދެ ބުންޏެވެ.\n[ދަރިފުޅާ، އެއީ ދެން އެވަރު ކަމެއްތަ. ތިކަހަލަ ރީތި ކުދިންގެ ފަހަތުން ފިރިހެން ކުދިން އަންނާނެ. އެއީ ރުޅި އަންނަންޖެހޭވަރު ކަމެއް ނޫން.....އެސޮރު ގާތު ދަރިފުޅު ނުރުހެންޏާ ނުރުހޭ ވާހަކަ ބުނީމާ އެނިމުނީ. އެއްވެސް ހާލެއްގައި އަމިއްލައަށް ހުތުރުނުވާތި.] ޝަފީޤާ ރަނާއަށް ނަޞޭޙަތްތެރިވިއެވެ.\n[މަންމައަށްވެސް ކަނޑައެޅިގެން އެނގޭނެ އެއީ އަހަރެން ވަރަށް ފޫހިވާ ކަމެއްކަން.] އެއީ އޭނާގެ ބައްޕަ ހާޝިމް ގެޔަށް އައިސް ވަން ވަގުތެވެ.\n[ދަރިފުޅާ، ކޮންކަމެއް ފޫހިވާ ވާހަކަ ތިދައްކަނީ. އަނހަ ޝެހެނާވެސް އެބަ އިނިންދޯ؟ ޝެހެނާގެ ބައްޕަ އަދިވެސް ނާދޭތަ؟ ހާޝިމް އެތެރެއަށް ވަންނަމުން ބުންޏެވެ. ރަނާ ފޫހިވެގެން އުޅޭ ކަންތައް ހާޝިމަށް ކިޔައިދިނީ ޝަފީޤާއެވެ. އެއަށްފަހު، ޝެހެނާ، ހާޝިމް އޭނާއާ ކުރި ސުވާލަށް ޖަވާބު ދިނެވެ.\n[ބައްޕަ އަންނާނީ ނޮވެމްބަރުގައި. އެކަމަކު މިފަހަރު އައިސް ދެން ހިއެއްނުވޭ، ބައްޕަ ދަތުރުކުރަންދާނޭހެނެއް.] ޝެހެނާ ޖަވާބު ދިނެވެ.\n[ބައްޕަ ބޭރަށް ފުރުމުގެ ކުރިން ހާޝިމްބެއާ ދިމާވިއޭ. އެދުވަހު ބުނި، މިފަހަރު ގޮސްފައި އެނބުރި އައިސް، ވިޔަފާރިއެއް ފަށާނޭ ވާހަކަ...] ހާޝިމް ބުންޏެވެ.\n[ދަރިފުޅާ ދޭބަލަ، ބައްޕައަށް ސައި ހަދަން.] ޝަފީޤާ ކޮޓަރިއާ ދިމާއަށް ހިނގައިގަންނަމުން، ރަނާ ގާތު ބުންޏެވެ. ރަނާވެސް ތެދުވެގެން ހިނގައިގަތެވެ. ޝެހެނާ ގާތު އަންނާށޭ ބުނެފައެވެ.\nޖެހިގެން އައި ދުވަހު ރަނާ ސްކޫލް ނިންމާފައި ގެޔަށް އައި މަގުމަތިންވެސް އަމަރް ރަނާއާ ކުރިމަތިލިއެވެ. ނަމަވެސް، ރަނާ ޔުނިފޯމްގައި ހުރުމާއެކު، އަމަރް ދިޔައީ މަގުގެ އަނެއް ފަރާތުންނެވެ. ނަމަވެސް، ރަނާއަށް އަމަރް ފެނުނެވެ.\nމިއަދުވެސް ރަނާ ގެޔަށް ވަންތަނާހެން އަމަރް ގުޅިއެވެ. މިފަހަރުވެސް ފޯނު ނެގީ ރަނާއެވެ.\n[ރަނާ.....ކުޑަކޮށް އަހަރެން ދައްކާ ވާހަކަ އަޑުއަހާލަން މަޑުކޮށްފާނަންތަ؟ ޕްލީޒް.....ނުބާއްވައްޗޭ.....] މިފަހަރު ރަނާ ފޯނެއް ނުބާއްވައެވެ. އޭނާ ފޯނު ކަންފަތުގައި ޖައްސައިގެން ހުރީއެވެ.\n[ރަނާ....ރަނާ ހީނުކުރާތި، އަހަންނަކީ ލޮލަށް ފެންނަ ކޮންމެ ކޮންމެ އަންހެން ކުއްޖެއްގެ ފަހަތުން ދުވަމުންދާ ވިޔާނުދާ މީހެކޭ. އަހަންނަށް ރަނާ ފެނުނީކީ އިއްޔެ ލައިބްރަރީ ކައިރިއަކުން ނޫން. މާކުރިންވެސް އަހަރެން ރަނާ ދަންނަން.] އަމަރް ހުރީ ރަނާގެ ގޭގެ ދޮރުމަތީގައި މަގުމަތީގައެވެ.\n[ކިހިނެއް އަހަރެން ދަންނަ ވާހަކަ ތިބުނަނީ؟] ފުރަތަމަފަހަރަށް ރަނާ އަމަރް ދެއްކި ވާހަކައަށް ޖަވާބު ދިނެވެ. އެހިނދު އަމަރްއަށް ލިބުނީ ބަޔާން ނުކުރެވޭވަރުގެ ހިތްހަމަޖެހުމެކެވެ.\n[ރަނާ ދިޔައީމެއްނު، މީގެ މަހެއްހާ ދުވަސް ކުރިން ކުޑަ ބަނޑޮހަށް ދަތުރު. އެދުވަހު ރަނާގެ ރަޙްމަތްތެރިޔާވެސް ހުރި. އެދުވަހަށްފަހު، ރަނާއާ ބައްދަލުކޮށްލަން އަހަރެން މިހުންނަނީ ވަރަށް ބޮޑަށް ބޭނުންވެފައި. އެދުވަސްފަހުން ރަނާ ފެނޭތޯ ވަރަށް މަސައްކަތް ކުރިން. ދެން ފެނުނީ ރަނާގެ ބައްޕައާއެކު ސައިކަލެއްގައި ދަނިކޮށް، އޭގެފަހުން އިއްޔެ ފެނުނީ......] އަމަރް ކިޔާދިނެވެ.\n[އަހަންނާ ބައްދަލުކުރަން އުޅުމުގެ ބޭނުމަކީ ކޮބައި؟] ރަނާ އެއްސެވެ.\n[އެވާހަކަ ދައްކަން ފަހުން ގުޅާނަން. އަދި ތިހުރީ ސްކޫލުން އައިސް ވަންގޮތަށް. ޔުނިފޯމް ބަދަލުކޮށްގެން ކާންދޭ.....] އަމަރް ފޯނު ބޭއްވިއެވެ. އަމަރް ދެއްކި އެއްވެސް ވާހަކައަކަށް ރަނާ އެއްވެސްވަރަކަށް ނުވިސްނައެވެ.\n[ހާދަ ދިގު ފޯނެއްގައި ހުރެފައޭ ދޯ ތިބޭއްވީ. ކާކުތަ ގުޅީ؟] ޝަފީޤާ އަބަދުވެސް ރަނާއާ އެކަހަލަ ސަމާސާ ކުރެއެވެ. ޙަޤީޤަތުގައި ޝަފީޤާއަކީ ހަމައެކަނި ރަނާގެ މަންމައެއް ނޫނެވެ. އެއީ ރަނާގެ އެންމެ ގާތް ރަޙްމަތްތެރިއެއްވެސްމެއެވެ. އެހާވެސް ދެމައިންގެ ގުޅުން ބޮޑެވެ.\n[ނޭނގެ ފާޑެއްގެ މީހަކު ގުޅީ. އަލަކަށް ނޫނޯ ފެނުނީ. މަންމަ އިއްޔެ ނަޞޭޙަތް ނުދިންނަމަ، އޭނަ ބަވާ ކުޑަކޮށްލީމުސް.] ރަނާ ބުންޏެވެ.\n[މަންމަމެންގެ ފުރާވަރުގެ ދުވަސްވަރުވެސް ތިގޮތަށް މީހުން ގުޅައޭ. އެކަމަކު މަންމަ އެއްވެސް މީހަކާ ދިމާއަށް އެއްޗިއްސެއް ނުކިޔަން. ހިތްހަމަނުޖެހެންޏާ ނުގުޅާށޭ ރީތިކޮށް ބުނަނީ.....ހިތުގައިޖެހޭ ގޮތަކަށްވެސް ނުބުނަން. ދަރިފުޅަށް އެނގޭތަ، ދަރިފުޅުގެ ބައްޕަ އެންމެ ފުރަތަމަ މަންމައަށް ގުޅީމަވެސް މަންމަ ބުނީމޭ ނުގުޅާށޭ. އެކަމަކު ދަރިފުޅުގެ ބައްޕައަކީ ވަރަށް ވަރުގަދަ މީހެއް. ފުލުފުލުގައި ގުޅައިގެން އޭނާ އެއްބަސްކުރުވީ......] ޝަފީޤާ ހީނހީނފައި އޭނާގެ މާޒީގެ ޞަފްޙާއެއް ހުޅުވާލިއެވެ.\n[މަންމަ ހެއްލުނަސް، ކިތަންމެ ގުޅިޔަކަސް މި ރަނާއެއް ނުހެއްލޭނެ.] ރަނާ ޔުނީފޯމް ބަދަލުކުރަން ކޮޓަރިއަށް ވަނެވެ.\nމޮޅު ރީތީ ވާހަކަ އެއް އަޅުގަނޑު ގެއަތުގަ މި ފޮތްވެސް އޮންނަނެ އެތައް ފަހަރަކު ކިޔއަިފިން\nވަރަށް ރީތި ވަރަށް ފުރިހަމަ ވާހަކަ އެއް މިއީ ވެސް މޫސަ ގެ ގެ ވާހަކަ ތައް އަބަދުވެސް އަޅުގަނޑަށް ވަރަށް ކަމުދޭ ވާހަކަ ތައް ކިތައްމެ ދިގަސް އަސްލު އެއްވެސް ފޫހިކަމެއް ނެތި ކިޔާ ނިންމާލެވޭ\nވ ސަޅި ވާހަކަ އެއް ޝުކުރިއްޔާ މޫސާ ޝުކުރިއްޔާ ރަސް


6 Kotaree Ge Geyeh Hiley - Othee Emme Sharutheh - Vaguthu\nހަ ކޮޓަރީގެ ގެއެއް ހިލޭ - އޮތީ އެންމެ ޝަރުތެއް\nއެމެރިކާގެ ނިއުޖާޒީގައި އަޅާފައިވާ ހަ ކޮޓަރީގެ ގެއެއް، ބޭނުންވާ ކޮންމެ މީހަކަށް ހިލޭ ދިނުމަށް އެގޭގެ ވެރިން ނިންމައިފިއެވެ.\nއާއިލާއެއް ދިރިއުޅުމަށް ބޭނުންކޮށް، ފަހުން ކްލާސްތަކެއް ހިންގަމުން ދިޔަ ތިން ބުރީގެ މި ގެޔަކީ 3300 އަކަފޫޓު ބިމެއްގައި އަޅާފައިވާ ބޮޑު ގެއެކެވެ. ރޫޅާލެވޭ ގޮތަށް ހަދާފައިވާ މިގެ ވިއްކާލަން ގޭގެ ވެރިން ނިންމާފައި ވަނީ، ގޭގައި ބޭނުންކޮށްފައި ހުރި ހުރިހާ ސާމާނަކާއި އެންމެހާ އާލާތްތަކާއިވެސް އެކީއެވެ.\nހަ ކޮޓަރި ހިމެނޭ މި ގޭގައި ތިން ފާހަނަ އާއި ސިޓިންރޫމެއްގެ އިތުރުން ބަދިގެއާއި ބެލްކަނި އަދި ސްޓޯރ ރޫމެއް ހުރެއެވެ.\nހިލޭ މި ގެ، ބޭނުންވާ ކޮންމެ މީހަކަށް ދިނުމަށް ގޭގެ ވެރިން ނިންމީ އެ ގެ ހުރި ބިމުގައި އެހެން ގެއެއް އެޅުމަށެވެ. އެހެންކަމުން ގެ ބޭނުންވާ މީހުން ޖެހޭނީ ގެ ރޫޅާލައިގެން ގޮސް އެހެން ތަނަކަށް އެ ގެ ބަދަލުކުރާށެވެ. މިގެ ހުރިތަނުން ނެގުމަށްފަހު އެހެން ތަނަކަށް ބަދަލުކުރާ ނަމަ ގާތްގަނޑަކަށް 15000 އާއި ދެލައްކަ އެމެރިކާ ޑޮލަރާއި ދެމެދުގެ ޚަރަދެއް ކުރަން ޖެހޭނެ ކަމަށް ބެލެވެއެވެ.\nމި ގޭގެ ވެރިފަރާތުން ބުނެފައިވާ ގޮތުގައި އަންނަ ޖެނުއަރީ އާއި ހަމައަށް، މި ގެ ބޭނުންވާ ފަރާތްތަކަށް ފުރުސަތު އެބަ އޮތެވެ. މި ގެޔަކީ 1910 ވަނަ އަހަރު އަޅާފައިވާ ގެއެއް ކަމަށް ވެއެވެ. ނަމަވެސް އޭގެފަހުން ގިނަ މަރާމާތުތައް ކޮށް، ގޭގެ ގިނަ ބައިތައް އާކޮށްފައިވާ ކަމަށް ވެރިފަރާތުން ބުނެފައި ވެއެވެ.\nނިއުޖާޒީގައި 2017 ވަނަ އަހަރު ދިހަ ޑޮލަރަށްވެސް ގެއެއް ވިއްކާލުމަށް ހުޅުވާލާފައި ވެއެވެ. 4000 އަކަފޫޓުގެ ބިމެއްގައި އަޅާފައިވާ އެގެ ބޭނުންވާ ފަރާތެއް ނުލިބުމުން، ފަހުން ގޭގެ ވެރިފަރާތުން ވަނީ އެގެ ތަޅާލާފައެވެ.


Ras Online - ބާނީ ޔޫސުފު ފުޅު - ދެއްވި އިނާމުގެ ހަނދާނާއި ޒިކުރާ\nބާނީ ޔޫސުފު ފުޅު - ދެއްވި އިނާމުގެ ހަނދާނާއި ޒިކުރާ\nސައީދު ޢަބްދުﷲ 25 ޑިސެމްބަރު 2021 - 21:48\nއަލްފާޟިލް ބާނީ ޔޫސުފު ފުޅު\nއެއީ އެކިއެކި މުބާރާތްތަކަށް އިނާމު ހުށަހަޅުއްވައިގެން ދިވެހީންގެ ހިތްތަކުގައި ބިންވަޅު ނެގުނު ނަމެކެވެ. އަޅުގަނޑުގެ ހިތުގައި ވެސް ވަރަށް ކުޑައިރުއްސުރެ އެ ޝަޚުޞިއްޔަތު އޮތީ ބިންވަޅު ނެގިފައެވެ. ފުރަަތަމަ ރޭޑިޔޯއިން އެ ނަން އަޑު އިވިއިވިއެވެ. މާލޭގައި އެ ދުވަސްވަރު ބޭއްވި ގިނަ ކުޅިވަރު މުބާރާތްތަކާއި އަދަބީ މުބާރާތްތަކުގެ ނަތީޖާ ފާޅުކުރާއިރު ތަކުރާރުކޮށް އެންމެ ގިނައިން އިވޭ ނަމަކީ އެއީއެވެ.\n"އަލްފާޟިލް ބާނީ ޔޫސުފު ފުޅު ދެއްވާ އިނާމު" ނުލިބޭނަމަ އެދުވަސްވަރު އެއީ ވަނައެއް ލިބޭވަރަށް ޤައުމީ ފެންވަރުގައި ކަމެއް ކުރެވިފައި ނެތީއެވެ. އެހާ ވެސް ގިނައިން އޭނާ މުބާރާތްތަކުގެ ވަނަތަކަށް އިނާމު ހުށަހެޅުއްވިއެވެ. އެއީ 1980 ގެ އަހަރުތަކެވެ.\nފުޅާ ދާއިރާއެއްގައި ދިގު މުއްދަތަކަށް އިނާމު ހުށަހެޅުއްވި ބާނީ ޔޫސުފު ފުޅު އެކަން ކުރެއްވީ ކީއްވެގެންތޯއެވެ؟ ދުނިޔޭގައި ހުންނެވިއިރު "އުފަލަކަށް ކޮށްލާ ކަމެއް" ކަމަށް ބުނުއްވައި އެވަރުން ފުއްދާ ލައްވައެވެ. އެކަން ކުރެެއްވި ހަގީގީ މަގުސަދާއި ނިޔަތަކީ އޭނާއާއި ހެއްދެވި ފަރާތާ ދެމެދުގައި އޮތް ސިއްރެކެވެ. އެންމެ ގާތް މީހުންނަށް ވެސް އެނގޭ ކަމަކީ ބާނީ ޔޫސުފު ފުޅުގެ އެންމެ ބޮޑު ލޯތްބަކީ އިނާމު ހުށަހެޅުވުން ކަމާއި އެއީ ވަރަށް ކުރާ ހިތުން ކުރެއްވި ކަމެއްކަމެވެ. ބާނީ ޔޫސުފު ފުޅު އެވަނީ ކޮންމެ ގޮތަކަށް ބެއްޔަސް "ޤައުމީ ރެކޯޑު ފޮތުން" ޖާގައެއް ހޯއްދަވާފައެވެ. ދިވެހީންގެ ތެރޭގައި އެހާގިނައިން އިނާމު ހުށަހެޅުއްވި އެހެން ޝަޚުޞިއްޔަތެއް ނެތެވެ.\nބާނީ ޔޫސުފު ފުޅަކީ ގިނަ ބަޔަކު ދަންނަ އެކުވެރި ރަޙުމަތްތެރިއެކެވެ. ނުފެނުނަސް، ބައްދަލު ނުވިޔަސް ހިތުގައި ބިންވަޅު ނެގިފައިވާ ފަރިތަ ނަމެކެވެ. ގިނަ ބަޔަކަށް އޭނާ ފާހަގަ ވެފައިވަނީ މަޑުމައިތިރި އަޚްލާޤު ރަނގަޅު، ހިތްހެޔޮ ބޭކަލެއްގެ ގޮތުގައެވެ. 86 އަހަރުގައި ނިޔާވުމާ ހަމައަށް ވެސް އޭނާގެ ޤައުމީ ޚިދުމަތުގެ ރެކޯޑް މުގުރައެއް ނުލެވުނެވެ. އަޅުގަނޑު ގަބޫލުކުރާ ގޮތުގައި އިނާމު ހުށަހެޅުމުގައި އަދިވެސް އެ ރެކޯޑް އޮތީ އޭނާގެ އަތުގައެވެ. ހަމައެކަނި އަމިއްލަ އުފަލަށް ޓަކައި އިނާމު ހުށަހަޅާ މީހަކު ނެތީތީއެވެ.\nބާނީ ޔޫސުފު ފުޅު ނިޔާވީ 2016 ވަނަ އަހަރުގެ މާރިޗު މަހުގެ7ވަނަ ދުވަހުއެވެ. އެ މަރުޙޫމަށް ސުވަރުގޭގެ ދާއިމީ ރަޙުމަތާއި ނިޢުމަތް މިންވަރު ކުރައްވާށިއެވެ. އަދި އޭނާ ކުރެއްވި ޤައުމީ ޚިދުމަތުގައި ބަރަކާތްލައްވާށިއެވެ. އާމީން.